Kuvendi i Shqipërisë

LEGJISLATURA VIII - PROCESVERBAL - SEANCA E DITËS SË ENJTE, 12 QERSHOR 2014


PROCESVERBAL

SEANCËN E DREJTON

KRYETARI I Kuvendit

ILIR META

(Seanca filloi në orën 11:00)

Rendi i ditës:

1. Miratimi i procesverbalit të seancës plenare të datës 05.06.2014. 

2. Projektligji “Për disa ndryshime në ligjin nr. 9584, datë 17.07.2006 “Për pagat, shpërblimet dhe strukturat e institucioneve të pavarura kushtetuese dhe të institucioneve të tjera të pavarura të krijuara me ligj” të ndryshuar”. 

- Pyetje 

- Shprehet Komisioni përgjegjës për Ekonominë dhe Financat. 

(Paraqitje e raportit nga kryetari i komisionit) 
- Relatori 

- Diskutime 

- Relatori 

(Shprehen grupet parlamentare): 

- Grupi parlamentar i PR-së 

- Grupi parlamentar i PDIU-së 

- Grupi parlamentar i LSI-së 

- Grupi parlamentar i PD-së 

- Grupi parlamentar i PS-së 

- Koha e votimit: 

- Votim në parim 

- Shqyrtim dhe votim nen për nen 

- Votim në tërësi 

3. Projektligji “Për karrierën ushtarake në Forcat e Armatosura të Republikës së Shqipërisë”.

- Pyetje 

- Shprehet Komisioni përgjegjës për Sigurinë Kombëtare. 

(Paraqitje e raportit nga kryetari i komisionit) 
- Shprehet për dhënie mendimi Komisioni për Çështjet Ligjore, Administratën Publike dhe të Drejtat e Njeriut. 

(Paraqitje e raportit nga kryetari i komisionit) 
- Shprehet për dhënie mendimi Komisioni për Ekonominë dhe Financat. 

(Paraqitje e raportit nga kryetari i komisionit) 
- Relatori 

- Diskutime 

- Relatori 

(Shprehen grupet parlamentare): 

- Grupi parlamentar i PR-së 

- Grupi parlamentar i PDIU-së 

- Grupi parlamentar i LSI-së 

- Grupi parlamentar i PD-së 

- Grupi parlamentar i PS-së 

- Koha e votimit: 

Votim në parim 

Shqyrtim dhe votim nen për nen 

Votim në tërësi 

4. Projektrezolutë “Për vlerësimin e punës së institucionit të Autoritetit të Mbikqyrjes Financiare për vitin 2013”. 

- Paraqitje e raportit nga titullari 

- Shprehet Komisioni përgjegjës për Ekonominë dhe Financat 

(Paraqitje e raportit nga kryetari i komisionit) 
- Pyetje 

- Diskutime (nëse është kërkuar me shkrim) 

(Shprehen grupet parlamentare): 

- Grupi parlamentar i PR-së 

- Grupi parlamentar i PDIU-së 

- Grupi parlamentar i LSI-së 

- Grupi parlamentar i PD-së 

- Grupi parlamentar i PS-së 

- Koha e votimit: 

Votimi 

5. Raport i komisionit hetimor “Për hetimin e akuzave mbi implikimin e Forcave të Armatosura dhe bazave ushtarake në veprimtari të kundërligjshme – transportin e lëndëve narkotike” 

- Paraitje e raportit përfundimtar nga deputetja Ermonela Felaj, kryetare e komisionit 

- Pyetje 

- Diskutime 

(Shprehen grupet parlamentare): 

- Grupi parlamentar i PR-së 

- Grupi parlamentar i PDIU-së 

- Grupi parlamentar i LSI-së 

- Grupi parlamentar i PD-së 

- Grupi parlamentar i PS-së 

- Koha e votimit: 

Votimi

Për votim : 
- Projektvendim “Për ngritjen e komisionit hetimor të Kuvendit për verifikimin e ligjshmërisë së emërimeve në detyrë në administratën shtetërore, entet publike apo shoqëritë tregëtare shtetërore”. 

6. Miratimi i kalendarit 3-javor (13 qershor - 3 korrik 2014) të punimeve të Kuvendit. 

7. Diskutime për çështje jashtë rendit të ditës.

Ilir Meta – Mirëdita!

Fillojmë seancën.

Ftoj median të jetë e pranishme.

(Pasi lexon rendin e ditës.)

Në mbështetje të nenit 46  të Rregullores, dua t’ju njoftoj se  kanë regjistruar emrat për diskutim për projektligjin “Për disa ndryshime në ligjin për pagat, shpërblimet dhe strukturat në institucionet e pavarura kushtetuese”, të ndryshuar” deputetët: Ervin Koçi, Majlinda Bufi, Blerina Gjylameti, Anastas Angjeli, Taulant Balla dhe Erion Braçe në emër të grupit; nga opozita, deputetët Sherefedin Shehu, Jorida Tabaku, Gjergji Papa, Besnik Dusha, Florion Mima, Liljana Elmazi, Myqerem Tafaj, Sali Berisha, Jozefina Topalli dhe Ridvan Bode në emër të grupit; për projektligjin “Për karrierën ushtarake në Forcat e Armatosura” deputetët: Xhemal Qefalia, Arben Çuko, Pjerin Ndreu, Taulant Balla, Piro Lutaj, Fatmir Mediu, Elidon Bushati, Alban Zeneli,  Keltis Kruja, Eduard Halimi, Sali Berisha, Jozefina Topalli, Flamur Noka; për raportin e Komisionit Hetimor “Për hetimin e akuzave mbi implikimin e Forcave të Armatosura dhe bazave ushtarake në veprimtari të kundërligjshme për transportin e lëndëve narkotike” deputetët Ermonela Felaj, Arben Çuko, Piro Lutaj, Taulant Balla, Oerd Bylykbashi, Voltana Ademi, Flamur Noka, Gent Strazimiri; për projektvendimin “Për ngritjen e Komisionit Hetimor  të Kuvendit për verifikimin e ligjshmërisë së emërimeve në detyrë në administratën shtetërore, entet publike për shoqëritë tregtare dhe shtetërore” deputeti Edi Paloka; për çështje jashtë rendit të ditës deputeti Roland Keta.

Atëherë, fillojmë me miratimin e procesverbalit të seancës së kaluar të datës 05.06.2014.

Ka vërejtje për procesverbalin?

Nuk ka.

Miratohet.

Vazhdojmë me projektligjin “Për disa ndryshime në ligjin “Për pagat, shpërblimet dhe strukturën e institucioneve të pavarura kushtetuese dhe të institucioneve të tjera të pavarura të krijuara me ligj””. 

Ka ndonjë pyetje për këtë projektligj?

Atëherë, komisioni përgjegjës, Komisioni për Ekonominë dhe Financat, jemi dakord?

Fillojmë  me diskutimet. 

Fjalën e ka zoti Sherefedin Shehu.

Sherefedin Shehu – I nderuar Kryetar,

Të nderuar kolegë deputetë,

Sot ne po shqyrtojmë një projektligj, i cili ka si objekt të tij rritjen e pagave të Autoritetit të Mbikëqyrjes së Institucioneve Financiare Jobankare. Ky projektligj vjen në një moment shumë të papërshtatshëm për qytetarët e Shqipërisë, në një moment kur vendi është në krizë, kur qeveria nuk po qeveris,  kur papunësia vetëm rritet, ndërsa  popullsisë së papunë qeveria sot i sjell një akt, i cili rrit pagat e një grupi të preferuar për qeverinë, e cila po përgatitet të uzurpojë këtë institucion dhe përditë qytetarët e kanë shprehur vlerësimin e tyre për qeverinë. Dhe natyrshëm lind pyetja se cili do të ishte përkufizimi më i mirë për punën e qeverisë sot pas dhjetë muajsh qeverisjeje? Në vend të reformave, fjalë, fjalë dhe vetëm fjalë, pra, asgjë që shihet, asgjë që preket. Për qytetarët në dhjetë muaj ka pasur vetëm pasiguri dhe më e keqja, papunësi, për bizneset ka pasur rritje taksash dhe goditje selektive të tyre, dhe më e keqja po vjen shkallë- shkallë, bashkë me aktin e sotëm, pushtimi i institucioneve të pavarura dhe përdorimi i tyre për trafiqe apo për presione ndaj grupeve të caktuara të biznesit. Pra, këtë gjë do të bëjmë edhe sot në qoftë se ky akt do të miratohet. 

Dy javë më parë Kryeministri miratoi ligjin me të cilin e pushtoi institucionin e radhës, dhe ky institucion ishte Autoriteti i Mbikëqyrjes Financiare, ristrukturoi bordin e këtij institucioni, ristrukturoi skemën e propozimit duke ia lënë të drejtat Kryeministrit dhe tashmë Kryeministri sot ka sjellë një ligj, i cili në fakt është vetëm një urdhër që do të rrisë pagën e drejtorit, që me sa duket, tashmë Kryeministri e ka menduar se cili do të jetë dhe do ta emërojë me qëllim që të marrë nën kontroll tregun e sigurimeve.  Ky urdhër natyrisht e do një justifikim,  sepse ne jemi në prag të anëtarësimit në Bashkimin Europian dhe, siç i thonë: “përndryshe do të na shajë bota”. Atëherë, cili është justifikimi më i mirë që këtë pushtim të institucioneve ta shesim si reformë? Për ta shitur si reformë qeveria po keqpërdor emrat e institucioneve prestigjioze të Fondit Monetar Ndërkombëtar dhe të Bankës Botërore,  madje qeveria thotë se kjo është një reformë, e cila lidhet edhe me kredinë që pritet të marrë qeveria  nga Banka Botërore. Në të vërtetë ky është vetëm keqpërdorim i emrit të këtyre institucioneve, sepse Banka Botërore dhe Fondi Monetar Ndërkombëtar nuk kanë konsideruar si kritike pagat e këtij institucioni, por kanë konsideruar si kritike rritjen e pavarësisë së Autoritetit të Mbikëqyrjes Financiare dhe partnerët tanë po konsiderojnë si kritike marrjen nën kontroll të institucioneve të pavarura, përfshirë edhe këtë autoritet, nga ana e Kryeministrit. Këto institucione kanë rekomanduar rritjen e kapaciteteve dhe mbikëqyrjen më të mirë të tregut të sigurimeve dhe jo joshjen e punonjësve të autoritetit duke i paguar ata më mirë. Me sa duket Kryeministri e ka zgjedhur drejtorin e tij, por drejtori nuk e ka pranuar postin pa i rritur pagën, dhe për këtë Kryeministri ka sjellë sot këtë akt për të rritur pagën e drejtorit të tij. Kryeministri po rrit pagën e këtij drejtori, nga ana tjetër ai ironizon qytetarët, sepse qytetarët ëndërrojnë një vend pune, qytetarët ëndërrojnë për rritje pagash, qytetarët ëndërrojnë për rritje pensionesh. Ndërsa me këtë akt që ka sjellë sot Kryeministri po tallet me qytetarët, të cilët ne, të dyja palët, i shikojmë çdo ditë para Kuvendit që presin të takojnë ose Kryetarin e Kuvendit, ose deputetët e PS-së dhe të LSI-së për të gjetur një vend pune për të përmbushur atë premtim për një vend pune me të cilin ju u morët votat. 

Në fakt, ky akt përbën  edhe një kërcënim për administratën publike. Ky akt përbën  një kërcënim edhe për pensionistët, sepse tashmë Kryeministri u ka thënë punonjësve të administratës dhe pensionistëve se nuk do të ketë rritje pagash dhe pensionesh. Pra, duke rritur pagat për ata që do Kryeministri, ai u thotë pensionistëve dhe nëpunësve: “Mos guxoni të kërkoni rritje pagash”, dhe ka një argument, sepse thotë: “M’i ka bllokuar FMN-ja”, por në fakt, i ka bllokuar Kryeministri. Si mund të justifikohet ky akt me të cilin po rrit sot pagën e një grupi të vogël? Këtë përsëri Kryeministri e justifikon duke thënë se na ka detyruar FMN-ja, na ka detyruar Banka Botërore. 

Në fakt qytetarët presin nga Kryeministri 300 mijë vendet e punës që u premtoi kur u mori votat. Në të vërtetë Kryeministri sot rrit pagat për njerëz afër tij. INSTAT-i i Kryeministrit nxori në shesh gënjeshtrën e tij për rritje të punësimit, gënjeu para dy muajsh Kryeministri kur tha se në fund të vitit 2013 papunësia ishte 17 %, sepse raporti i progresit i Bashkimit Europian në tetor të vitit 2013 konfirmoi se papunësia në vitin 2012 u ul në 13 % nga 13.4 %  që ishte në vitin 2011, punësimi u rrit me 2.8 % dhe në gjysmën e parë  të vitit 2013 papunësia u ul më tej, në 12.8 %, ndërsa INSTAT-i i Kryeministrit u nxitua dhe e raportoi atë  17 %. Ka gënjyer Kryeministri në çdo dalje publike. Edhe para dy javësh gënjeu në sallën e këtij Kuvendi, kur tha se kjo qeveri kishte shtuar 30 mijë vende pune. Por gënjeshtra nuk zgjati shumë, sepse anketa e forcave të punës e 3-mujorit të parë të vitit 2014, e publikuar pardje, në datën 10 qershor, na tregoi se papunësia është rritur  duke shkuar  në 18.3 %. 

Por akoma më keq është punësimi i të rinjve. Papunësia për të rinjtë nga 26.9 për qind, që u raportua po nga INSTAT-i juaj, nga INSTAT-i i Kryeministrit, në fund të vitit 2013, tashmë në këtë anketë, raportohet 31.3 %.

Kryeministri e ndërmerr këtë akt kur qytetarët  po shtrëngojnë rripin. Përsëri INSTAT-i i tha Kryeministrit se me gjithë manipulimet ne nuk mundëm  të fshehim rënien e konsumit në vend. Në muajin maj të vitit 2014 indeksi i çmimeve të konsumit ishte 1.6 %, nga 2.1 % që ishte një vit më parë. Kjo rritje nuk ishte nga rritja e konsumit, ndonëse e vogël, por  nga rritja e akcizave, sepse po në raportin e INSTAT-it thuhet që mallrat dhe shërbimet e ndryshme u rritën me 8 % dhe pijet alkoolike dhe duhani, të cilëve ne iu rritëm akcizën, u rritën me 6.6 %. Pra, konsumi  i qytetarëve u ul akoma më shumë në muajin maj, sepse ndryshimi mujor i indeksit të çmimeve nga muaji maj, krahasuar me muajin prill, ishte negativ, minus 1.1 %.  Pra Kryeministri u thotë qytetarëve: “Ua rris rrogat atyre që më duan mua, ndërsa ju shtrëngoni rripin”. Sot me këtë akt ne do të rrisim pagat për njerëzit e qeverisë, por, në fakt, qytetarët paguajnë për kontrabandën që po bën qeveria. Konsumi ka rënë, ndërsa qeveria pretendon se ka mbledhur më shumë tatim mbi vlerën e shtuar. Qeveria rriti akcizën, por arkëtoi 1,3 miliardë lekë më pak se një vit më parë dhe 2,2 miliardë më pak sesa buxheti, sepse u zhdoganuan 250 tonë më pak cigare. Atëherë, cila është e vërteta? Kërbaçi ngrihet mbi qytetarët që konsumojnë më pak dhe ata duhet të paguajnë më shumë edhe për kontrabandën e qeverisë.

Në përfundim do të themi: Mos vallë Kryeministri e bën këtë, sepse i dhimbsen nëpunësit, i dhimbset institucioni? Jo, sepse, në radhë të parë, Kryeministrit duhet t’i dhimbsen qytetarët.

Faleminderit!

(Drejtimin e seancës e ka marrë zoti Dule.)

Vangjel Dule – Faleminderit, zoti Shehu!

Urdhëroni, zoti Koçi!

Ervin Koçi – Faleminderit, drejtues i seancës!

Ndryshe nga sa foli parafolësi, ky ligj nuk trajton aspak rritjen e pagave, por është një ndryshim për pagat dhe strukturat e institucioneve të pavarura, duke i dhënë pavarësi këtij institucioni në vendosjen e pagave. Ndoshta pagat mund të jenë më të ulëta. Këtu ne po flasim për një institucion që ka vetëm 45 punonjës, një institucion i pavarur dhe nuk duhet të paragjykojmë se kush do të jetë anëtar i bordit, kush do të jetë drejtor i Përgjithshëm Ekzekutiv, pasi ai do të jetë një proces përzgjedhjeje, që do të kryhet nga komisionet parlamentare dhe nga Kuvendi i Shqipërisë. Ndërkohë që diskutohej ligji për AMF-në, ju flisnit për avionë dhe çfarë dëshironit, ndërsa ligjin për AMF-në nuk morët as mundimin ta diskutonit. Sot që kemi pikë tjetër në rendin e ditës, ju merreni me ligjin “Për Autoritetin e Mbikëqyrjes Financiare”.

Gjithsesi, unë do të them dy fjalë për ligjin për të qartësuar edhe publikun, pasi diskutimi i mëparshëm nuk kishte lidhje me ligjin, por ishin disa hamendësime. Ky ligj është totalisht në harmoni me paketën ligjore që ne miratuam për sektorin financiar jo bankar, në përputhje me rekomandimet e BE-së për forcimin e pavarësisë së institucioneve që mbikëqyrin këtë sektor. Ky ndryshim është shumë i nevojshëm për të forcuar kapacitetet administrative, mbikëqyrëse dhe zbatuese të Autoritetit të Mbikëqyrjes Financiare për të realizuar plotësisht funksionet për të cilat ai është krijuar në vitin 2006.

Autoritetit të Mbikëqyrjes Financiare në ligjin e vet, që ne miratuam para dy javësh, i është dhënë e drejta për të ushtruar në mënyrë të pavarur kompetencat për shpërndarjen dhe përdorimin e fondeve që administron, si dhe strukturën e tij organizative, por për shkak të ligjit “Për pagat dhe strukturat e institucioneve të pavarura”, kjo i heq të drejtën AMF-së për të vepruar sipas të drejtave që jep ligji i saj organik. Ky është qëllimi i kësaj nisme ligjore që ka marrë qeveria, që të përshtasë legjislacionin për organizimin institucional dhe strukturën e pagave, si  dhe shpërblimeve, me ligjin e ri “Për Autoritetin e Mbikëqyrjes Financiare”.

Nisma është pjesë e paketës ligjore që është hartuar nga Autoriteti i Mbikëqyrjes Financiare bashkë me Ministrinë e Financave nën mbikëqyrjen e Bankës Botërore dhe FMN-së. Kjo pavarësi është theksuar në raportin e FMN-së, në raportin e Bankës Botërore, si dhe në rekomandimet e dhëna nga misioni që monitoron këtë treg në Shqipëri, në kuadër edhe të vlerësimit të sektorit financiar në vendin tonë.

Ritheksimi i çështjes së pavarësisë nëpërmjet krijimit të kushteve ligjore dhe parashikimit të mekanizmave të nevojshëm ligjorë për të ardhmen, nuk bazohet vetëm në kushtet që ofron tregu ynë, por edhe në eksperiencat ndërkombëtare të institucioneve homologe, në të cilët pavarësia ka rol kyç dhe kontribuon në sigurimin dhe ruajtjen e qëndrueshmërisë financiare, si dhe në mbrojtjen e konsumatorit, të produkteve dhe shërbimeve financiare. 

Konkretisht, ndryshimet e propozuara shfrytëzojnë përcaktimet e bëra në ligjin e vitit 2006, sipas të cilit struktura e Autoritetit duhet të miratohet nga Kuvendi dhe institucioni është pjesë e strukturës së kompensimeve dhe përfitimeve të punonjësve të qeverisë. Projektligji e reflekton këtë ndryshim për funksionimin e Autoritetit të Mbikëqyrjes Financiare, në të cilin parashikohet që struktura organizative e Autoritetit, numri i punonjësve, pagat, shpërblimet dhe trajtimet financiare të anëtarëve jo ekzekutiv të bordit, drejtorit të Përgjithshëm Ekzekutiv, nëndrejtorit ekzekutiv, si dhe të punonjësve përcaktohen nga vetë bordi. Gjithashtu, sipas kompetencave të reja, bordi do të përcaktojë edhe trajtimet financiare që përfshijnë mbulimin e shpenzimeve të kryera në përmbushje të detyrës, pagesa për trajtimet profesionale, për sigurimin e jetës dhe të shëndetit e të tjera të ngjashme, duke u bazuar në një metodologji të qartë, që merr parasysh kushtet e tregut, përvojat e autoriteteve të tjera që kryejnë aktivitetin e rregullimit financiar në Shqipëri dhe nevojat e vetë institucionit.

Opozita në komision ngriti shqetësimin se pagat e këtij institucioni duhet të jenë të miratuara nga parlamenti, por në këtë rast, ne po flasim për një institucion të natyrës financiare. Përveç Bankës së Shqipërisë që monitoron dhe mbikëqyr sektorin bankar, është edhe AMF-ja që mbikëqyr sektorin financiar jo bankar dhe dhënia e këtyre kompetencave i jep mundësi më shumë këtij institucioni të administrohet më mirë, të marrin punonjës më të mirë në punë dhe, njëkohësisht, të realizojë të gjitha funksionet ligjore që i jep ligji. Ne, kur kemi qenë në opozitë, ashtu edhe tani, kemi qenë kritikë ndaj Bankës së Shqipërisë për sa u përket veprimeve të mënyrës së papërgjegjshme, qoftë për shpenzimet për pagat, shpërblimet apo për shpenzimet kapitale, siç ishte blerja e hotel “Dajtit”, por ne si komision kemi vendosur që Banka e Shqipërisë të mos raportojë një herë në vit, po ashtu edhe Autoriteti i Mbikëqyrjes Financiare, por disa herë në vit, sa herë e shikon të nevojshme komisioni. Pa diskutim që ne do të monitorojmë dhe do të kontrollojmë edhe mënyrën se si do të përdoret vendosja e pagave për të gjithë këtë institucion, njëkohësisht, edhe të gjithë aktivitetin dhe rregullat që ai do të ofrojë në Shqipëri për të mbikëqyrur këtë treg.

Ndryshe nga parafolësi, i cili foli për një situatë katastrofike rrënuese, faktikisht, ekonomia shqiptare ka ardhur në ngritje, po del nga vështirësia e saj. Janë 30 mijë punonjës më shumë të futur në skemën e sigurimeve dhe në qoftë se ne flasim për papunësi, kemi një rregull: papunësia dhe punëdhënia maten në vlerë absolute dhe punëzënia në Shqipëri është rritur. Ne e dimë si luhet përqindja dhe e dimë se shumica e atyre që kërkonin punë përpara ardhjes së qeverisë sonë, nuk shkonin, sepse nuk kishin besim te qeveria që ishte. Sot, të gjithë ata që kërkojnë një vend pune, shkojnë te zyrat e punës, sepse funksionimi i zyrave të punës ka ndryshuar. Në qoftë se më përpara zyrat e punës kishin 500 të punësuar dhe për 8 vjet janë futur 500 persona në punë, sot ka ndryshuar, ai institucion është kthyer në funksion të plotë për të vepruar sipas të drejtave dhe hapësirave që i jep ligji për të krijuar hapësira për vende të reja pune. Të ardhurat janë rritur ndjeshëm. Treguesi kryesor i miradministrimit është tatimi i vlerës së shtuar. Shikoni sa është rritur tatimi i vlerës së shtuar në administratën tatimore! Shikoni se si ka ndryshuar marrëdhënia me biznesin, ndryshe nga më parë! Sot biznesi nuk ka më frikë, por ka besim tek institucionet.

Natyrisht që ngelet shumë punë për të bërë, që, normalisht, kërkon më shumë angazhim, por të dhënat e para janë shumë inkurajuese, të ardhurat janë rritur ndjeshëm, punëzënia ka filluar, rritja ekonomike është në parametrat që kemi parashikuar në buxhetin e vitit 2014, siç e ritheksoi dje edhe Banka Botërore në raportin e saj 2,1 %. Pra, ne jemi në rrugë të drejtë, të mirë. Pa diskutim që është shumë sfiduese, por ne kemi besim të plotë se do të realizojmë programin tonë qeverisës: rritje ekonomike të qëndrueshme dhe punëzënie.

Faleminderit!

Vangjel Dule – Faleminderit, zoti Koçi!

Fjalën e ka zonja Tabaku.

Jorida Tabaku – I nderuar zoti drejtues i seancës,

Të nderuar kolegë,

Së pari, në emër të banorëve të njësisë bashkiake numër 8 këtu në Tiranë, dua të ngre një shqetësim në lidhje me shpalljen muze të zonës nga Selvia deri në Unazë; një vendim antikushtetues i Këshillit Kombëtar të Territorit, që ka prekur pronat e mijëra banorëve, mijëra familjeve qytetare tiranase, që i pengon ata ta zhvillojnë këtë pronë. Për këtë arsye, kërkoj që Ministria e Planifikimit Urban dhe Zhvillimit të Territorit dhe kryeministri të marrin masa sa nuk është vonë, ndërkohë që u kërkoj edhe deputetëve të kësaj zone të dalin krah banorëve, ashtu siç u kanë premtuar gjatë fushatës elektorale. Në qoftë se qeveria nuk ka plane konkrete për ta zhvilluar zonën, atëherë le t’i lërë vetë banorët që ta zhvillojnë atë. Unë e kuptoj që inati politik i zotit Rama me familjet e vjetra qytetare tiranase është i lashtë. Ka 11 vjet që nuk i lënë dhe në momentin e parë që erdhi në qeveri mori përsëri vendimin për të mos i lënë të zhvillojnë pronën e tyre.

Së dyti,  sot jemi duke diskutuar një ligj, i cili ka lidhje me ndryshimet në strukturën e pagave dhe në funksione të një institucioni të pavarur, institucioni i radhës i pavarur, me justifikimin se përsëri kjo kërkohet nga paketa e FMN-së për reformimin e sektorit. Një pjesë e madhe e ligjeve, që kërkoheshin për këtë sektor, pra për ristrukturimin e sektorit financiar, sigurisht që ishin gati dhe kanë kaluar në seancat e kaluara parlamentare, ishin përgatitur nga qeveria e mëparshme dhe ne, edhe me punën tonë konstruktive në komisione, kemi dhënë mendime dhe kemi shprehur mendimin pro, por për këtë ligj nuk mund të jemi pro, sepse u përgatit bashkë edhe me ndryshimet në ligjin për AMF-në, për prishjen e strukturës së bordit; uzurpimi i radhës, i një institucioni tjetër, këtë herë i Agjencisë së Mbikëqyrjes Financiare, për të mbrojtur interesat e radhës në tregun e sigurimeve.

Ne të gjithë kemi qenë dëshmitarë se si muajt e fundit qeveria ka bombarduar me lajme pozitive për ekonominë. Ministri i Mirëqenies Sociale e ka shpallur Shqipërinë lider në Europë për të paktën 3 fusha të ndryshme gjatë këtyre 3 muajve. Kryeministri flet për dhjetëra e mijëra vende të reja pune, ndërkohë që ministrat që janë pak më të zgjuar refuzojnë dhe nuk dalin në televizor, ruajnë vendin dhe pozitën e tyre.

Qeveria na premtoi një mrekulli pas marrëveshjes me FMN-në, rritjes së taksave, shlyerjes së të ashtuquajtura borxhe të prapambetura apo mijëra vende të reja pune. Nga lajmet që na jep, duket sikur të gjitha këto janë bërë, sikur çdo gjë ka përfunduar. Pasi na u premtua një paketë fiskale, ku rritja e taksave na u shit për çdo gjë, që nga barazia sociale te drejtësia dhe te çdo gjë tjetër, përveç rritjes së taksave tani na vijnë lajme hileqare se do të ketë një reformë pensionesh, një reformë të modelit të tregut të energjisë elektrike, një reformë të arsimit të lartë e kështu me radhë, por pas këtyre togfjalëshave nuk fshihet asgjë tjetër përveçse një rritje e mëtejshme taksash, një ulje e pensioneve ose rritje e moshës së pensioneve, një rritje e çmimit të energjisë elektrike ose klientelizëm politik e kështu me radhë.

Paketa fiskale e muajit dhjetor na premtoi se biznesi do të çlirohet nga ngërçi i likuiditetit, se do të ndihmohet biznesi që të shlyejë kreditë që ka marrë në banka dhe ato rrjedhimisht do të jenë më të mira dhe do të kenë mundësi të kreditojnë më shumë ekonominë. Por çfarë ka ndodhur realisht? Jemi 6 muaj pas këtij premtimi dhe asgjë e tillë nuk ka ndodhur. Qeveria rriti akcizat mbi cigaret dhe taksën e qarkullimit mbi naftën, por të ardhurat kanë rënë. Qeveria rriti tatimin e fitimit me 50% për kompanitë, por ky është reflektuar vetëm në 23 % të rritjes së të ardhurave. Qeveria rriti kontributet për sigurimet shëndetësore me një taksë ekstra prej 3,4% për mijëra të punësuar, që paguajnë paga mbi 90 000 lekë dhe këto kontribute kanë rënë me 3,7%. Si për hironi të fatit, qeveria qendrore i rrëmbeu një sërë kompetencash pushtetit vendor; të drejtën për të mbledhur taksat e biznesit të vogël, që ishte një nga hapat më të rëndësishme të decentralizimit, një qindarkë për buxhetin e shtetit, një qindarkë për të gjithë këtë mori shpenzimesh, me argumentin se pushteti vendor nuk është i aftë që t’i mbledhë këto taksa dhe çfarë ndodhi? Të ardhurat nga taksa e biznesit të vogël kanë rënë me 64%. Në qoftë se në të njëjtën periudhë të vitit të kaluar janë mbledhur pothuajse 1 miliard lekë, këtë vit janë mbledhur 379 milionë lekë, 111 milionë më pak se vetë plani i tyre, 64% më pak se e njëjta periudhë e vitit të kaluar. A mund të na thotë ndokush nga qeveria se çfarë ka ndodhur me biznesin e vogël? Si ka mundësi që po i njëjti numër biznesesh paguan 64% taksa më pak? Pse po dështon qeveria pikërisht aty ku akuzonte pushtetin vendor se ka dështuar?

Tashmë që po mbyllet gjysma e parë e vitit 2014, mund të thuhet se e ashtuquajtura “paketë fiskale” ka dështuar në të gjithë komponentët e saj. Ajo dështoi që të mbledhë më shumë taksa nga cigaret, nga nafta, nga biznesi i vogël, nga pagat. Mbi të gjitha, paketa fiskale dështoi në formalizimin  e ekonomisë, por ndoshta pikërisht ky ishte qëllimi dhe ndërsa ulërin natë e ditë për detyrimet e prapambetura që i ka lënë qeveria paraardhëse, këtë vit ka refuzuar totalisht që ta rimbursojë tatimin mbi vlerën e shtuar, duke krijuar një detyrim prej miliona dollarësh.

Ajo që, gjithashtu, ka dështuar për të realizuar shpenzimin në fushat më të rëndësishme, që ndoshta do të nxjerrin ekonominë nga ngërçi që ju pretendoni se kishte kapur ekonominë vitin e fundit, të ashtuquajturat detyrime të prapambetura, nuk janë shijuar nga shumë biznese. Qeveria pati premtuar që në 4-mujorin e parë të këtij viti do të shlyente 4 miliardë lekë, ndërkohë që janë shlyer 1,6 miliardë lekë. Investimet publike kanë rënë në pikiatë. Në periudhën janar-prill 2014 rezultojnë mbi 2,4 miliardë lekë më pak se vetë plani i qeverisë për këtë fushë. Paketa fiskale dhe buxheti shumë shpejt do të vijnë që t’i rishikojmë, sepse me këtë performancë fiskale sigurisht që është e nevojshme të rishikohen. Bashkë me to ne do të dëgjojmë dhe kërkesën për rritjen e çmimit të energjisë elektrike, rritjen e moshës së pensionit, rritjen e viteve minimale për kontribute shoqërore të nevojshme për të marrë pension të plotë pleqërie, zëvendësimin e konceptit të pensionit minimal, i cili aktualisht është 4 dollarë në ditë, me konceptin e pensionit social, i cili propozohet të jetë 2 dollarë në ditë e kështu me radhë. 

Paketa fiskale dështoi që të na japë atë që kishte premtuar, një çlirim të ekonomisë, një çlirim të sistemit bankar, sepse të dhënat tregojnë se dhe në muajin prill kreditimi për bizneset ka rënë me të paktën 3,2%. Qeveria premtoi se do të luftojë vjedhjet e energjisë elektrike, na premtoi se do të ulë me 6% faturën e energjisë elektrike ndërkohë që propozimi i radhës është pikërisht rritja e çmimit të energjisë. 

Kryeministri mund të pretendojë për 30 mijë vende të reja pune, por shifrat e Institutit të Statistikave tregojnë pikërisht të kundërtën. Në datën 10 INSTAT-i publikoi vrojtimin mbi forcat e punës ku thuhet se numri i personave të zënë në punë të moshës 15 deri në 64 vjeç u reduktua 48,8% e shqiptarëve mes moshës 15 dhe 64 vjeç ishin të deklaruar si të punësuar në shtatorin e kaluar, 47,9% e shqiptarëve deklaruan të njëjtën gjë në mars të këtij viti. Mirë se ndoshta INSTAT-i nuk i nxjerr shifrat në rregull, po të ardhurat e sigurimeve shoqërore çfarë tregojnë? Të ardhurat e sigurimeve shoqërore kanë qenë edhe këto në ulje, të paktën për të njëjtën periudhë që po krahasojmë, sipas anketës së INSTAT-it. Nga tetori në dhjetor u mblodhën 13,1 miliardë lekë, ndërkohë që nga janari në mars u mblodhën 12,8 miliardë lekë. Ku janë këto vendet e reja të punës të krijuara? Ku reflektohet kjo si në anketën e INSTAT-it, ashtu dhe në të ardhurat nga sigurimet shoqërore? Kjo diferencë prej 0,9% sigurisht që nuk është shumë e madhe, mund t’ju duket e vogël, por ajo reflekton atë që ne kemi thënë muajt e fundit: ekonomia ka humbur 40 mijë vende pune gjatë periudhës janar- prill 2014. 

Vitin e ardhshëm qeveria ka marrë angazhim para Fondit Monetar Ndërkombëtar që të kryejë një korrektim fiskal në masën 3% të produktit të brendshëm bruto. Sigurisht një frazë shumë ambigue si pjesa më e madhe e detyrimeve që kanë marrë përsipër. Kjo është një frazë e njëjtë që u tha edhe fqinjëve tanë, të cilët sigurisht ju dha edhe më shumë kohë për të realizuar këtë. Nga ana tjetër Shqipërisë i lihet vetëm një vit për të realizuar këtë. Pse kërkon FMN-ja që Shqipëria të realizojë këtë një periudhë kaq të shkurtër? Sepse qeveria e sotme është e pabesueshme si në performancën fiskale, si në premtimet e saj, si në pasqyrimin e shifrave, si në manipulimin e situatave, por kohët e fundit ka treguar edhe mungesë imagjinate. Në vend që qeveria të vazhdojë me demagogjinë e radhës i kërkoj ministrit të Mirëqenies Sociale që të vijë të marrë masa për të përndjekurit politikë që sot janë atje dhe nuk kanë asnjë negociatë nga ana e qeverisë për të përndjekurit politikë të cilët për të njëjtën periudhë të këtij viti krahasuar me vitin e kaluar kanë marrë një shpërblim më të vogël. T’i lëmë fjalët dhe demagogjitë dhe t’i kthehemi seriozisht punës dhe të merremi jo me ato premtime që ju keni bërë, por me atë që kërkojnë qytetarët shqiptarë. 

Faleminderit!

Vangjel Dule - Faleminderit!

Po, zoti Papa.

Gjergji Papa – Faleminderit, zoti drejtues i seancës!

Të nderuar kolegë deputetë, 

Kursi i përkeqësimit të gjithanshëm të treguesve të ekonomisë shqiptare vijon të thellohet. Përkeqësimi i shpejtë i gjendjes së ekonomisë shqiptare është pasojë e paaftësisë, papërgjegjshmërisë dhe klientelizmit të qeverisë, PS-LSI.  Dita-ditës po shtohet paniku për pasigurinë ekonomike që ka përfshirë të gjithë qytetarët shqiptarë. Të punësuarit, si pasojë e krizës, po humbasin vendet e tyre të punës. Nga vetë statistikat e INSTAT-it, 3-mujorin e fundit papunësia është rritur me 3,2% krahasuar me 3-mujorin paraardhës. Të papunët nuk po shohin asnjë perspektivë punësimi. Konsumi është në nivelet më të ulëta të kohëve të fundit. Situata e rëndë ekonomike ka sjellë rënie të ndjeshme të besimit të investitorëve vendas dhe të huaj për të investuar në ekonomitë shqiptare. Për pasojë vihet re një rënie e investimeve, si dhe rënie e nivelit të kreditimit në ekonomi. Investimet publike totale me financim të brendshëm dhe të huaj për periudhën janar-prill 2014 rezultojnë rreth 31 milionë dollarë më pak sesa plani i qeverisë për këtë periudhë dhe mbi 150 milionë dollarë më pak sesa fakti i periudhës janar-prill 2013. Kreditimi total për ekonominë në muajin prill ishte 2,2% më i ulët se e njëjta periudhë e vitit të kaluar ku spikat kreditimi për biznesin 3,2% më i ulët. Bazuar në shifrat zyrtare, pavarësisht tendencës së njohur të qeverisjes propagandistike për t’i zbukuruar dështimet e përditshme dhe të njëpasnjëshme të qeverisë Rama-Meta në këtë fushë, tatim-fitimi rezulton të jetë më pak sesa parashikimi i qeverisë. Në bazë të normës së re të ardhurat nga tatim-fitimi duhet të ishin rritur minimalisht në masën 50%. Në fakt janë rritur 23% krahasuar me të njëjtën periudhë të vitit të kaluar, kur ishte në fuqi taksa e sheshtë. Me akciza shumë më të larta të miratuara për këtë vit për karburantet, cigaret e shumë mallra të tjera konsumi, kjo qeveri po arkëton më pak të ardhurat për buxhetin e shtetit dhe ky është dështim tjetër evident i qeverisjes propagandistike. Rritja e akcizave të karburanteve dhe cigareve nga njëra anë dhe mbledhja e më pak të ardhurave për buxhetin e shtetit nga ana tjetër tregon qartë se vjedhja dhe kontrabanda janë ulur këmbëkryq në këtë vend. E gjitha kjo shpjegohet në evazion fiskal dhe korrupsion qeveritar dhe për pasojë vihet re një rënie dhe një tkurrje e ekonomisë. Kjo shoqërohet me më pak vende pune, më pak punësim, më pak të ardhura për individët dhe familjet, më shumë vështirësi, varfëri dhe mjerim për qindra e mijëra familje që ushqehen nga sektori privat.

Kompensimi i pronarëve vazhdon të jetë në nivelet minimale historike. Gjatë kësaj periudhe qeveria ka mbledhur një fond 10 herë më të vogël nga parashikimi i saj. Shpenzimet totale për periudhën janar-prill 2014 rezultoi në mbi 15 miliardë lekë më pak sesa plani i qeverisë për këtë periudhë. Gjatë periudhës janar-prill 2014 qeveria ka paguar për ish-të përndjekurit politikë një fond 20 herë më të vogël sesa parashikimi i saj. Ndërkohë, në të njëjtën periudhë të vitit paraardhës qeverisja demokratike ka paguar 96 herë më shumë sesa qeverisja e Rilindjes. Dhe këtu duhet t’i kërkoj Rama arsyet e zemërimit të kësaj shtrese të grevës së urisë, pikërisht te premtimet e tij të braktisura e të pambajtura te demagogjia e tij dhe te fyerja që i bëri kësaj shtrese. 

Ndonëse qeveria parashikonte që gjatë periudhës janar-prill 2014 të shpenzonte 200 milionë lekë për zërin “kompensim për shtresat në nevojë” akoma nuk ka paguar asnjë qindarkë gjatë kësaj periudhe për këtë zë.  Qeveria deklaron se ka filluar të kryejë pagesat e detyrimeve të prapambetura në infrastrukturë, por në fakt rezulton se janë paguar vetëm 1,6 miliardë lekë nga 4 miliardë lekë të planifikuara. Akoma më e zymtë paraqitet tabloja e bujqësisë shqiptare. Pjesa më e madhe e prodhimeve bujqësore  fermerëve shqiptarë po ju mbetet pa shitur. Ky është një shqetësim shumë i madh i fermerëve dhe bizneseve që kanë investuar në sektorin e bujqësisë. 
Kjo është një humbje shumë e madhe për të ardhurat e fermerëve të cilët u detyruan të shesin nën kosto prodhimet e tyre bujqësore ose nga pamundësia për t’i shitur i lanë të kalben dhe i hodhën si mbeturina. Kjo është një humbje shumë e madhe dhe për bizneset që kanë investuar për të ndërtuar kapacitete ftohëse frigoriferike për konservimin e frutave dhe të perimeve. Këto biznese janë në prag të falimentimit. Nga njëra anë, si rezultat i bllokimit të një sasie shumë të madhe lekësh për blerjen e frutave dhe perimeve, të cilat megjithëse të një cilësie të shkëlqyer, mbetën stok, u shitën nën çmimin e grumbullimit ose u kalbën dhe u hodhën si mbeturina, nga ana tjetër këto biznese nuk do të kenë aftësi likuiduese për të shlyer kreditë  marra për vlerësimin e kryer në këtë sektor. Por cilat janë arsyet e kësaj situate të rënduar në bujqësi? 

Së pari, mosmarrja e masave mbrojtëse nga qeveria në dogana për të mbrojtur prodhimin vendas si rezultat i dëshirës së qeverisë për të rritur të ardhurat nga doganat.

Së dyti, favorizimi i importeve të produkteve bujqësore nga biznese dhe grosistë të lidhur me qeverinë për interesa të ngushta personale. 

Së treti, kriza ekonomike, papunësia dhe varfëria kanë sjellë rënie të fuqisë blerëse të konsumatorëve. 

Së katërti, puna e dobët e institucioneve për të nxitur eksportin e prodhimeve bujqësore. Vitet e kaluara është punuar shumë për të vendosur lidhjen me bizneset e tregtimit të prodhimeve bujqësore, si brenda ashtu dhe jashtë vendit. Premtimi i bërë nga zoti Rama para zgjedhjeve se, kur ai të vijë në pushtet, nuk do t’u lerë fermerëve asnjë kilogram prodhim t’u kalbet, tashmë duket një mashtrim i madh. Partia Socialiste erdhi në pushtet me mashtrime të bujshme, por mashtrime më spektakolare ishin ato  që iu bënë fermerëve, bujqësisë në veçanti dhe zhvillimit rural në përgjithësi.  Ku shkuan angazhimet e programit elektoral të Partisë Socialiste për politika fiskale që synojnë uljen e drejtpërdrejtë të çmimeve të mekanikës bujqësore, për ulje 35% të çmimit të naftës me heqjen e akcizës dhe taksën e qarkullimit bashkë me TVSH-në që zbatohet mbi këto dy taksa. Ku shkuan premtimet e bujshme të programit të qeverisë? Sa zbatohet  programi i furnizimit me naftë pa akcizë për bujqësinë dhe aktivitetet rurale të ngjashme, si dhe heqja e taksës së qarkullimit të naftës për bujqësinë dhe peshkimin? Në fakt për fermerët nuk ka heqje të akcizës së naftës për punimet bujqësore. Nuk ka heqje të taksës së qarkullimit për karburantin që përdoret nga mjetet e mekanikës bujqësore, nuk ka rimbursim për naftën që përdoret në bujqësi. Ku shkuan angazhimet e programit elektoral të Partisë Socialiste për politika fiskale që synojnë uljen e drejtpërdrejtë të çmimit të inputeve bujqësore dhe për heqje të TVSH-së për të gjitha plehrat kimike, farërat, fidanët, materialin gjenetik që përdoret në blegtori, vaksinat, ilaçet dhe për çdo lëndë të parë që përdoret për bujqësinë dhe blegtorinë? Qeveria për këtë vit ka planifikuar një fond prej vetëm 600 milionë lekësh për të subvencionuar inputet bujqësore, megjithëse ky fond mbulon vetëm 40% të tatimit të vlerës së shtuar të inputeve bujqësore. Deri më sot nuk është bërë asgjë, nuk është harxhuar asnjë qindarkë për të subvencionuar fermerët për çmimet e larta të inputeve bujqësore. Nga vetë raportimet e Ministrisë së Bujqësisë për realizimin faktik të buxhetit të vitit 2014 rezulton se ky buxhet është në shifra shumë të ulëta të realizimit krahasuar me planin për periudhën 5-mujore. 
Realizimin më të ulët e kanë dhe programet më të rëndësishme të miratuara për sistemin e bujqësisë dhe ushqimit dhe konkretisht zhvillimi rural, infrastruktura e ujitjes dhe e kullimit dhe siguria ushqimore. Në programin e zhvillimit rural do të 5-fishojmë financimin publik për skemat mbështetëse të bujqësisë, ka qenë një tjetër premtim i bujshëm i Partisë Socialiste, por në fakt financimi për skemat mbështetëse të bujqësisë për vitin 2014 është po ai i vitit 2013 dhe deri më sot, sipas raportimit të Ministrisë së Bujqësisë, statusi i realizimit të produktit, rritja e produktivitetit përmes skemave mbështetëse për zhvillimin e bujqësisë është aspak. Dhe për programin e infrastrukturës së ujitjes dhe kullimit, realizimi i buxhetit është në nivele shumë të ulëta, gjithmonë sipas raportimit të Ministrisë së Bujqësisë. Sezoni i ujitjes së kulturave bujqësore sapo ka filluar. Investimet për rehabilitimin dhe mirëmbajtjen e  kanaleve ujitës dhe të digave të rezervuarëve nuk janë realizuar akoma. 

Në programin e sigurisë ushqimore janë planifikuar shumë pak fonde për të trajtuar sipërfaqet e kulturave bujqësore të infektuara nga karkaleci. Karkaleci ky dëmtues polifag i rrezikshëm po bën kërdinë dhe po rrafshon të gjitha të mbjellat e fermerëve korçarë. Fondi prej 3,5 milionë lekësh i akorduar nga Ministria e Bujqësisë për Korçën është shumë i vogël krahasuar me sipërfaqen e infektuar. Nga kontaktet që kam pasur me fermerët, ata shprehen shumë të shqetësuar për dëmet që po shkakton karkaleci, se janë lënë në mëshirë të fatit dhe se po ju shkon humbur mundi, djersa dhe shpenzimet e bëra deri tani për kulturat bujqësore. 

Bujqësia shqiptare është më e kërcënuar se kurrë nga politika dhe administrimi i papërgjegjshëm i kësaj qeverie. Po bëhet gjithnjë e më vështirë për sipërmarrjen, po bëhet gjithnjë e më e vështirë për fermerët dhe qytetarët. Po bëhet gjithnjë e më e vështirë për fshatin dhe për qytetin, po bëhet gjithnjë e më vështirë për çdo familje shqiptare. Kjo është tabloja e zymtë e përkeqësimit dhe e rënies së pandalshme të ekonomisë në qeverisjen Rama-Meta, por tashmë shqiptarët nuk mund të mashtrohen më me gënjeshtra dhe të ngopen me lugën bosh të Rilindjes dhe demaskuar...

Vangjel Dule – Konkludojeni, zoti Papa!

Gjergji Papa - ... në historinë e  Shqipërisë demokratike. 

Faleminderit!

Vangjel Dule - Faleminderit!

Fjalën e ka zoti Angjeli.

Anastas Angjeli – I nderuar drejtues i seancës, 

Të nderuar deputetë,

Duke ndjekur me vëmendje diskutimet e deritanishme të them të vërtetën unë u përpoqa të gjeja lidhjen midis atyre që u thanë dhe çështjes që diskutojmë, për disa ndryshime në ligjin për pagat, shpërblimet dhe strukturat e institucioneve të pavarura kushtetuese dhe institucioneve të tjera të pavarura të krijuara me ligj, por vështirë të gjesh një lidhje midis asaj çka u fol dhe asaj çfarë ne duhet të diskutojmë. Sidoqoftë, unë mendoj se ka dy aspekte  për të diskutuar rreth këtij projektligji, me një  nen ose me dy nene, për të ndryshuar atë çka ne e vendosëm pak javë më parë.

Ka një aspekt, i cili është aspekti realist. Ka edhe një këndvështrim tjetër që është këndvështrimi politik, abuzues, populist dhe disfatist. Është në vullnetin e gjithsecilit të gjejë dhe të  zgjedhë rrugën dhe mënyrën për të diskutuar. 

Më lejoni të them dy -tri momente kryesore rreth projektligjit:

Së pari, mendoj se ky projektligj duhet diskutuar pikërisht në aspektin  apo në këndvështrimin e rregullimit ligjor, që ne duam të bëjmë. Nga rrjedh detyrimi për ta bërë këtë? Ky projektligj vjen së bashku, ose në funksion të një pakete ligjore, që ne diskutuam javët e kaluara, e miratuam, madje,  siç u tha pak më parë këtu, të dyja projektet kaluan me konsensus. Njëri  prej atyre ligjeve na obligon të bëjmë edhe këtë ndryshim ligjor, që po kërkohet të bëhet sot.

Së dyti, ose aspekti i dytë është i lidhur me aspektin rekomandues të institucioneve ndërkombëtare. Jo për t’u justifikuar, por janë tri institucione ndërkombëtare, të cilat kanë kërkuar pavarësinë financiare të këtyre  institucioneve, me qëllim që të jetë mundësia e punësimit në këto institucione, të njerëzve sa më profesionalë, me qëllim  që reforma e kërkuar dhe e shtrirë tashmë me dy akte  ligjore të bëra,  të japë  efektet e veta maksimale në fushën e institucioneve  jo bankare dhe konkretisht në fushën e  sigurimeve.

Këto institucione janë: direktivat e BE-së, është një  amendament i veçantë në marrëveshjen me FMN-në, dhe rekomandimi i Bankës Botërore në asistimin që  i ka bërë përgatitjes së projektligjeve për reformimin e fushës së  sigurive. 

Të tria këto institucione kanë rekomanduar marrjen  e një nisme ligjore për të vendosur pavarësinë financiare, buxhetore, edhe të pagave për sa i përket çështjes së AMF-së.

Aspekti i tretë, është aspekti profesional, i cili është i lidhur me të dyja aspektet e mësipërme dhe me vullnetin për ta kryer këtë reformë, ose jo. Po ta shikosh nga pikëpamja profesionale, nuk besoj se është bërë gabim duke i dhënë pavarësinë financiare edhe këtij institucioni. Është përgojuar dhe përfolur shumë që është  kritikuar Banka e Shqipërisë për një  qëndrim të tillë.

Absolutisht, jo, askush  nuk ka ndërhyrë në funksionet  dhe detyrën e Bankës së Shqipërisë. Ajo  që është thënë dhe vazhdon të thuhet dhe  do të thuhet edhe për këtë institucion, për të  cilin bëjmë ndryshimin sot, është  përgjegjshmëria që duhet  të tregojnë këto institucione në menaxhimin e buxhetit të tyre, pra, edhe të pagave të tyre.

Kjo  përgjegjshmëri është  njëherësh si në kompetencën e këtyre  bordeve, por edhe të Kuvendit të Shqipërisë, nga ku varen këto institucione. Ne këtu jemi  që të ushtrojmë detyrën tonë, që  ata të zbatojnë sa më mirë ligjin dhe të  përballojnë sa më mirë shpenzimet e tyre  me të ardhurat që krijojnë. 

Ka  edhe një aspekt tjetër që e përmenda në fillim, që është aspekti politik, që edhe një nen, që duam të ndryshojmë në ndonjë  ligj, ta mbajmë parlamentin gjithë ditën dhe të diskutojmë  në mënyrë abuzive, të diskutojmë në mënyrë disfatiste, populiste,  madje të shqetësohemi nëse rritet një lek rroga e një shqiptari që do të punojë në  AMF. Do të rrojnë më mirë! Çfarë  problemi ka këtu? 

Prandaj, besoj  se me ndryshimet e propozuara, ne e kompletojmë paketën e ligjeve, të cilat i kemi miratuar ditë më parë dhe e vënë në funksionim këto  institucione të pavarura që të ushtrojnë detyrat dhe funksionet e tyre për përmirësimin e tregut  në sistemin jo bankar.

Faleminderit!

Vangjel Dule – Faleminderit, zoti Angjeli!

Zoti Dushaj, urdhëroni!

Besnik Dushaj – Të nderuar kolegë,

Zoti drejtues i seancës,

Shqipëria po kalon një gjendje të rënduar në të gjithë  sektorët e jetës dhe të zhvillimit në të gjitha zonat e vendit. Kjo qeverisje dhe ky Kryeministër po ushqejnë çdo ditë me veprat e tyre varfërinë,  humbjen e shpresës, mërzinë dhe trishtimin, skamjen dhe rrënimin mbi një popull, që është vlerësuar si një ndër  popujt më optimistë të botës. Pasiguria sot është prezente  te çdo qytetar dhe familje shqiptare, pasiguri për pronën, për biznesin, për punën; pasiguri për jetën dhe të ardhmen.

Të nderuar deputetë, ndryshimet që qeveria kërkon të bëjë në ligjin për pagat, shpërblimet dhe strukturat e institucioneve të pavarura kanë si qëllim largimin e punonjësve të këtyre institucioneve nga puna, kapjen e tyre nga kjo maxhorancë. Nëpërmjet këtij projektligji kërkohet që Autoritetit Mbikëqyrës Financiar t’i jepen kompetencat për t’i përcaktuar vetë pagat dhe shpërblimet e punonjësve. Para së gjithash, ky institucion synon të kthehet në një oaz të rehatshëm me paga dhe shpërblime të majme dhe trajtime speciale për individë afër  Kryeministrit dhe kësaj maxhorance. Si të tilla këto ndryshime bëhen për interesa korruptive të kësaj maxhorance dhe vijnë në një kohë kur gjendja ekonomike e  vendit është shumë e rënduar dhe papunësia po rritet çdo ditë. Tashmë, ajo ka arritur shifrën rreth 16%. Dramatike paraqitet situata tek të rinjtë, të cilët nuk kanë  asnjë shpresë punësimi nga kjo qeveri e mashtrimeve të mëdha. 

Zoti Kryeministër, për  hipokrizi dhe maskën, që e përdorni për probleme të shumta që ka vendi, jeni i pakrahasueshëm.  Ju dhe qeveria  juaj flisni për pagat dhe keni sjellë ligjin për ndryshime, në një kohë kur keni ngrirë rritjen e tyre, si dhe keni ngrirë edhe rritjen e pensioneve. Madje edhe kur ishit në opozitë, ishit e vetmja opozitë në botë që votonit  kundër rritjes së tyre. 

Ju  flisni për suksese dhe reforma në arsim apo për maturën shtetërore, kur në fakt nuk keni ndryshuar asgjë. Ishte e njëjta praktikë e zbatuar nga qeverisja jonë dhe  që rezultoi e suksesshme, por diçka kishte  ndryshe. Teza e provimit doli se ishte hapur përsëri para se të fillonte provimi. 

Ju flisni për suksese në shëndetësi, por keni prishur vetëm disa  kioska në oborrin e qendrës spitalore, por ilaçet janë shtrenjtuar, ilaçe në spitale nuk ka, aq më tepër nuk ka shëndetësi falas, siç  premtuat në programin tuaj të rilindjes.

Ju flisni çdo ditë për suksesin e punës në polici. Në fakt, i keni rralluar lëvdatat. Po, keni bërë reforma, keni hequr specialistë të ndershëm dhe të kualifikuar dhe keni punësuar njerëz që kanë probleme me ligjin.  Rezultatet janë të dukshme. Krimi ka lulëzuar si asnjëherë tjetër. Çdo cep i vendit  është mbjellë me drogë. 

 Ju flisni për punësimin. Në këta muaj që po qeveris kjo maxhorancë nuk  është hapur asnjë vend i ri pune, nuk  është punësuar asnjë individ, përjashto një pjesë militantësh dhe  trafikantësh, që kanë zënë vendet e mbi 7 mijë të dëbuarve, në mënyrë arbitrare nga vendet  e punës në administratat publike. Masakra përfundimtare mbi këtë administratë po përgatitet në krye të muajit korrik, pas statusit. Këtë gjë e ka shpallur këto ditë ministrja e tij kushërirë, e cila   shquhet për urrejtjen e saj ndaj shtetit të së drejtës, institucioneve  dhe punonjësve, e shtyrë edhe nga presioni i  militantëve dhe trafikantëve, që kërkojnë vende  pune. Ajo këto ditë shpalli platformën e saj, e cila synon, në një  kohë të shkurtër, të largojë edhe ata punonjës që kanë mbetur nga  administrata publike.

Në një presion të madh sot është biznesi dhe  biznesmenët, të cilët kërcënohen jo vetëm nga taksat e larta dhe të diferencuara në bazë të kontributit që kanë dhënë dhe japin për këtë maxhorancë, por edhe nga gjobat e shumta që u vendosen jo vetëm nga taksidarët e korruptuar, por edhe nga bandat dhe kriminelët të lidhur me Kryeministrin dhe me këtë qeveri. Ndodhur përpara kësaj situate qindra biznese janë mbyllur dhe qindra të tjerë kanë ulur aktivitetin e tyre ekonomik.

Të nderuar deputetë, shkatërrimi i këtyre  vendeve të punës ka krijuar  varfëri dhe mjerim dhe qeveria në vend që të marrë masa konkrete për t’u ardhur  në ndihmë atyre mijërave, që kanë humbur dhe po humbin çdo ditë punën, përkundrazi, çdo muaj po ul shumën e buxhetit për nxitjen e punësimit apo në mbështetje të të papunëve dhe të  shtresave në nevojë.

Ju, zoti Kryeministër, bojatisni zyrat e doganave dhe të tatimeve dhe thoni se po ndërtoni godina të reja, por nuk mund të fshihni me këtë  bojatisje mungesën e të ardhurave, rënien e tyre ritmike, çka e dëshmon jo vetëm përkeqësimi i ekonomisë, por edhe përkeqësimi i administrimit fiskal, të cilat ju vetë i keni gatuar, pasi një pjesë të madhe të këtyre institucioneve i keni mbushur me trafikantë dhe  keni hequr punonjës të ndershëm dhe të kualifikuar.

Ju, zoti Kryeministër, proklamoni me forcë se po hapni zyra të reja punësimi dhe se çdo ditë po rrisni numrin e të punësuarve. Faktikisht,  ju bojatisni zyrat që i ka hapur qeveria e PD-së dhe keni punësuar vetëm punonjësit e  këtyre zyrave.

Të nderuar deputetë, në këta  muaj të qeverisjes së kësaj maxhorance, koha po tregon dhe shqiptarët po e shikojnë si varfërohen çdo ditë dhe sa të pasigurt ndihen. Ata po shikojnë se vendi i tyre i dashur po shkon drejt një diktature të stilit rus, ku një grup oligarkësh kanë kapur qeverisjen. Ata po fusin dorën çdo ditë në pasuritë e vendit dhe po synojnë të kapin edhe institucionet e pavarura, ku po ushtrohet një presion i vazhdueshëm. Antiligji, papunësia, pasiguria dhe varfëria janë ulur këmbëkryq si në asnjë vend tjetër. 

Të nderuar kolegë, ashtu si më parë  nga kjo tribunë e Kuvendit të Shqipërisë, dua  të denoncoj Kryeministrin dhe këtë maxhorancë për një qëndrim klasor dhe racist ndaj bashkëqytetarëve të mi të Tropojës. Pothuajse të gjithë djemtë, vajzat, burrat dhe gratë kudo që kanë qenë të punësuar, në Tiranë apo  në rrethe të tjera, janë larguar nga puna me një urrejtje të madhe. 

Gjithashtu, kjo qeveri nuk ka planifikuar asnjë investim në Tropojë për këtë  vit, madje as për objektet, që ishin në vazhdim si për shembull: rrugën e zonës turistike në Valbonë. Sigurisht, mungesa e investimeve ka ulur mundësinë e punësimit, me të cilën ushqehej një pjesë e mirë e familjeve të zonës dhe qeveria  në vend që të shtonte fonde speciale për  t’i ndihmuar, i ka ulur ato me rreth 30%.

Gjithashtu,  shqetësues vazhdon të mbetet fakti i largimit padrejtësisht nga puna i punonjësve  të institucionit të rrethit. Edhe në dy muajt e fundit nga këto institucione, duke  filluar nga hidrocentrali i Fierzës, pyjet, shëndetësia, arsimi, policia,  zjarrfikësit janë larguar nga puna rreth 100 punonjës, gjë që ka sjellë probleme të shumta ekonomike për familjet e këtyre punonjësve,  të cilat mund të shkaktojnë tensione dhe situata të paparashikueshme në Tropojë.

Kolegë  deputetë, në ndërmarrjen e hidrocentralit të Fierzës, e cila  është një nga ndërmarrjet publike më të mëdha të vendit dhe që përfshin pellgun ujëmbledhës më të madh, kaskadën e Drinit dhe  si i tillë është baza e furnizimit me energji elektrike të Shqipërisë, janë larguar, në dy muajt e fundit, nga  puna 29 punonjës. Të gjithë specialistë të kualifikuar, disa prej të cilëve kishin punuar në këtë vepër gjigande, që kur kishte filluar ndërtimi i saj  në vitin 1970, dhe kanë dhënë djersën dhe gjakun e tyre për ndërtimin e saj. Një pjesë e madhe e këtyre punonjësve që janë larguar nga puna, janë nga  zona rreth hidrocentralit, ndërtimi  i të cilit ua ka dëmtuar dhe përmbytur tokën dhe nuk kanë marrë asnjë kompensim.

“E keqja nuk ka fund”, thotë populli, pasi nuk mbaron me kaq, sepse hartimi  i listave me largime të tjera vazhdon dhe kjo nuk ndodh se po shkurtohen vendet  e punës apo për të punësuar militantët, e cila do të ishte e keqja më e vogël, por kjo po bëhet për të mbushur xhepat e drejtorit, i cili nuk dihet se nga e ka origjinën dhe  nga e kanë sjellë, por dihet se  ai ka ndërtuar një strukturë të korruptuar,  të përbërë nga sekserë dhe ata të sjellë nga rrethet e tjera, që i ka punësuar në hidrocentral, dhe  me anë të tyre kërkon 3 deri në 4 mijë euro për një vend pune, qoftë edhe për ata punonjës, që duhet të ruajnë vendin e punës dhe sigurisht  për ata punonjës që kërkojnë  të punësohen.

Zoti Kryeministër, ju kërkoj  të merrni masa për këtë drejtues; ju  kërkoj që të ktheni punonjësit e larguar padrejtësisht nga hidrocentrali  i Fierzës, por edhe nga institucionet e tjera të  Tropojës. Ju kërkoj që të veproni shpejt, sepse kostoja që do të paguani ju dhe qeveria juaj, do të jetë shumë e lartë.

Të nderuar deputetë, gjej rastin të përshëndes nga kjo tribunë ish- të dënuarit dhe ish- të përndjekurit politikë, që po lëngojnë përpara  dyerve të këtij Kuvendi. Unë isha tek ata dhe pashë gjendjen e tyre, ku pas dy javësh në temperatura të  larta dhe në kushte të rënda të grevës së urisë,  në trupa të lodhur dhe me rrahje  të forta zemre, shpirti i tyre është i pathyeshëm si atëherë në hetuesit e egra në  prangat e paraardhësve dhe etërve kriminelë të Kryeministrit dhe të ministrave të kësaj qeverie.  

Sot ata  burra të grevës dhe mijëra të tjerë, që po vijnë rreth tyre, janë thirrja  dhe kushtrimi kundër diktaturës që rilindësit me Edi Ramën në krye, po kërkojnë  ta instalojnë në Shqipëri. Ata kërkojnë që qeveria juaj, zoti Kryeministër, të dënojë  krimet e komunizmit, diktaturën dhe diktatorin. Ata kërkojnë që të kthehen në punën, nga ku qeveria juaj  i largoi. Ata kërkojnë të dëmshpërblehen për vitet e burgut dhe të  internimit dhe me një afat prej dy vjetësh, ashtu siç u pate premtuar. 

Zoti Kryeministër, ju kërkoj të kontaktoni me ta dhe të mos keni frikë prej tyre dhe kërkesave të tyre, sepse ata nuk kërkojnë mëshirë, por të drejtat e tyre që i kanë fituar me djersë ,vuajtje dhe gjak. Nëse e gjithë shoqëria jonë ka detyrime ndaj kësaj shtrese, ju, zoti Rama, dhe qeveria juaj u keni dy herë borxh, pasi ishte partia juaj amë dhe etërit shpirtërorë e biologjikë që ia shkaktuan këto dhimbje, vuajtje, burgosje dhe pushkatime kësaj shtrese. 

Është e dhimbshme që në një vend si Shqipëria, që ëndërron për parimin, për zhvillimin, për demokracinë dhe për Europën, të ketë në krye njerëz të pashpirt, si këta qeveritarë të sotëm. 

Ky pushtet i dhunës dhe i premtimeve false ka hequr nga puna mijëra burra e gra, në shkelje të ligjit dhe të dinjitetit të personit, për të punësuar militantët, por edhe për t’i bërë vend klientelës dhe individëve që kanë paguar para, duke e shndërruar punësimin në pazar të fëlliqur dhe në tendera ryshfetesh për xhepat e zyrtarëve.

Faleminderit!

Vangjel Dule – Faleminderit, zoti Dushaj!

Fjalën e ka zoti Mima.

Florion Mima – Faleminderit!

Në një situatë normale, edhe diskutimi për këtë projektligj duhet të ishte normal, ku palët të shpalosnin idetë e tyre pro dhe kundër tij. Më pas, bazuar edhe në diferencat ideologjike, të ndaheshin me votë. 

Në të vërtetë situata nuk është normale, por është anormale për shkak të qeverisjes anormale. Situata është anormale, pasi Kryeministri po përpiqet ta shesë marrjen e statusit si sukses personal të vizitave të tij në kancelaritë perëndimore, jo si respekt për mundin dhe djersën e shqiptarëve për 24 vjet. Situata është anormale, pasi Kryeministri tha se ka punësuar 32 mijë persona, ndërsa Enti Statistikor një javë më pas tha se janë 115 mijë të papunë shtesë. Situata është anormale, pasi me heqjen e TVSH-së së ilaçeve dhe me përgjysmimin e marzheve të fitimit për importuesit, distributorët dhe farmacistët u pretendua se çmimet e ilaçeve do të uleshin. Enti Statistikor para tre ditëve tha se çmimet e ilaçeve jo vetëm që nuk janë ulur, por janë rritur me 2,74%. Situata është anormale pasi të ardhurat devijojnë rreth 100 milionë dollarë nga targeti, i cili është i dizenjuar në përputhje me politikën e re fiskale dhe me taksat e rritura. Kryeministri flet vetëm për suksese në mbledhjet e të hyrave, në një kohë që ne e kuptojmë shumë qartë se gjithçka ka ardhur nga rritja e importit të energjisë elektrike, nga pagesat e kësteve të helikopterëve, nga rimbursimi i padhënë për rreth 2 miliardë e të tjerë me radhë. 

Situata në këtë vend është anormale, pasi mediet japin me zë dhe me figurë kryepolicin e vendit, që dyshohet të ketë vrarë një të pafajshëm dhe ministri i tij i del në krah dhe e quan hero. Situata është fare anormale, ku ministrat e kësaj qeverie përkulen me veneracion përpara fotos së diktatorit, në një kohë që 25 vjet më parë ky popull bronzin e statujës së tiji e përdorën për rubineta. Situata është fare anormale kur qeveria pretendon se do të prezantojë një skemë për rimbursimin e akcizës për peshkimin dhe për bujqësinë. Skemat janë aty, vetëm se nuk zbatohen. E vetmja gjë e re në këto dy skema do të jetë prezantimi i tullonit, ku vetëm ata që do të jenë afër partisë dhe qeverisë do t’i marrin paratë e akcizës dhe kurrsesi peshkatarët dhe fermerët. Situata është anormale, pasi sot u bënë 17 ditë që të përndjekurit janë ngujuar dhe askush nga qeveria nuk denjon të shkojë e t’u shtrëngojë dorën dhe t’i pyes se për çfarë kanë hyrë në atë grevë. Për çfarë po vetëflijohen çerekshekulli pasi diktatori u përmbys?

Le të kthehemi te projektligji në fjalë. Nuk ka asgjë të keqe që një individi dhe një institucioni t’i rriten pagat në përputhje me djersën, me mundin, me njohuritë dhe me ekspertizën që kanë për atë sektor pune. Ky sektor është i tillë. Ata që punojnë në këtë sektor janë njerëzit që kanë vetitë më të veçanta se ne normalët: janë matematicienë që me metoda statistikore shohin të ardhmen, atë që do të ndodhë 20-30 vjet më pas dhe e sjellin në ditët e sotme. Kështu që vërtet meritojnë të paguhen.

Pse duhen nxjerrë jashtë piramidës së shtetit? Ky shtet e ka një piramidë, që kulmon me Presidentin e Republikës. Nuk ka asgjë të keqe që edhe kreu i këtij institucioni të merrte, po them, pagën e ministrit. Pse duhen nxjerrë jashtë? Për të na sjellë një përvojë fatkeqe, që një institucion sot kulmon me një pagë 25 herë më të madhe se paga e një infermieri. Ne jemi një vend i varfër, por edhe në varfëri duhet të jemi dinjitozë. Kur Kryeministri Berisha ka hyrë në zyrë, paga e një infermieri ka qenë sa 1/13 e pagës së Kryeministrit dhe ditën që ka dalë nga zyra e ka lënë sa 1/4. 

Skema është e qartë. Me ndryshimin e bordit, drejtoreshës aktuale të gjithë ne që jemi ulur në këtë sallë i kemi një borxh, sepse i kemi dhënë besimin maksimal. 120 vota ka gjeneruar në këtë sallë parlamenti ky individ me integritet moral dhe profesional të padiskutueshëm. Asaj tentohet t’i vihet mbi krye një militant dhe shumë shpejt një militant tjetër do t’i zërë vendin. 

Shpreh vetëm keqardhje në lidhje me këtë projektligj, tejet dashakeqës për fatet e këtij institucioni!

Faleminderit!

Vangjel Dule – Faleminderit, zoti Mima!

Fjalën e ka ministri Beqja.

Ilir Beqja – Sigurisht, ndiej keqardhje që për njohuritë, personalitetin dhe eksperiencën që ka deputeti parafolës arrin të lexojë së prapthi publikimet e INSTAT-it. Pra, po t’i lexosh me kujdes, kush e ka këtë zanat di ta bëjë, barnat janë një nga tri zërat e grupit të shëndetësisë në matjet e inflacionit. Ju ishit ata që në dhjetor pretenduat se çmimet e barnave do të rriteshin. Nuk ndodhi,  çmimet e barnave u ulën. Kjo gjë është evidente në çdo farmaci. 

Me sa duket, ky lexim i mbrapshtë i statistikave është sëmundje e përhapur, sepse vazhdon edhe te papunësia. Jua kemi thënë në mënyrë të përsëritur: ju e matnit gabim papunësinë. Është shpjeguar shkencërisht nga INSTAT-i se shifra e re zyrtare sesi matet papunësia bazohet në një metodë moderne dhe korrekte, sidomos në sektorin rural. 

Për të folur më tej se çfarë ka ndodhur, më vjen shumë keq që vazhdoni të merreni me pagën i infermierëve. Po të flasim se sa ua rritët pagën, ky është vendi t’u kujtojmë shqiptarëve se infermierëve ua 10-fishuat taksën e të ardhurave mujore. Ndërsa ne atë për të cilën u angazhuam e bëmë realitet që në janar. Që në muajin janar infermierët shqiptarë marrin një pagë neto më shumë nga taksa e sheshtë. 

Faleminderit!          

Vangjel Dule – Faleminderit, zoti Ministër! 

Fjalën e ka zonja Bufi.

Majlinda Bufi – I nderuar zoti drejtues i seancës, 

Të nderuar kolegë, 

Përtej demagogjisë dhe politikës, projektligji në fjalë rregullon në mënyrë të qartë pavarësinë e një prej institucioneve më të rëndësishme mbikëqyrëse dhe financiare në vend, i dyti për nga rëndësia. Të gjithë e dimë sesi kanë shkuar gjërat deri tani me AMF-në, duke u fokusuar tek ushtrimi i aktivitetit dhe i pavarësisë së saj. Mjafton të hedhim një sy në realitetin shqiptar për të kuptuar se ku jemi me qëndrueshmërinë financiare; me zhvillimin e sigurt të tregjeve financiare nën mbikëqyrjen për mbrojtjen e konsumatorëve; me nxitjen e transparencës dhe besueshmërisë së ligjit; me problematikën e detyrimeve për pagesat e dëmeve të papaguara që nga viti 2002 deri në fund të 2013-s; me problemet e shfaqura jo rrallëherë në tregun e investimeve, të konstatuara edhe në raportin e paktit të stabilitetit të FMN-së, që ndikojnë në rritjen e riskut sistemik për fondet e investimeve; me koordinimin e punës midis këtij autoriteti, qeverisë dhe grupeve të interesit për zhvillimin e tregut të kapitaleve, edhe sipas strategjisë së hartuar nga autoriteti. 

Nëse duam të krijojmë instrumentet financiare, dhe jo vetëm, për funksionimin e tregut financiar dhe mbikëqyrjes së tij, gjëja e parë që kërkohet është krijimi i kësaj strukture me hapësirën e duhur ligjore dhe financiare, në mënyrë që funksioni i tij të jetë në treg, pavarësisht politikës. Krijimi apo ndarja e strukturës ekzekutive nga ajo vendimmarrëse, nëpërmjet krijimit të drejtorisë ekzekutive dhe bordit me autoritetin e tij vendimmarrës, është gjëja e duhur për një frymëmarrje dhe kombinim kompetencash midis pavarësisë në ushtrimin e detyrave të këtij institucioni.  

Nuk dua të flas në mënyrë të detajuar se çfarë parashikon ekzaktësisht ky projektligj në sistemin e pagave të vetë institucionit, por, sipas përcaktimeve dhe rekomandimeve të FMN-së dhe Bankës Botërore, nuk mund të ketë pavarësi të plotë të këtij institucioni nëse nuk përcaktohet në mënyrë të saktë dhe ligjore pikërisht ky fakt. Pavarësia ekzistenciale në ushtrimin e kompetencave është patjetër edhe përcaktimi i sistemit të pagave si një element antikorruptiv në terrenin e sotëm të vendit tonë. Besoj se ju, po ashtu si unë, e keni të qartë se kjo vërtet përcakton pavarësinë institucionale, por nuk do të thotë që Kuvendi nuk duhet të ndërhyjë me instrumentet e tij edhe nëpërmjet bordit në rastet kur vetë institucioni, duke përfituar nga e ashtuquajtura pavarësi e tejskajshme, vë re abuzime përtej pranueshmërisë normale, me nivel pagash që nuk kanë kuptim për shoqërinë tonë. 

Edhe një herë, përtej demagogjisë dhe politikës, që e vëmë re rëndom në këtë parlament te çdo koleg i opozitës, kur e kundërta duhet të jetë parësore, nëse flasim për zhvillim ekonomik të munguar apo të deformuar të shoqërisë sonë, unë mendoj se pikërisht ky është momenti dhe vendi që të ndërmerren hap pas hapi këto reforma të rëndësishme për përmirësimin e funksionimit të institucioneve të pavarura, të cilat kanë një rol kyç në zhvillimin ekonomik dhe financiar.   

Unë u kërkoj kolegëve të opozitës, që janë ekspertë të ekonomisë dhe financave, të cilët e njohin në mënyrë eksplicite rëndësinë e këtyre reformave, t’i bindin kolegët e tyre për domosdoshmërinë e hapit të sotëm dhe për miratimin e këtij projektligji në fjalë. 

Faleminderit!

Vangjel Dule – Faleminderit, zonja Bufi!

Fjalën e ka zoti Berisha. 

Sali Berisha – Zonja deputete dhe zotërinj deputetë,

Zoti kryesues i seancës,

Sot është një ditë e madhe në historinë e rilindjes kombëtare, sot është dita në të cilën u hapën dyert e lirisë për Kosovën dhe kombin shqiptar, e cila pas shekujsh përpjekjesh mbinjerëzore, robërie të zgjatur dhe pushtimesh të egra të diktaturave njerëzore u bë më së fundi e lirë. Ky është rasti për të shprehur nderimin më të madh për të gjithë ata që e vendosën jetën, sakrificën dhe përpjekjen e tyre të madhe për lirinë e Kosovës.

Dua të shpreh nderimin për qytetarët e saj të pamposhtur, që me qëndresën e tyre realizuan një nga mrekullitë më të mëdha në historinë e Europës, mrekullinë më të madhe të kombit shqiptar që nga luftërat e Skënderbeut deri sot. Dua të shpreh nderimin për presidentin Ibrahim Rugova, burrin vizionar që projektoi Kosovën e lirë; komandantin legjendar Adem Jashari dhe për mijëra martirë të lirisë, të cilët ranë për t’u bërë të pavdekshëm, që Kosova të jetë e lirë. 

Natyrisht, shpreh sot mirënjohjen më të thellë për Aleancën e Atlantikut të Veriut dhe SHBA në udhëheqje të kësaj aleance, që me fuqinë e tyre ajrore bënë që “kasapi” i Ballkanit të kapitullojë dhe të firmosë marrëveshjen e kapitullimit. 

Kosova sot është vite drite larg nga ajo që ishte 15 vjet më parë. Ajo ka bërë përpjekje të mëdha në rrugën e demokracisë, të konsolidimit të pavarësisë së saj, prosperitetit dhe integrimit euroatlantik. 

Sot shqiptarët kanë një ditë tjetër, kjo është dita e emrit të PS-së. 23 vjet më parë Partia e Punës e Shqipërisë, e mbledhur në një kongres në Pallatin e Kongreseve, vendosi solemnisht të ndërrojë emrin e saj  nga “Parti Pune” në “Parti Socialiste”, duke ruajtur të gjithë trashëgiminë e mëparshme të Partisë së Punës.

Do të ishte absurde të mohohet përpjekja e madhe e socialistëve shqiptarë për të kontribuar në vlera, në pluralizëm, për të kontribuuar në reformimin e tyre në këta 23 vjet. Sot kjo parti feston si anëtare në gjirin e Partisë Socialiste Europiane dhe Internacionales Socialiste. Këto janë merita të padiskutueshme të PS-së. 

Të dashura socialiste dhe socialistë të thjeshtë, 

Duke formuluar për ju urimet më të përzemërta në këtë ditë, nuk mund të them se kjo ditë është ajo që ju prisnit. 

Socialistë të dashur, hidhini pak sytë këtu mbrapa! Në qoftë se gjeni gjurmë socialisti në ekipin që kam pas shpine, ju kërkoj ndjesë. Hidhini pak sytë, secili prej tyre është i lidhur më shumë me një parti tjetër sesa me PS-në, për të mos cituar këtu në këtë ditë, se nuk ia lejoj vetes, zhargonin banal të kryetarit tuaj aktual ndaj partisë suaj dhe ndaj eksponentëve të saj, por kjo është forma, dhe forma ka aq vlerë sa ka. 

Le të ndalemi pak të shohim se kush e ka ngërthyer sot kokën e PS-së. A nuk janë ata të cilët ua morën pushtetin shqiptarëve me një seri mashtrimesh të paprecedenta në historinë e fushatave elektorale? Më thoni ju mua, të dashur socialistë, a nuk ju premtuan këta zotërinjtë shërbim shëndetësor falas? A nuk ju premtuan  legalizime falas, por i kanë dyfishuar çmimet? A nuk ju premtuan ulje të çmimit të energjisë, por i kanë bërë faturat aforfe 4 herë më shumë sesa paguan kreu juaj? A nuk premtuan ulje të çmimit të ushqimeve, por ato po rriten çdo ditë? A nuk premtuan heqjen e taksës së qarkullimit, por e rritën atë me 100 lekë të rinj? A nuk premtuan punësim, por kanë punësuar vetëm soj e sorollopin e tyre? Më thoni, socialistë të ndershëm, cili prej jush është punësuar? Doni t’jua jap këtu me fletore të gjithë farefisin që kanë punësuar ata, nga i pari, që ka futur 4 kushërinj në qeveri, deri tek i fundit, i cili nuk ka lënë njeri pa futur në punë? Ku jeni sot ju, socialistë?! Nuk guxoni as të flisni. Pse? Sepse në krye të partisë suaj nuk keni një udhëheqës socialist, por një mafie të vërtetë, e cila shërbehet nga dy-tri sharës të paguar. Çdo  seancë në parlament dalin këtu dy-tre sharës të paguar, përdhunues, trafikantë etj.  

Socialistë, në qoftë se ju ndjeni se këta janë socialistë, ju kërkoj të falur! Këta janë njerëz të interesave, të cilët përdorin pushtetin nga mëngjesi deri në darkë për të pasuruar veten dhe klanet e tyre. Këta e zhytën vendin me një shpejtësi të rrufeshme në gropë, sepse nuk u mjaftojnë vjedhjet që bëjnë në tenderë, në prokurime, në dogana e në tatime. 

(Reagime nga salla pa mikrofon.)

Socialistë, këta që bërtasin si çakej, 90% të tenderëve i bëjnë të hapur. Ky është standardi i tyre. 

Socialistë, pyesni pak sa ka kushtuar rindërtimi i ministrisë, i Kryeministrisë dhe i zyrave të tyre. Me çfarë janë bërë? 

Socialistë, pyesni se ku shkojnë paratë e buxhetit.  A e dini ju, të dashur socialistë, se sot në Shqipëri nuk po ndërtohet një kilometër rrugë, një shkollë, një spital, një qendër shëndetësore dhe nuk po strehohet një familje?

 Pse? Sepse paratë e buxhetit të shtetit, që u kanë dhënë kompanive, ua kanë dhënë me 15%. Shikoni pak rrugën Lin-Elbasan, ku në datën 10 shkurt kreu juaj u zotua para shqiptarëve se kjo rrugë do të ishte gati për sezonin turistik. Shkoni dhe shikojeni sa gati është! Kompania ka marrë lekët dhe këta i kanë marrë përqindjen. 

Shkoni në Valbonë dhe shikojeni rrugën e saj se sa gati është! Kompania ka marrë lekët, kurse këta kanë marrë përqindjen. 

Shikoni pak rrugët e tjera. Kudo janë paguar lekët. Në rrugën e Krumës i kanë dhënë lekët, por kanë marrë edhe përqindjen. 

Të dashur socialistë dhe shqiptarë, ja pse në Shqipëri nuk ndërtohet një kilometër rrugë, një shkollë, një spital, një çerdhe, një kopsht dhe nuk strehohet një familje. Koha e qytetarit ka ndaluar për ju, ndërsa ky flet për përvjetor... Unë e kuptoj që ky është një shkelmim i të gjithë kontributit tuaj 23-vjeçar, sepse ju nuk e prisnit në mënyrë absolute një gjë të tillë. Nuk e prisnit kurrë një mashtrim të tillë. Nuk e prisnit kurrë t’u zëvendësonte llumi, aleanca dhe qelbësirat. Jo, socialistë, nuk jeni ju qelbësira. Ata nuk kanë asgjë të përbashkët me ju. Ata mund të kenë të përbashkëta me udhëheqjen tuaj, së cilës i paguajnë për çdo gjë dhe janë të gatshëm të kapin çdo post. Janë të gatshëm t’u bëjnë ligjin.  Kjo është e vërteta. Unë e kuptoj që këtu njerëzit prishen në fytyrë nga fjalimi, por unë absolutisht do të them të vërtetën dhe vetëm të vërtetën para jush.

 Çfarë po bëjnë sot? Sot po shkatërrojnë një institucion. Pse? Sepse nuk është mafie. 

Po jap vetëm një shembull se çfarë kanë bërë pak më parë me institucionin e Avokatit të Shtetit. Dëgjoni, socialistë! Kanë vendosur një Hicka në krye. Hicka e mbron shtetin? Jo, Hicka mbron privatin. Hickëlesha mbron shtetin. Kjo zonja është avokatja që na mbron ne, burri i saj mbron CEZ-in. Zonja mbron shtetin te CEZ-i. Zonja mbron interesat tona në Strasburg. Mr. Hicka mbron interesat e privatëve në Strasburg. Zonja e ka mbledhur rreth vetes dhe ia ka marrë edhe këtij pushtetin, sepse, normalisht, atë në Strasburg duhet ta emërojë ministri, por e ka emëruar Fatmir Xhafaj, sepse ai është ministri në hije, i ngarkuar për çështjet e drejtësisë. Kjo është absolutisht e vërteta. Nuk shkon dot ajo në Strasburg pa e emëruar qeveria. Ajo nuk pyet, sepse thotë që e ka çuar Fatmiri në Strasburg. Kur e pyeti Fylja zotërinë se ku e kishte tekstin e reformës për drejtësi, ai i tha se nuk e kishte ministri, por  Fatmir Xhafaj. Çoja edhe Gramozit, vëllait të Fatmirit. 

(Reagime nga salla pa mikrofon.)

Nuk  e kisha për ty. Si quhet ai Gramozi, trafikanti i drogës në Vlorë? Çojua atyre që kanë urdhërarresti ta bëjnë reformën. Nuk ka punë qeveria me reformën, thotë ai, se e ka Fatmir Xhafaj.

(Ndërhyrje pa mikrofon.)

Nasip, e di që ty nuk të pëlqen kjo, por mua e vërteta më pëlqen gjithmonë dhe nuk kam ç’të bëj. 

Ju u zotuat se rrogat do t’i bënit kaq dhe aq, ndërsa tani po i çoni rrogat në stratosferë. Pse po e bëni këtë? Po hapni rrugën e rritjes së rrogave tuaja. Po hapni rrugën e ngërthimit nga mafia të këtij institucioni shumë të rëndësishëm. Këtu kemi votuar të gjithë së bashku një zonjë të nderuar apartiake, e cila ka vite të tëra që kontribuon në atë institucion dhe ka një formim të shkëlqyer profesional. Është tërësisht apartiake, por duhet të hiqet me çdo kusht, sepse aty ne duhet të kemi përfaqësuesit e mafias. Për të hequr atë, duhet të rrisni rrogat dhe duhet të ndryshoni bordin. A e kuptoni se kjo që po bëni ju është shkelje e Kushtetutës? 

(Ndërhyrje pa mikrofon.)

Çdo ligj i ndryshuar në këtë mënyrë është në vetvete dhunim i Kushtetutës, për aq sa siguria juridike është normë kushtetuese ose mishërim në ligjin kushtetues. Siguria juridike imponon të mos ndryshohen ligjet përveçse për interes publik. Çfarë interesi publik qenka rritja e rrogës së asaj për të ndryshuar bordin? Asgjë! I vetmi interes është që mafia të lëshojë tentakulat. 

Kryetari juaj josocialist njoftoi se nuk do të festojnë për marrjen e statusit. A e dini pse? Sepse është i vetmi në Europë që e ka penguar statusin. Po të festojë tani, do të dalë dhe do të nxijë. Sulmon me urrejtje këngëtaren dhe artisten e nderuar, Çiljetën. Sulmoi Çiljetën, sepse këndoi në rastin historik të anëtarësimit të Shqipërisë në NATO. Kryetari juaj nxinte me portretet e Enver Hoxhës në momentin e anëtarësimit të Shqipërisë në NATO. Të kishte pasur një të qindtën e performancës artistike të Çiljetës, nuk do të ishte një piktor mjeran i dështuar, siç është, që nuk ka shitur dot një tablo në jetën e tij. Sigurisht që ky nuk mund të bëjë koncerte, sepse është njeriu që me zemrën e tij të zezë pengoi statusin e vendit kandidat në vitin 2012; është njeriu që me zemrën e tij të zezë pengoi statusin e vendit kandidat  në mars të vitit 2013; është njeriu që me figurën që bëri, pengoi statusin e vendit kandidat, i dhënë tërësisht pa kushte në tetor të vitit 2013. Por ç’do të festosh, mor?! Atë ditë t’i duhet të ndryhesh në bunker. Si mund të festosh atë ditë ti? Ajo është dita më e zezë e jetës sate. A e kupton ti që kudo që shkon nxjerr një karnaval? Në moshën tënde ti i ke bërë vetes ato që nuk ia ka bërë kush. As në Beograd, as në Zagreb, as në Podgoricë, as në Shkup dhe askund në Europë nuk gjendet një politikan që të ketë bllokuar statusin e vendit kandidat të vendit të tij. Si ka mundësi? 

(Ndërhyrje nga salla pa mikrofon.)

Që ju jeni dy sharës të paguar, ajo dihet. Lëreni, mor zotëri! A e kuptoni se jeni njëlloj në shkallë ekstreme të dy? 

(Ndërhyrje nga salla pa mikrofon.)
Je ti kryetar, apo ti që flet aty? Ka qenë kryeministër, por nuk ka qenë kryetar i parlamentit. Fjala është për ju.

Nasip, e di  pse nuk ta japin ty drejtësinë? Vetëm për një fakt, sepse  ti nuk merresh me drogë. Ta them këtu, ti ke 1000 të zeza, por këtë nuk e ke. Që të merresh me drejtësinë, duhet të merresh me drogë, sipas atij dhe standardit të tij. Do të t’i them të gjitha? T’i them unë.

(Ndërprerje pa mikrofon.)

Ky është përvjetori jubilar. Unë  ju garantoj se ky parlament do të jetë tribuna  e fjalës së lirë dhe e të vërtetës. 

Para dy javësh kemi diskutuar për një ngjarje nga më të rëndat, por sot do t’jua them socialistëve në përvjetorin  e tyre. 23  vjet në këtë sallë, e  them këtë gjë me bindjen më të madhe, asnjë  nga ngjarjet e rrugaçërisë  apo  ato kriminale të sallës nuk janë organizuar nga socialistët: jo, asnjëra. Po të ishte ndryshe, absolutisht që do ta thosha. Të gjitha janë organizuar nga dy vetë në historinë e tyre: nga Gjinushi dhe nga Gjinushi biss. Ja, ky burri këtu. 
Vetëm këta kanë marrë përsipër të organizojnë banditizëm në parlament: Skënder Gjinushi  dje dhe tani Edvin Kristaq Rama,  i cili ka stilin  e hedhjes së gurit dhe të fshehjes së dorës, një stil kaq i neveritshëm sa  më nuk bëhet.

Sot mendoj se është një hap tjetër drejt mafies. Sot përsëri nuk keni rënë dakord për krijimin e komisionit hetimor parlamentar...

Vangjel Dule -  Ju lutem, zoti Berisha, përfundoni!

Sali Berisha - Ne do të vazhdojmë betejën tonë me ju, betejën me të vërtetën. Ne nuk tërhiqemi nga e drejta jonë kushtetuese e komisioneve parlamentare. Ju e dëmtoni me qëllim parlamentin. Ju garantoj se çdo seancë,  po na  bllokuat në këtë mënyrë, do të jetë seancë e denoncimit të bllokimeve tuaja të paligjshme të nismave të opozitës.

Vangjel Dule -  Faleminderit, zoti Berisha!

 Fjalën e ka zoti Balla.

Taulant Balla - Të nderuar kolegë, në fakt, socialistët sot kanë një përvjetor të rëndësishëm dhe janë më krenarë se kurrë për shkak se  e majta shqiptare është  e bashkuar dhe këtë zotërinë e nxori në pension më 23 qershor dhe shanset që të vijë  përsëri në këtë karrige, janë sa i ka Hondurasi të fitojë Kupën e  Botës.

(Ndërprerje pa mikrofon.)

Të jesh e  sigurt edhe ti. Bën mirë ta shoqërosh, sepse Çiljeta e ka lënë me kohë, por  kam frikë se  po e  lë edhe ti.

Të nderuar kolegë deputetë, nuk mund të rri  pa i thënë dy fjalë atij që sapo foli, që e ka bërë  për shqiptarët ditën e enjte  një ditë të lodhshme, sepse zotëria që sapo la sallën është bërë si Enveri kur fliste përçart. Enveri mes shumë të këqijave e kishte të paktën një të mirë, sepse e shkroi emrin në Luftën Antifashiste Nacionalçlirimtare, kurse ky zotëria  të  vetmen luftë që bëri ishte lufta që bëhej për t’u marrë paratë shqiptarëve dhe për t’ua dhënë fëmijëve të vet. Kjo ishte lufta e Saliut, prandaj bërtisni ju. Një luftë pati Sali Berisha: gjithë vitet e veta në qeveri i harxhoi për t’ua marrë paratë shqiptarëve dhe për t’ua dhënë fëmijëve  të vet. 

(Ndërprerje pa mikrofon.)

Po ju them sinqerisht se  e kam pasur  pasion të madh deri para pak kohësh të merrem me Saliun, por t’ju them të drejtën ky pasion sa vjen dhe bie, sepse është bërë aq shumë për të ardhur keq, sa është turpi juaj që e keni ish-kryetar, mik shumë të afërt, ndaj edhe ajo zonja çohet.

(Ndërprerje pa mikrofon.) 

Nuk kujdeseni për të. Të mos vijë këtu dhe të bëhet gazi i botës, por të rrijë në shtëpi me nipër dhe me mbesa.

Meqenëse  e nisët  me festa, keni edhe ju sot një ditë feste. Më lejoni t’ju uroj në emër të  Grupit Parlamentar  të Partisë Socialiste për kryetarin de facto të partisë, zotin Basha, i cili sot mbush 40 vjeç. Më falni, de jure,  sepse ai që është de facto iku të marrë ilaçin e qetësimit.

Në festën e  Partisë Socialiste ne kemi shumë për t’u thënë socialistëve, por edhe demokratëve, sepse kjo qeveri nuk është si ajo që shkoi, që punonte vetëm për një pjesë, për një oborr të vogël në Shqipëri. Qeveria e kaluar, është  e vërtetë, punonte vetëm për një pjesë të qytetarëve shqiptarë. Juve, që ju dukej vetja sikur ishit pushtetarët e saj kohe, ishit thjesht shërbëtorë të oborrit të vogël të Sali Berishës. 

Qeveria e re, pas 23 qershorit, punon njëlloj si për socialistët edhe për demokratët.  Sali Berisha përmendi këtu edhe deputetë të caktuar të opozitës gjoja për rënie të financave të këtij vendi. 

Më lejoni të lexoj njoftimet zyrtare të Tatimeve dhe të Doganave të Shqipërisë vetëm për muajt e fundit.

 Në muajin maj 2014 administrata doganore ka regjistruar 137 milionë dollarë të ardhura ose 20 milionë dollarë më shumë se në muajin maj të vitit 2013. Për pesëmujorin administrata tatimore shqiptare i ka rritur të ardhurat e veta në 708 milionë dollarë ose 70 milionë dollarë më shumë se tetëmujori i vitit të kaluar kur në qeveri ishit ju.

Cilin të besojnë qytetarët shqiptarë: atë zotërinë që flet gjithmonë roma për toma, apo  të besojnë shifrat  e vërteta të administratës  tatimore shqiptare?

Tatimet  kanë mbledhur 70 milionë dollarë më shumë që nga dita kur u largua shoku i djalit, i cili e kishte kthyer administratën tatimore në një skemë të turpshme  vjedhjeje, përmes një skeme rimbursimesh, ku në emër të disa kompanive kineze, të cilat Shkëlzeni i gjeti nëpër lista të vdekura tatimesh, filloi t’u  rimbursonte kompanive kineze të falimentuara në Kinë, por të ngritura gjallë nga Shkëlzeni në Shqipëri. Këto janë të ardhurat dhe ky është niveli i performancës së sistemit tatimor shqiptar. 

Të flasim pak për kontributin e sigurimeve shoqërore. Janë mbledhur 4,6 miliardë lekë ose 46 milionë dollarë, e thënë ndryshe 5 milionë dollarë më shumë të kontributeve të sigurimeve shoqërore vetëm në këto pak kohë. Diferenca është shumë e madhe me kohën që qeverisej nga ju.

Të flasim pak për TVSH-në. Janë  mbledhur 2,5 miliardë lekë, ose 25 milionë dollarë dhe rreth 5,3 milionë dollarë më shumë sesa në kohën kur tatimet në Shqipëri i drejtonte drejtori me supervizorin Shkëlzen mbi kokë.

Të shkojmë te doganat. U akuzua këtu se paskan rënë të ardhurat nga doganat. Administrata doganore për periudhën janar - prill 2014 ka arkëtuar 41 milionë dollarë më shumë se në të  njëjtën periudhë të  4 muajve të vitit 2013.

Ku i merrni shifrat? Filloni nga mëngjesi deri në darkë dhe shani Shqipërinë, nga mëngjesi në darkë i thoni Shqipërisë: Kolumbi, por ndërkohë Shqipëria nuk është kurrë Kolumbi, ajo mund të jetë Kolumbi në mendjen e Saliut, ndërsa Shqipëria reale është Shqipërinë të cilën  e presin sot me nderim në kancelaritë më të mëdha të botës. Saliu sot kishte arsye për të qenë i nervozuar, është e vërtetë se 8 vjet Kryeministër nuk  ia hapën asnjëherë derën  e zyrës as Merkeli, as Presidenti i Francës, por për këtë nuk kemi çfarë t’ju bëjmë.

Saliu është shumë i vjetër për të pasur më shans  për t’iu kthyer karriges së Kryeministrit në Shqipëri.

I urojmë pleqëri të mbarë!

Ju faleminderit!

(Drejtimin e seancës e merr zoti Meta.)

Ilir Meta - Zoti Paloka,  për procedurë.

Edi Paloka - Zoti Kryetar, është bërë tashmë e  zakonshme, me porosi të këtij këtu mbrapa, që sapo flet Sali Berisha të dalin këta të paguarit për atë punë, se ky zotëria është paguar për këtë punë dhe, meqë po flasim edhe për socialistët, ky zotëria është paguar, pasi ky zotëria mbrapa i ka lënë detyrën që çdo emërim që bëhet nga kjo qeveri të marrë okein e këtij  para se të kalojë aty ku duhet të kalojë. 

Sa për marrëdhënien e tij me Sali Berishën, të vetmen  gjë ku ka të drejtë të sulmojë Sali Berishën (unë i jap të drejtë), Sali Berisha e  kishte në dorë ta çonte aty ku duhet të ishte sot. Sot ia thotë vetëm nga ky podium. Ky zotëria ka plotësisht të drejtë të thotë  gjithë ato fjalë.

Unë nuk u ngrita për të mbrojtur Sali Berisha, sepse Sali Berisha e mbron veten mjaft mirë dhe e ka treguar veten prej kohësh.

Zoti Kryetar  i parlamentit, në këtë podium sapo u tha se diktatori i shqiptarëve paska pasur të mira, kurse ai që rrëzoi diktatorin, Sali Berisha, dhe të gjithë ne këtej qenkemi më të këqij  se Enver Hoxha. 

 Zoti Kryetar, kjo sapo u tha dhe e  dëgjuan të gjithë shqiptarët. Ju e doni Enver Hoxhën, këtë gjë e keni treguar dhe po e tregoni përditë, por të guxoni sot në këtë parlament pluralist dhe t’u thoni shqiptarëve se ai qenka më i mirë se ata që e rrëzuan, se diktatura qenka më e mirë se ajo që sollëm ne në vitin 1990, ky është guxim i madh. Sigurisht, mund ta bëjnë  njerëz si ai që foli përpara, por nuk besoj se do të ketë tjetër njeri në këtë parlament të jetë dakord me gjëra të tilla. Nëse jeni dakord, aty përballë keni një çadër ku janë ngujuar ata që kanë sakrifikuar kundër atij regjimi, si edhe shumë të tjerë. Ju po u tregoni atyre dhe të gjithë shqiptarëve sot se kush jeni.

Sali Berisha  është ai që anëtarësoi Shqipërinë në  Këshillin e Europës, është ai që anëtarësoi Shqipërinë në NATO, është ai që  u liberalizoi vizat shqiptarëve. Ju mund të thoni çfarë të doni këtu, por e vetmja gjë që mund të thoni dhe  e gjithë urrejtja ndaj tij mund të lidhet te kjo që sapo u tha: që Sali Berisha  është ai që rrëzoi regjimin e baballarëve tuaj dhe për këtë ne dhe të gjithë shqiptarët  jemi të bindur, se do ta urreni gjithmonë.

Ilir Meta - Fjalën e ka zoti Arben Ahmetaj.

Arben Ahmetaj - Do të dëshiroja të bëja një korrigjim në fjalën e një kolegu të Partisë Demokratike, që ka të bëjë me çmimet. Në fakt, këtë e kam për qytetarët shqiptarë, por edhe për të treguar vërtetësinë e gjithçkaje.

E para dhe më e rëndësishmja, jo vetëm që punësimi është rritur, por mbi të gjitha është rritur punësimi i deklaruar, pra ka një diferencë cilësore nga ajo që ka ndodhur vite më parë. Ndryshimi në metodologji është afrimi ndaj të vërtetës, e cila është mbuluar në vite. E vërteta është se deri dje, ata që kanë punuar ose kanë pretenduar se po punojnë në bujqësi, por, në fakt, kanë qenë të papunë, sot metodologjia detyrimisht fillon t’i numërojë si të papunë ose në kërkim të punës. Ky është ndryshim cilësor. Po çka është më e rëndësishme, është ulja e çmimeve në një grup mallrash, të cilat tregojnë se çfarë është duke ndodhur me jetën e shqiptarëve. Së pari, po, është rritur konsumi dhe, po të marrësh grup-mallrat ku ka lëvizje në çmim, janë grup-mallra të cilat kanë të bëjnë me shpenzimet që bëjnë qytetarët në përmirësimin e jetës. 

A doni mallra të cilave u janë ulur çmimet? Po i drejtohem drejtpërsëdrejti kolegut që foli për çmimet. Çmimet e grupit në shëndetësi kanë pësuar ulje serioze, sidomos shërbimet spitalore, me 5,6%. Ja ku e keni! Janë ulur çmimet e medikamenteve. Është premtim. Janë duke u ulur çmimet e medikamenteve për dy arsye serioze: arsyeja e parë është heqja e tvsh-së, ndërsa arsyeja e dytë është administrimi më i mirë në tenderimin  e ilaçeve. Arsyeja e parë është heqja e tvsh-së, që ju ia ngarkuat, që iu taksuat sëmundjen, ndërsa ne e hoqëm. Ja ku është ulja e çmimit! 

E para, është miradministrimi, është çmontimi i monopoleve në tenderimin  e medikamenteve, dhe këtë duhet ta njohim. 

E dyta, që është po aq e rëndësishme, ka të bëjë me ushqimet dhe pijet joalkoolike. 

I nderuar koleg,

Është ulur çmimi i ushqimeve dhe i pijeve joalkoolike. Cila është arsyeja? Arsyeja është se edhe ato monopole që kanë qenë në ushqime, të cilat ne i kemi numëruar një nga një, kanë filluar të shpërbëhen. Është e vërtetë: shqiptarët kanë filluar të paguajnë më pak për ushqime. Po, ky është lajm i mirë për shqiptarët, ju pëlqen apo s’ju pëlqen.

E treta, flisni për lëndët djegëse, flisni për çfarë nuk flisni. Janë ulur çmimet e lëndës djegëse. Nga ka ardhur kjo? Ka ardhur nga kontrolli më i mirë, po, po, nga kontrolli më i mirë. 

Jozefina, mos qesh me Florianin, se ta merr për ters.

 Pra, të gjitha këto që thashë i keni në uebsajtin e Institutit të Statistikave. Konkluzioni i drejtpërdrejtë është: shqiptarët paguajnë më pak për ushqime dhe automatikisht blejnë më shumë ushqime; shqiptarët paguajnë më pak në spitale dhe paguajnë më pak për medikamente; shqiptarët, gjithashtu, paguajnë më pak për të gjitha lëndët djegëse. Sigurisht që është shumë shpejt për të thënë se ka një ndryshim serioz dhe të konsoliduar. Janë shenja serioze për një ndryshim, por, së pari, duhet ndryshuar ai trend rrënues, që ju keni instaluar në tetë vjetët e qeverisjes suaj. 

Faleminderit!

Ilir Meta – Fjalën e ka deputetja Liljana Elmazi. 

Liljana Elmazi – Të nderuar deputetë,

Do të më duhet ta nisë fjalën time me një urim për ditën e pagëzimit të Partisë Socialiste, ditën e emrit të saj. Në fakt, edhe pse nuk doja ta lidhja me trashëgiminë tuaj, Partia Komuniste Shqiptare, deputeti parafolës, jo ministri, më detyroi që ta bëj këtë gjë. Nuk do të çuditem nëse një ditë do të shoh që ju do të parakaloni me pankarta të Partisë Komuniste të Shqipërisë, pse jo, vitin tjetër të bëni edhe ceremoni festive për të nderuar diktatorin. 

Të dashur shqiptarë, 

Premtimi rilindas i fushatës për rritje pagash tashmë është fshirë nga axhenda qeveritare. S’ka rritje pagash e pensionesh për ju, s’ka pagë 700 euro, të dashur mësues, që jua premtoi rilindja në fushatë, po për ju ka flakje në rrugë, sikur të ishit një gjë pa vlerë, thjesht mbeturina! Larg qoftë, nëse do të kemi raste të tjera vetëflijimi, si ai i mësuesit të Gjirokastrës që i vuri flakën vetes në oborr të shkollës, para syve të tmerruar të fëmijëve, sepse pas dhjetëra viteve pune, ai nuk vlente asgjë për drejtorin rilindas; ishte thjesht një zero! 

Mos u çudisni nëse një ditë në klasat tuaja do të gjeni portretin e diktatorit në vend të portretit të Ismail Qemalit, sepse atë të presidentit e hoqën me një të rënë të lapsit.

 Gjatë tetë vjetëve të qeverisjes “Berisha”, pagat tuaja, të dashur mësues, rriteshin çdo vit dhe në fund u dyfishuan. Mbajeni mend mirë në kujtesë, sepse kjo nuk ka për të ndodhur më! 

As për ju mjekë e infermierë nuk ka projektligj për rritjen e pagave, siç u premtua në fushatë, por vetëm fshesë rilindëse mund të ketë, thjesht për t’ju nxjerrë në rrugë, paçka se keni derdhur djersë e mund me dhjetëra vite për këtë vend. Mbajeni mend mirë në kujtesën tuaj rritjen e pagës së qeverisjes “Berisha”! As për ju pensionistë nuk ka gjë. Fjalët “rritje page, pensionesh e ndihme sociale” janë fshirë nga fjalori rilindas. Për asnjë nuk ka rritje pagash. Jo vetëm për punonjësit e shtetit, po as për ata privatë, sepse kjo qeveri taton progresivisht punën, ekspertin, profesionistin, të aftin, sepse kjo qeveri rilindëse nuk u lë t’u mbetet asgjë pronarëve për t’u riinvestuar apo rritur pagat e punonjësve. Jo vetëm që ua rriti tatim-fitimin me 50%, por u ka shtuar edhe taksa të reja, apo u ka rritur edhe ato ekzistueset.  

Bereqaves, më thoshte një biznesmen, që ka filluar të ulet tritoli, me të cilin hidheshin në erë makinat, pronat, bizneset apo dhe vetë jetë biznesmenësh, po që, për fat të keq, ende ndihet tritoli selektiv vetëm ndaj pronave të demokratëve. Ndërkohë që pushtetarëve, deputetëve, vilat u bëhen kështjella, themele e hapura ngrihen me shpejtësi rrufe në qiell. 

Kjo është e vetmja qeveri në Europë që nuk bën asgjë për të nxitur biznesin. Të vetmen gjë që di të bëjë më mirë, është mjeshtre e saj, është: propaganda, e cila as nuk hahet e as nuk pihet, as të rrit e as të zhvillon, por të vë në gjumë si opiumi pesëdhjetëvjeçar i etërve diktatorë. Madje, duke menduar se gënjejnë vetveten, dalin përditë e më shumë dhe tregojnë se po bëjnë sikur punojnë, a thua se shqiptarët nuk kanë sy të shikojnë ç’po ndodh përditë me familjet e në shoqërinë e tyre. Më e keqja është se, përveç kësaj makinerie propagandistike të pacensuruar, pushtetarët e rinj, por të stërvitur nga pushteti i diktaturës, u sulen institucioneve në çdo qelizë, duke abuzuar e shpikur marifete të vjetra e të reja. Ndryshojnë strukturën e AMF-së vetëm për të hequr profesionistët e për t’i zëvendësuar ata me rilindas militantë, e pse jo, siç kanë bërë edhe në raste drejtorësh, me njerëz të inkriminuar apo edhe të dënuar për korrupsion, trafik apo çdo të zezë tjetër. 

Të dashur shqiptarë,

Dua të risjell në kujtesën tuaj faktin se kryerilindasi e nisi dhe e përfundoi fushatën e tij zgjedhore me një fjalë: “Rilindje”, në një kohë që jetën politike e ka nisur me togfjalëshin e politikës ndryshe. Ja pra, kjo është rilindja! Kjo është politika ndryshe: të mbushësh drejtimin e institucioneve me njerëz të inkriminuar apo të dënuar, me hajdutë, me të korruptuar, me rrëmbyes e trafikantë femrash e droge, apo edhe me banditë të ’97-ës. Ka plot socialistë, bij e bija socialistësh të ndershëm, profesionistë, që meritojnë ta drejtojnë këtë vend. Por pushtetin nuk e kanë socialistët. Pushtetin e ka mafia. 

Politika ndryshe u kthye në një politikë autoritariste, ku pushtetari tregon me vetëmburrje në çdo vend se ai dhe vetëm ai është i aftë, madje kohët e fundit këtë e ka bërë edhe me europarlamentarë, e jo vetëm. E ka bërë edhe me liderë të djathtë europianë e ndërkombëtarë. 

Ashtu si në diktaturë, çdo veprim antiligjor i qeverisë justifikohet me fjalinë: “e kemi forcën nga populli!”

S’ka gjë se ai vuan e varfërohet përditë, s’ka gjë se i shemb shtëpinë, i merr pasurinë, i merr jetën dhe me narkotrafikun rrezikon të ardhmen e shqiptarëve, por edhe demokracinë e shtetin ligjor, sepse paratë e pista të drogës blejnë votat, blejnë pushtetin e pistë dhe vendin e drejton jo ligji, por mafia. 

Gjatë qeverisjes “Berisha”, motoja ishte: “Punësim, zhvillim, mirëqenie”, por u deshën vetëm pak muaj rilindas, që në realitet kjo të jetë: “shpunësim”, po Erion, “kthim mbrapa, mjerim”. Të varfrit po bëhen të mjeruar, ndërsa shtresa e mesme e intelektualëve, menaxherëve, ekspertëve, profesionistëve po varfërohet përditë, ndërkohë që po rritet shtresa e oligarkëve.

Në fakt, i vetmi sektor i ekonomisë që po lulëzon në rilindje, është ai i kultivimit dhe eksportit me bekim qeveritar, i drogës. Ndoshta këtu është rritur edhe punësimi, sepse tjetërkund as me teleskop nuk e sheh dot. Unë dhe kushdo ndoshta, përveç jush, e dinim se Shqipëria ka klimë të përshtatshme për të kultivuar portokalle e ullishte në Jug dhe arrore në Veri, por tani mësuam se paskemi kudo klimë të përshtatshme për të kultivuar hashash nga Jugu në Veri, nga Lindja në Perëndim. Kjo është meritë juaja! 

Ju premtuat punësim të shqiptarëve, por, në fakt, po i shpunësoni pasivisht ditë për ditë, që nga punonjësit e thjeshtë, ekspertët, profesionistët, mësuesit, mjekët, policët, e deri te drejtuesit e lartë të policisë. Kjo është sindroma e vitit tuaj zero, që po zhbën çdo gjë të mirë në këtë vend. Tellalli juaj flet përditë për strategji të punësimit, por, në fakt, nuk kemi të bëjmë me një strategji të tillë. Ka vetëm fragmente të shkëputura. Në rastet më të shumta ato janë ende premtime, të cilat nuk mund të konsiderohen strategji. Gjithsesi, edhe këto fragmente janë më tepër për të zgjidhur problemet imediate, sesa për të hapur perspektiva punësimi për popullatën. Shqipëria është një vend me popullsi të madhe rurale dhe pjesa më e madhe e kësaj popullsie është, në rastin më të mirë, e keqpunësuar. Gjithashtu, Shqipëria është një vend me popullsi të re dhe një numër i madh i të rinjve hyjnë në tregun e punës çdo vit. Në qoftë se do të shtonim këtu edhe rritjen e moshës së pensionit, që vonon daljen në pension të të punësuarve me moshë të madhe, si dhe mbylljen e hapësirave për emigracion, problemi i punësimit është problemi më i madh me të cilin ballafaqohet sot Shqipëria, problem që siç po e shohim, edhe në vendet e tjera më të zhvilluara ka çuar në tensione të mëdha sociale. 

Pavarësisht sa më sipër, Shqipëria është një vend me potenciale të mira zhvillimi, që do të thotë edhe punësimi. Ka burime natyrore të mëdha. Ku duhet të fokusohej një strategji e frytshme për punësimin? Strategjia e zhvillimit, që do të sillte në vetvete një punësim masiv, mund të fokusohet në nxjerrjen e përpunimin e mineraleve e hidrokarbureve, në shfrytëzimin e pasurive ujore, në turizmin masiv, në agroindustri, e cila do t’i shërbente turizmit masiv, por edhe qytetarëve të këtij vendi. 

Gjatë viteve të qeverisjes “Berisha” është bërë një punë shumë e mirë në këto katër drejtime: në ndërtimin e një strategjie të mirëstudiuar dhe të zbatuar me rigorozitet. Në qoftë se para vitit 2005, turizëm konsiderohej kryesisht lëvizja e brendshme nga Fieri e Berati në Vlorë apo nga Tirana në Durrës e Sarandë, me shumë pak të huaj që vizitonin Shqipërinë, në vitin 2013 numërohen miliona turistë. Në qoftë se para 2005-ës Shqipëria ishte e zhytur në errësirë, sot gëlojnë ndërtimet e të gjitha llojeve të impianteve për prodhimin e energjisë elektrike, madje edhe të përmasave të mëdha e shumë të mëdha. 

Para  vitit 2005, industria përpunuese minerale ishte inekzistente. Gjatë qeverisjes së PD-së, jo vetëm që u rivunë në punë minierat, por u hapën edhe të reja. Zhvillim shumë të madh mori edhe nxjerrja e përpunimi i gurit. Po kështu mund të themi edhe për bujqësinë, ku Shqipëria, nga një vend që importonte edhe barin për bagëtitë, u shndërrua në një vend që eksportonte prodhime bujqësore, si dhe u vu re një bum në ndërtimin e impianteve për përpunimin e produkteve bujqësore gjithashtu. 

Rezultate të mira pati edhe në kërkimin dhe nxjerrjen e naftës, ku prodhimi e eksporti i naftës u rrit ndjeshëm. Sot, fatkeqësisht, shohim se qeveria po kthen mbrapsht të gjitha sukseset e mëparshme. Mjafton të përmendim rishikimin e licencave, heqjen e lehtësirave fiskale, rritjen e taksave, rritjen e tatimit mbi fitimin. Në vend të këtyre, shpall si fitimtare një minipaketë për fasonet apo vetëpunësimin me proporcione të lira.

Lidhur me fasonet, dua të theksoj se industria e fasoneve nuk është një zgjidhje afatgjatë për Shqipërinë, jo vetëm për faktin se Shqipëria është një vend i vogël, që nuk ofron burime të mjaftueshme njerëzore për këtë lloj industrie që shfrytëzon krahun e lirë të punës, si dhe kërkon numër të madh punonjësish, për të ulur kostot, por edhe për faktin tjetër, që niveli i pagave në Shqipëri nuk ofron ndonjë avantazh, krahasuar me vendet aziatike lindore, që janë gjithashtu të avantazhuara edhe për sa i përket numrit të madh të fuqisë punëtore. Edhe lidhur me vetëpunësimin në profesionet e lira, mendoj se nuk mund të jetë një alternativë e duhur për të ndihmuar punësimin masiv të shqiptarëve. Gjithsesi, vetëm këto dy projekt-ide janë shumë pak për t’u dhënë zgjidhje problemeve të punësimit që përmenda më lart, ndërkohë që në të gjitha vendet përreth, jo vetëm që ka një nivel taksash shumë avantazhues, por ka edhe incentiva të ndryshme për nxitjen e investimeve, hapjen e vendeve të reja të punës, transferimin e investimeve në rajonet më pak të zhvilluara e të tjera. 

Ju faleminderit!

Ilir Meta – Fjalën e ka zoti Myqerem Tafaj! 

Myqerem Tafaj - Zoti Kryetar i Kuvendit, 

Zonja dhe zotërinj  deputetë, të dashur qytetarë,

Projektligji që po  diskutojmë sot, lidhet në dukje  me rritjen e autonomisë së një institucioni të rëndësishëm, të pavarur, AMF-së, por unë  në fjalën time nuk do të diskutoj se sa e rëndësishme është që AMF-ja  të ketë të drejtë të përcaktojë dhe të rrisë pagat e punonjësve të këtij institucioni, edhe nëse do të ishte kështu dhe të mos shihej strategjia  tjetër, për ta vënë  më shumë nën kontroll këtë institucion. Megjithatë, edhe kjo nuk do të përbënte ndonjë lajm  shumë të veçantë për  qindra dhe mijëra qytetarë shqiptarë, që po varfërohen me  shpejtësi, sepse ose janë larguar për shkaqe politike nga puna ose kanë humbur vendet e punës për shkak të falimentimit të bizneseve, si pasojë  të përkeqësimit të shpejtë të klimës së biznesit në vend  ose janë goditur rëndë nga  rritja e taksave të biznesit e të tjera shkaqe që në fund të fundit,  kanë vetëm një emërues të  përbashkët: ulje e ndjeshme e të ardhurave, rritje e papunësisë, rritje e varfërisë.

Varfëria është vetëm njëra anë, por ajo që është shumë e rëndësishme dhe që po e diskutojmë,  është se kjo maxhorancë po e quan veten  çdo ditë e më shumë “supermaxhorancë” dhe sjellja e saj  po bëhet çdo ditë e më shumë arrogante. A nuk ishte  arrogante sjellja e kësaj qeverie ndaj grevistëve të urisë (ish- punonjës  të administratës publike dhe të sektorit publik)? Ata ishin  në një grevë urie dyjavore, sepse ishin larguar nga puna për shkaqe thjesht politike. Qeveria e injoroi tërësisht këtë grevë për t’iu  treguar shqiptarëve se në emër të 1 milion shuplakave,  për këtë qeveri s’ka rëndësi asnjë lloj sakrifice, qoftë  ajo edhe një grevë urie. 

Shihni se çfarë po ndodh  me grevën e urisë të ish-të përndjekurve  politikë: injorim i plotë, përbuzje, tallje nga qeveria dhe përpjekje për t’i përçarë. Shkaqet e grevës së  tyre nuk lidhen vetëm me dëmshpërblimin e  premtuar, por lidhen edhe me largimin nga puna të të përndjekurve  politikë, lidhen  edhe me  ato strategji të  kësaj maxhorance për rehabilitimin e figurës së Enver Hoxhës dhe  retushimin e krimeve të kohës së diktaturës. 

Integrimi i të përndjekurve është një çështje vendimtare dhe përcaktuese në memorien historike të një vendi, që ka kaluar gati 50 vjet në diktaturë. Nëse nuk do t’i integrojmë plotësisht të përndjekurit  politikë në shoqërinë tonë, kjo do të thotë  që jo vetëm politika, por tërë shoqëria nuk janë të vetëdijshme për  krimet dhe pasojat e tmerrshme të diktaturës, sidomos,  sidomos, për  këtë shtresë të popullsisë. Është shqetësuese rënia e ndjeshme  e sensibilitetit ndaj persekutimit që ka vuajtur kjo shtresë nën diktaturë. Kjo do të thotë se shumë shpejt brezi i ri,  që ka lindur pas përmbysjes së diktaturës, as nuk do ta besojë se  diktatura komuniste sundoi për gjysmë shekulli në këtë vend,  duke shtypur burgosur, internuar dhe përndjekur  mijëra qytetarë shqiptarë. Ne duhet të jemi të vetëdijshëm se  ish-të persekutuarit  janë shumë pak të përfaqësuar sot, në të gjitha fushat e jetës në shoqërinë tonë. Sa deputetë janë nga ish-të përndjekurit në këtë Kuvend? Shumë pak. Sa janë të punësuar në administratën publike? Rrallë gjen nëpunës të  administratës publike dhe  punonjës të sektorit publik, që rrjedhin direkt nga familjet e të përndjekurve politikë. Sot, 24 vjet pas  përmbysjes së diktaturës,  kjo shtresë  përfaqësohet nga një brez i mirëshkolluar brenda dhe jashtë  vendit. Ky brez duhet të konsiderohet me përparësi mbi bazë të meritës, për poste pune në administratën publike, në institucione, agjenci qendrore të vendit dhe institucione të tjera. Zoti Rama bëri megapremtime edhe për të  përndjekurit politikë. Për dy vjet do të përfundonte ndarja e dëmshpërblimit me 27 euro në ditë. Një parti politike serioze  i mban premtimet, përndryshe është tallje për qytetarët, për shtresën më të përvuajtur  dhe më të  persekutuar nga diktatura komuniste. Ai duhet t’u thotë të përndjekurve, se kur do t’i përmbushë premtimet e bëra para një viti. 

Arroganca e kësaj maxhorance  është vetëm njëra anë e medaljes, ana tjetër është revanshi  i saj ndaj institucioneve të pavarura dhe sot ne kemi një projektligj që lidhet me institucionet e pavarura . Kjo maxhorancë po i merr nën kontroll një e nga një  institucionet e pavarura dhe ajo që na mbetet, është vetëm të pyesim: cili institucion e ka radhën për t’u rrëzuar, apo për t’u vënë nën kontroll? Strategjia e kapjes së institucioneve të pavarura u shfaq e plotë sapo u dekretua qeveria. Vetëm 30 minuta pas betimit të  qeverisë, Kryeministri Rama hoqi portretin e Presidentit nga zyrat e shtetit. Maxhoranca po ndjek  në këta 9 muaj të qeverisjes një strategji sistematike të zhveshjes së institucionit të  Presidentit nga kompetencat që  i jep atij  ligji dhe Kushtetuta. Sot në rend të ditës  të kësaj seance, kemi dhe një  ligj tjetër, ku Komandantit të Përgjithshëm të FA-ve, vazhdojnë t’i hiqen kompetencat. Shërbimi  Informativ Shtetëror është tani në radhë, për t’u “reformuar”, deri sa të largohet edhe kreu i tij. Pastaj, me siguri, do të vazhdojë spastrimi selektiv i personelit të SHISH-it për të hapur vende pune  për të besuarit e partive të maxhorancës. 

ILDKP-ja u mor në kontroll nga maxhoranca nëpërmjet heqjes së jashtëligjshme të kreut të saj  dhe anashkalimit  të paprecedent të rolit të Presidentit të  Republikës. AMA u mor në kontroll sërish, nëpërmjet një procedure tërësisht joligjore, për largimin e kreut të këtij institucioni.  Me marrjen e  këtij autoriteti, rregullimi i tregut mediatik është tërësisht në dorën e Kryeministrit. është e sigurt se liria e medieve do të pësojë regres. Indiciet janë  prezente. Ka kohë  që mediet nuk guxojnë të zhvillojnë,  apo të japin emisione pa lejen e qeverisë. Raporti i  fundit i Freedom House konstaton se nuk ka progres në lirinë e medies. Në fakt, situata po përkeqësohet. 

Kryeministri ka  ushtruar sistematikisht presione edhe mbi sistemin gjyqësor. Maxhoranca  kërkon të ushtrojë kontroll të plotë mbi Gjykatën e Lartë dhe mbi Gjykatën Kushtetuese, jo vetëm përmes bllokimit preferencial të  emërimeve të reja për vendet vakante, apo  rrëzimit të dekreteve  të Presidentit, por edhe përmes  një  projekt- reforme, me qëllim reformimin e  dy gjykatave  më të larta të vendit. Shprehje e qartë  e synimit të  Kryeministrit për të kontrolluar gjyqësorin është dhe fushata e kontrollit në bllok të të gjithë gjyqtarëve, duke përdorur  ILDKP-në dhe institucionet e tjera. Këto zhvillime të krijojnë bindje të plotë se shumë shpejt do të kemi  një sistem gjoja të reformuar të  gjyqësorit,  i cili do të quhej: gjyqësori qeveritar shqiptar,  por kurrë një gjyqësor i pavarur. Ndërkohë, kolona tjetër e pushteteve të  pavarura, e para e një sistemi demokratik, kolona e administrativit, ka kohë që s’është më e pavarur, sepse shumica parlamentare në Kuvend, ka kohë që është kthyer në një noter, thjesht në shërbim të  qeverisë. Opozitën  kryeministri përpiqet shtyjë  në qoshen e ringut parlamentar, madje, edhe iniciativat kushtetuese të opozitës për kontrollin parlamentar  të ekzekutivit, shumica i hedh poshtë me dhunën e kartonëve, në kundërshtim të plotë me Kushtetutën e vendit. 

Priten  përmbysje të tjera nën petkun e reformave  të institucioneve  të tjera të pavarura: po i vjen rradha KLD-së, KQZ-së, ndoshta, dhe KLSH-së.

Kryeministri nuk pyet për institucionet e pavarura, sepse është votuar me 1 milion shuplaka. Ku e çon kjo rrugë  demokracinë shqiptare? Çfarë do të mbetet nga 3 kolonat e një demokracie? Me siguri, do të mbetet vetëm një ekzekutiv  i gjithëpushtetshëm, që kontrollon çdo pushtet tjetër të pavarur. A është kjo  demokraci e vërtetë me pushtete të ndara?  Kurrsesi jo. Ajo rrezikon të shndërrohet në një autokraci, sepse shpirti i një sistemi demokratik  ndarja e pushteteve, do të ekzistojë  de jure në letër, ndërsa de facto, do të ketë rënë. 

Natyrshëm lind pyetja tjetër : ku po e çon kjo maxhorancë Shqipërinë, drejt  BE-së apo drejt modelit të vendeve të ashtuquajtura  demokratike, siç është rasti i disa vendeve të ish- Bashkimit Sovietik?

 Ja përse ne duhet të diskutojmë këtë parlament: për rrugën në të cilën po ecën demokracia shqiptare. Qytetarët, në fakt, më 23 qershor votuan për qeverisjen në një sistem demokratik dhe jo për një  quasi – demokraci, apo më keq, për një oligarkokraci.

Faleminderit!

Ilir Meta - Fjalën e ka zonja Blerina Gjylameti, përgatitet zonja Jozefina Topalli!

Blerina Gjylameti – I nderuar  Kryetar i Kuvendit, 

 Të nderuar kolegë, të nderuar qytetarë,

Për çdo gjë  po flitet sot,  por asnjë fjalë për çfarë  ligjin që po miratojmë.

Është abuzive të përdorësh këtë foltore për të vazhduar me shpifje dhe me mashtrime. Ajo që është më e  çuditshme, është që  në fjalimet e të gjithë kolegëve të opozitës  ka paragrafë të njëjtë, apo edhe të ngjashëm. Me sa duket do të jetë e njëjta dorë, që ua shkruan  ndaj dhe ju ftoj që  herë pa here, të jeni pak më të saktë në atë që thoni dhe të mos abuzoni  me faktet dhe me shifrat, sepse çdo qytetar shqiptar mund të hyjë  në faqen zyrtare të  INSTAT-it  dhe mund të shikojë që, kur flisni për  rritjen ekonomike, kur  flisni për të ardhurat nga tatimet, kur flisni për të hequrit nga puna,  kur flisni për pjesën e  rrogave të ulura, apo kur flisni për çmimet e larta dhe për taksat  e rritura, janë të  tëra mashtrime dhe çdo gjë është abuzive. Ndër të tjera do të thosha, që  raportet e institucioneve ndërkombëtare rrëzojnë çdo shifër që përmendni. 

Raporti i fundit i BB-së tregoi që ekonomia shqiptare  është duke ecur në rrugën e duhur dhe mbi të gjitha, është drejt atij objektivi që është vendosur, që është 2,1- përqindëshi  i rritjes.

Dëgjova nga kolegët e opozitës që janë ulur të ardhurat nga tatimet e doganat. Unë nuk do të doja   t’ju kundërshtoj zë për zë për ato që thatë, por do të thosha vetëm një gjë për pjesën e tatimeve dhe doganave: jo vetëm  që janë rritur me 13 miliardë lekë për këtë 5-mujor, por janë rritur edhe nga performanca më e mirë  e administratës tatimore dhe asaj doganore. Gjithashtu, do të  përmendja faktin, që kolegët e opozitës janë të trembur dhe  i mirëkuptoj,  sepse këta muaj është duke u mbushur ajo gropë që lanë  pas nga një qeverisje totalisht e dështuar dhe e papërgjegjshme, janë të trembur, sepse po shikojnë sesi po u  thërmohet ëndrra e tyre që mund të shikonin të njëjtën qeverisje  të marrosur nga arritjet  marramendëse, që ia kalonim edhe Gjermanisë për sa i përket rritjes ekonomike. Duhet të përmendim faktin që asnjë anëtar qeverie, as Kryeminstri, nuk del të mburret me arritjet, nuk del as  të festojë  arritjet, por çdo ditë e më shumë fokusohet të përmbushë objektivat e vendosura. Dhe realisht, ka ende shumë për të bërë dhe ju ftoj që secili nga ne, të bëjë  atë për të cilën, jemi këtu dhe t’i përmbahemi rendit të ditës. 

Për t’iu kthyer ligjit dhe për të mos humbur më shumë kohë, elementi kyç i këtij projektligji është pavarësia financiare dhe operacionale e AMF-së, e cila  mbikëqyr  një nga tregjet më të rëndësishme, siç është ai i sigurimeve. Kur themi pavarësi financiare dhe operacionale, kjo  ka të bëjë me premisën  e domosdoshme, për të forcuar kapacitetet  administrative dhe mbikëqyrëse, vlerësimin  e përshtatshmërisë së tyre, përmirësimin e nevojshëm dhe krijimin e  rezervave  financiare, për fuqizimin e këtyre kapaciteteve. 

U fol pak më parë se do të ketë spastrim politik, për heqje, për vendosje, për  rritje  pagash... të tëra përsëri, abuzive dhe mashtrime.

Kjo pavarësi është një ndër elementet kyç, që vjen si kusht themelor për të përmbushur misionin e këtij autoriteti, që ka të bëjë me mbrojtjen e konsumatorëve të tregjeve të mbikëqyrura, nxitjen e zhvillimit të tregjeve financiare,  ku bën pjesë edhe ai i letrave me vlerë,  fondit të investimeve, nxitjen e qëndrueshmërisë së këtyre tregjeve, nxitjen e shkallës së zbatimit të standardeve dhe kritereve ndërkombëtare të mbikëqyrjes. Për të përmirësuar pavarësinë mbikëqyrëse dhe operacionale të AMF-së ndër të tjera, duhet  të sigurohet: heqja e  kërkesave që struktura e AMF-së të miratohet në Kuvend dhe nxjerrja e saj nga struktura e Kompensimeve dhe përfitimeve të punonjësve të qeverisë, me qëllim që të ketë mundësi për të tërhequr dhe për të mbajtur punonjës teknikë me përvojë të mjaftueshme. Pikërisht ky projektligj ka si qëllim të krijojë kushtet ligjore për të respektuar pavarësinë operacionale dhe financiare. 
Për sa më sipër, ju ftoj ta votojmë dhe t’i përmbahemi asaj për çfarë jemi këtu, rendit të ditës.

Faleminderit!

Ilir Meta – Fjalën e ka deputetja Jozefina Topalli. 

Jozefina Topalli – Nëse do të ishte vetëm absurde çdo gjë që ndodh me këtë qeverisje, do të ishte keq, por kjo, për fat të keq, nuk është më e keqja. Nuk e kam fjalën këtu për ministrin e Shëndetësisë, i cili çohet dhe flet për statistikat, as për mësuesin e anglishtes që çohet dhe flet për problemet e shëndetësisë. 

Që ky parlament nuk bën një ligj a reformë për një shërbim ndaj qytetarëve, kjo është marrë vesh me kohë, që kjo maxhorancë e përdor parlamentin vetëm për uzurpim institucionesh, edhe sot, me mosnjohje mandatesh edhe sot, në kapërcim të ligjeve dhe të Kushtetutës edhe sot, përsëri edhe kjo nuk është më e keqja, edhe pse është më e frikshme dhe më e rrezikshme për demokracinë e rendin kushtetues.

Që socialistët përfaqësohen me një shumicë josocialiste,  me njerëz pa shkollë, në rastin më të mirë policë ose ish-drejtorë burgjesh pa lidhje as me të majtën, as me politikën, por e përdorin politikën për strehim dhe pasurim, edhe kjo është sa fyese dhe e paimagjinueshme, aq edhe tronditëse. Megjithatë, as kjo nuk është më e keqja, por më keq e zi se kaq nuk di. Me sa duket, nuk ka mbërritur ende fundi. 

Përtej kësaj salle, pak larg Bllokut, “Rognerit” dhe “Sheratonit”, zhvillohet një realitet ankthi, zhgënjimi, varfërie ekstreme, papunësie e dëshpërimi, që Ramën, ministrat dhe çdo politikan me pak ndërgjegje duhet ta kishte shkundur, por kjo as nuk ndodh, as nuk mund të ndodhë me ta. 

Pyetja naive do të ishte: Pse? Përgjigjen e parë e ka dhënë në fund të gushtit, përpara se ju të krijonit qeverinë, një ekonomist i huaj kur tha se do të dështoni me 98%, dhe kjo nisur vetëm nga arsyetimi nihilist i Ramës. Eksperti e tha dhe ne  të gjithë e shohim sot në realitet dhe këtë e jeton çdo qytetar në shtëpinë dhe tavolinën e tij. Por kjo është vetëm një pjesë e përgjigjes për “pse-në”. Eksperti dëgjoi vetëm për nihilizmin. Ai nuk e dinte se të mashtruarve, pra socialistëve të ndershëm, iu bashkuan të gjitha qelbësirat në aleancën për të rrëzuar Sali Berishën. Ai nuk e dinte, por ju nuk keni ardhur për të qeverisur, por për të sunduar me çdo formë, mjet dhe mundësi. Pjesa tjetër e përgjigjes për “pse-në” do të ishte: sepse nuk ka ndërgjegje, nuk ka integritet. Sepse pyetja e parë që shumica këtu bën është: çfarë përfitoj unë? Sepse nuk ekziston interesi publik, sepse egoja, babëzia e shfrenuar, intriga, hipokrizia nuk kanë limit; sepse fuqinë ta masin me para, në qoftë se nuk je me shumë para, ti nuk vlen; sepse 40% të votave i keni blerë. Po të jesh idealist, të thonë: “Na jep”. Po të mos vjedhësh, të thonë “budalla”. Në qoftë se je trafikant, je Zoti dhe meriton sot një pozicion kyç në administratën e lartë shtetërore. Po të thuash të vërtetat, të thonë: “Je ekstremist”. Po të protestosh, të guxosh ta bësh këtë, të kërcënojnë. Pse? Sepse as dhembshuri nuk kanë. 

Dy ditë më parë opinioni u trondit nga një ngjarje e rëndë në mes të Bllokut. Sikur kjo të mos  mjaftonte, trupi i pajetë i vajzës së re u la gjysmë ore në mes të rrugës në pritje të policisë, të ambulancës që nuk mbërrijnë kurrë. Ky nuk është më absurd, kjo është jonjerëzore. Është makabre. Nuk gjej fjalë për të shprehur tamam atë që çdo qenie njerëzore me pak shpirt e pak zemër ndien brenda vetes. Pra, aq shumë kanë degraduar gjërat, kaq të pashpirt ka, kaq ka degjeneruar çdo shërbim në këtë vend, a thua nuk e dimë “pse-në”.

Nëse kthehemi një vit mbrapa në kohë, do të kujtoni fushatën e premtimeve më të pabesueshme. Ndodhi ajo që thoshte Hitleri: “Masat verbohen më lehtë nga një gënjeshtër e madhe se një e vogël.” Nuk dua ta them, nuk di ta them, por që pritshmëria e një milion shuplakave ndoshta vërtet ishte e lartë. Kjo pritshmëri sot është kthyer në një shuplakë të fortë zhgënjimi. Ky i dyti është një fakt, por premtimet e rrejshme të një viti më parë nuk u ndalën vetëm në fushatë. Gënjeshtra është emri më elegant që mund t’i vihet një qeverie të cilën e ka mbytur droga. Këtu nuk e kam fjalën vetëm për gënjeshtrat e fushatës, që automatikisht e bëjnë të delegjitimuar këtë qeverisje. Çfarë do të kishte ndodhur në një vend tjetër, nëse ministri do të ishte kapur me sms, ku dilte se gënjente publikisht dhe qytetarëve të tij u thoshte krejt të kundërtën për rendin dhe sigurinë në vend, siç ndodhi me sms-në e Ramës dhe të Tahirit? Duhet të kishte ikur. Absolutisht kështu ndodh në çdo vend normal. 

Çfarë ndodh kur ministrja tjetër del se ka gënjyer publikisht në lidhje me akuzat ndaj paraardhësit? Duhet të shkarkohej. Pse nuk largohet? Thjesht sepse ata nuk janë ministra, janë manekinë që thonë e bëjnë vetëm çfarë u thotë bosi i tyre. 

Kë mendon Rama se gënjen me panaire, ku thotë se janë shtuar mijëra vende pune? Vendet e punës po shkatërrohen çdo ditë në përmasa të frikshme dhe papunësia është rritur nga 12%, ku e lamë ne, në 18%, sipas drejtorit të vetë Ramës, i cili thotë se janë hapur 35 mijë vende pune, kur, në fakt, është shkatërruar dyfishi i këtyre vendeve. Pse është i detyruar Rama të gënjejë kur thotë se Albpetroli doli me fitim për herë të parë, ndërkohë që fitimet e saj të derdhura në buxhet më parë ishin mbi 300 milionë euro? Pse gënjen për reformën e Maturës kur, në fakt, nuk ka reformë? Pse ministri i Brendshëm është i detyruar të gënjejë kur thotë se 250 kilogramëshi i kokainës së kapur në Malin e Zi nuk ishte nisur për në Shqipëri, kur, në fakt, pritësi i drogës u kap nga policia e tij në Rinas duke ikur? Pse gënjyen që nuk kishin informacion për trafikun e drogës me avion? Pse ishin të detyruar të gënjenin për çdo gjë që lidhej me këtë trafik edhe pas 10 majit? Çfarë e detyron Ramën t’i thotë avionit “mushkonjë” dhe trafikut të drogës “spërkatje”? E dini përgjigjen time, por një përgjigje, të dashur qytetarë, çdokush duhet t’ia kërkojë vetes së tij. Sot nuk qeveriset, ka vetëm skandale qeveritare, ndërsa këtu Rama dhe zëdhënësit e tij bënë vetëm propagandë, lëshuan batuta vulgare, shpifje dhe vazhdojnë të gënjejnë. 

Një grusht i vetëm njerëzish pasurohet fort, pa iu bërë syri tërr dhe me arrogancë, jo vetëm me paratë e shqiptarëve, por më fort dhe më shpejt me ato të drogës e të trafikut. Ndërkohë, 99% varfërohen më shumë, pa u ndalur, në rënie të lirë. 

Një hendek i frikshëm po krijohet mes qytetarit dhe një grushti të babëziturish të pamëshirshëm. Shkoni në spitale: jo vetëm nuk ka as ilaçe, as doreza, as shiringa, por shpesh nuk ka as ujë, madje as bukë. Por ka diçka: ka terror ndaj mjekëve dhe infermierëve, që kërcënohen me heqje nga puna. Është tmerr, si në Kabul, mjekët nuk mund të bëjnë operacione. Nuk kanë as dritë, as ujë. Shkoni hyni në dyqane! Do të shihni dyfishimin e listave të ushqimeve. Shkoni dhe pyesni për faturat e energjisë! Falsifikohet dhe vidhet si kurrë ndonjëherë më parë. Shkoni dhe pyesni në cilindo qytet ose fshat! Atje do t’ju tregojnë sa frikshëm është rritur numri i rasteve të vjedhjeve e grabitjeve edhe brenda shtëpive si asnjëherë më parë. Shkoni e pyesni në farmaci! Jo vetëm nuk ka ulje çmimesh, por ka rritje dhe ilaçe të pagarantuara. Shkoni e pyesni bizneset, ato që ende nuk janë mbyllur ose që ende nuk kanë falimentuar! Do të shihni pesimizëm, frikë, pasiguri për çdo gjë që ndodh. Hapni raportet ndërkombëtare! Ndërkohë që konsumi ka rënë,  zëdhënësi thotë: “Është rritur.” Çmimet e ushqimeve janë rritur; zëdhënësi thotë: “Kanë rënë”. Pyesni qytetarët! Kur të udhëtoni, do të shihni se askund nuk ka investime publike, nuk punohet. Asnjë shkollë, asnjë rrugë, asnjë spital, asnjë qendër shëndetësore. Shkoni në QKR! Do të shihni se nuk vijnë më investitorë të huaj. Mos pyesni për punësimin, se do t’ju kapin me shkelma dhe do t’ju nxjerrin jashtë. 

Ilir Meta – Kalojmë në shprehjen e grupeve parlamentare.
Në emër të Grupit të Partisë Demokratike, fjalën e ka zoti Bode. 

Ridvan Bode – I nderuar zoti Kryetar i Kuvendit,

Të nderuar zonja e zotërinj deputetë,

Të dashur qytetarë, 

Po bëhen 9 muaj që qytetarët dhe opozita këtu në parlament kërkojnë pa shpresë që qeveria e majtë më në fund t’i kthehet punës, të merret me problemet që janë vërtet hall për të gjithë, të merret me ekonominë, të merret me punësimin, të bëjë diçka për të ndaluar rrënimin e pandalshëm të mirëqenies së tyre, por më kot. Qeveria e majtë, si për t’i mbetur besnik 1 prillit, ditës kur dyshja Rama-Meta zgjodhën të bashkohen për të zezën e shqiptarëve, pasi hodhi pas shpine premtimet elektorale, mbetet nga mëngjesi në darkë e angazhuar në revanshin e saj si të shtjerë në dorë edhe skutat më të skajshme të institucioneve të shtetit, si të marrë nën  kontroll çdo qelizë të ekonomisë dhe të bizneseve, si të gjunjëzojë çdokënd që mund t’i shqetësojë mbretërimin e qetë në feudet e krijuara, si mund të bllokojë çdo nismë për transparencë publike dhe llogaridhënie. 

Edhe ligji i sotëm, i propaganduar si një reformë e madhe tregu e qeverisë, në thelb reflekton ngutjen e qeverisë për të shtënë në dorë një institucion të pavarur, Agjencinë e Mbikëqyrjes Financiare, bordi i së cilës u shkarkua me ligj një javë më parë, edhe pse anëtarët e tij janë të mandatuar pak kohë më parë nga ky parlament. Sot u japim me ligj të drejtën të caktojnë pagat dhe përfitimet e tjera të vetat të emëruarve të rinj pa asnjë lloj kontrolli e kufizimi. Pra, krijojmë feudin e radhës dhe nuk do t’ia vlente të debatojmë për njëzet ose tridhjetë rrogëtarë po qe se qeveria nuk do të vijonte talljen me qytetarët se po bën reforma të mëdha, ndërkohë që në pak muaj rreth 25 mijë të punësuar humbën vendet e tyre të punës dhe ekonomia po rrokulliset me shpejtësi atje ku kurrkush nuk e dëshiron. 

Mungesa e reformave, mosnjohja sa dhe si duhet e gjendjes, veprimi i përciptë dhe inkoherent, marrja e politikave fiskale të papërshtatshme, mungesa e sigurisë juridike, e rendit dhe qetësisë publike, shpërthimi i trafikut të narkotikut dhe vënia e segmenteve të shtetit në shërbim të krimit të organizuar janë shkaqet e vërteta të kësaj rrokopujë të rrezikshme. 

Po kalon gjysma e vitit dhe qeveria intensifikon tellallët me në krye vetë Kryeministrin, se ekonomia po përmirësohet, se po rikthehemi në rritjen e lartë që kemi pasur. Madje një javë më parë, këtu në parlament, pa iu dridhur zëri dhe pa iu skuqur faqja, na dha një sihariq, se janë punësuar, as më pak e as më shumë, 30 000 të rinj. Kjo është për të qeshur dhe për të qarë njëherësh. Kryeministri bëhet qesharak edhe në sytë e qytetarit më optimist për ato që i dëgjojnë veshët dhe i shohin sytë, por dëshpëruese kur mendon se Kryeministri, edhe nëse nuk i beson, flet dhe propagandon një realitet të dytë, imagjinar, joreal, virtual. Mosnjohja nga dëshira apo nga çfarëdo arsye tjetër është fatale për një Kryeministër, për një qeveri. 

Të vërtetat në shifrat e publikuara nga INSTAT-i i vetë Ramës ose Banka e Shqipërisë janë sirenë e një alarmi të vonuar dhe nuk ka asnjë indikator të vetëm shpresëdhënës që mund ta bënte optimist Kryeministrin. 

Rritja ekonomike ka nevojë të financohet, të ketë burime shtesë financiare për të shtuar kapitalet prodhuese dhe për të rritur punësimin, por këto burime në vend të shtimit deklarohen të shteruara, më keq akoma, të pakësuara në krahasim edhe me një vit më parë, kur rritja ekonomike, sipas qeverisë, nuk ishte as 0,5%. 

Kredia për biznesin jo vetëm është bllokuar, por sipas Bankës së Shqipërisë, në fund të katërmujorit, është 3,2% më e ulët se e njëjta periudhë e një viti më parë, ndërkohë që një vit më parë, ishte rreth 4% më e lartë. Pra, kredi ka më pak. Fitimi i kompanive, sipas të dhënave të qeverisë, në fund të katërmujorit është rreth 30% më i ulët. Pra, burimet e vetëfinancimit të bizneseve janë më të ulëta se një vit më parë. 

Investimet publike të qeverisë në fund të katërmujorit janë 150 milionë dollarë më pak se katërmujori i vitit të kaluar. Investimet e huaja private, edhe pse nuk ka të dhëna të publikuara nga qeveria, nëse do të jenë me tendencën e katërmujorit të fundit të vitit të kaluar, do të jenë 50% më të ulëta. Remitancat, dërgesat e emigrantëve, edhe pse tashmë kanë humbur peshën si burim për të financuar rritjen, vijojnë të dobësohen më tej. Bilanci tregtar i vendit, sipas INSTAT-it, në fund të prillit synoi një dobësim më tej, një deficit më të rritur rreth 2% krahasuar me katërmujorin e vitit të kaluar dhe nëse të gjitha këto burime që financojnë rritjen ekonomike janë më të ulëta se e njëjta periudhë e një viti më parë, si mund të pretendohet për rritje ekonomike. Nuk do ta besoj se Rama shpreson se ekonomia e drogës do të financojë rritjen. Është njësoj sikur të besosh se shtimi i minjve në hambar, shton peshën e bereqetit. Nuk janë të vetmet këto statistika të qeverisë që demaskojnë demagogjinë e tellallëve që vetë ajo nxjerr për t’i publikuar.

Rrija e papunësisë është bërë shpërthyese. Bizneset, në përpjekje për të rregulluara kostot e tyre në kushtet e rënies së prodhimit, të parën masë që kanë marrë është pakësimi i të punësuar, kostoja e të cilëve rezulton edhe më e lartë nga politika e taksave që u ndërmor në dhjetor nga ana e qeverisë. Kryeministri na tha këtu dy javë përpara se 30 mijë të punësuar të rinj janë mundësuar në këta katër-pesë muaj. 10 ditë më vonë INSTAT-i i Ramës përgënjeshtroi Ramën. Me një statistikë të dhimbshme niveli i papunësisë në fund të tremujorit të parë kapi nivelin 18,3%. Kjo është statistika dhe nuk bëhet fjalë për metodika e metodologji. Sipas së njëjtës metodikë e metodologji, statistika e publikuar ka këtë tendencë: 18,3% më i lartë në 15 vjetët e fundit dhe më e dhimbshme akoma, moshat e reja 15-29 vjeç kanë një nivel papunësie prej 31,3%. Respektivisht në gjashtë muajt e fundit nga fundi i tetorit deri tani, niveli i papunësisë është rritur për secilin prej grupeve me 2,5 dhe 4,4 pikë përqindje. Humbja e kapaciteteve të ekonomisë për të gjeneruar vende të reja për punësim dhe për më tepër rrija shpërthyese e papunësisë në gjashtë muajt e fundit, nuk janë i vetmi rrezik i varfërisë dhe i mjerimit të shqiptarëve. Statistikat e publikuara disa ditë më parë nga INSTAT-i vërtetojnë një rënie të indeksit të shitjes me pakicë të mallrave dhe shërbimeve, në fund të dhjetorit të vitit të kaluar me minus 2,6% në pak se dhjetori i vitit 2012. 

Qarkullimi i mallrave është në rënie. Shitjet dhe blerjet për popullatën janë në ndrydhje dhe ky pakësim i konsumit nuk është bërë në dobi të rritjes së kursimeve nga ana e qytetarëve, përkundrazi, Banka e Shqipërisë në fund të muajit prill konfirmon një rënie prej 2 miliardë lekësh të gjendjes së depozitave krahasuar jo me një vit më parë, por me dhjetorin e vitit 2013. Pra, kemi rënie të konsumit dhe stanjacion ose rënie edhe të depozitave. 

Çfarë do të thotë kjo? Kjo do të thotë se ekonomia po rritet me ritme më të  ulëta se rritja e vetë kostove të prodhimit. Kjo konfirmohet edhe nga INSTAT-i për sektorin e ndërtimit dhe në këto kushte nuk është në gjendje as për të vetëfinancuar zgjerimin e kapaciteteve të saj prodhuese dhe aq më pak për të kontribuar në rritjen e mirëqenies së përgjithshme shoqërore. Për më tepër INSTAT-i raporton se në fund të tremujorit të parë, indeksi i çmimeve të prodhimeve të brendshme mbi bazë vjetore, është rritur vetëm me 0,5% për shitje në tregun e brendshëm, ndërkohë që çmimi i prodhimeve të eksportuara është ulur me 2,3% krahasuar me tremujorin e parë të vitit të kaluar. 

Në fund të muajit maj, inflacioni u vërtetua të jetë nën nivelin e poshtëm të kufirit të targetuar nga Banka e Shqipërisë, vetëm 1,6%. Niveli më i ulët që nga viti 2002. 

Dobësimi i pulsit të ekonomisë dhe alarmi që ka kapur sot edhe eurozonën për një rrezik nga situatat deflacioniste, përbën po ashtu një lajm të keq, të publikuar nga qeveria, por që vetë qeveria nuk e dëgjon. Lajmi është dy herë më i keq për shtresat më të ekspozuara të shoqërisë, të cilat edhe në këto rrethana deflacioniste nuk po mund të përfitojnë diçka, pasi sipas INSTAT-it të vetmet çmime të rritura mbi 4% mbi bazë vjetore janë çmimet e ushqimeve bazë të perimeve dhe të shërbimeve, ku shpenzohet edhe pjesa dërrmuese e buxheteve familjare dhe kjo nuk ka nevojë për komente të ministrave. Ia ku është statistika e INSTAT-it. Dy rritjet më të mëdha, 90% e inflacionit të vërtetuar në këtë periudhë, është inflacion që e paguajnë shtresat e ekspozuara të shoqërisë.

Përballë këtyre zhvillimeve, qeveria është e vendosur për të qëndruar mënjanë. Ajo bën vetëm statistika. Publikon dhe rri e vështron e vendosur  për të bllokuar rritjen e pagave dhe indeksimin me 2% të pensioneve për të mbajtur në të njëjtin nivel pagat e papunësisë dhe ndihmës ekonomike, madje për t’i bllokuar në një sërë njësish lokale  të qeverisura nga opozita. E kënaqur që ka ulur në 1/3-ën rimbursimin e ilaçeve për pensionistët përmes marifetit të zëvendësimit të medikamenteve me të ngjashëm me çmime më të ulëta. Marifet që i kushton një pensionisti në vit një pension mujor. Cinike teksa shpërndan çdo ditë skema e projekte për pagesën e ish të përndjekurve politikë, por veç para jo. Për katër muajt e parë ka paguar vetëm 150 mijë dollarë dëmshpërblim për të përndjekurit politikë, ndërkohë që katërmujorin e parë të vitit të kaluar ishin paguar 15 milionë dollarë. Qeveria jonë veç rri e vështron përballë kësaj situate. Në fakt, nuk bën tamam vetëm sehir, bën edhe demagogji, edhe make up mediatik. Në fillim të çdo muaji, sistematikisht, kemi paradën e sukseseve në tejkalimin e të ardhurave në buxhet dhe pastaj në pritje të publikimit të statistikave zyrtare, të cilat vonojnë rregullisht dy deri në tre javë çdo muaj, zërat hollohen, justifikimet e manipulimet statistikohen dhe fillohet me angazhime për pritshmëri në muajin tjetër.

Ecuria e deritanishme e të ardhurave në tatime e taksa po e bën të pashmangshme një rritje të re taksash për gjashtëmujorin e dytë. Taksa që as ekonomia, as qytetarët nuk kanë më këllqe t’i përballojnë.

Sipas programit që u bë dhe taksave që u rritën në dhjetor, do të duhet të që në këtë vit të arkëtoheshin rreth 350 milionë dollarë më shumë se vjet, por qeveria mburret se ka arkëtuar më shumë se vjet dhe nuk sheh se në 5 muaj ka mbledhur më pak se 1/5-ën e asaj që ka për detyrë për të shtuar në këtë vit. Rreth 70 milionë dollarë më shumë në fakt kanë ardhur nga rimbursimi i tatimit të vlerës së shtuar për 20 milionë dollarë më pak nga vendosja e TVSH-së mbi industrinë nxjerrëse të naftës për 4,4 miliardë lekë, të cilat duhet t’i kthehen mbrapsht, pasi prodhimi është për eksport, apo nga importimi i energjisë elektrike në doganë për rreth 10 milionë dollarë, shumë e cila duhet të zbritet gjatë shitjes nga administrata tatimore. Se sa është luftuar evazioni dhe kontrabanda, mjafton të shohim mallrat e akcizës. 220 tonë cigare më pak, 360 tonë kafe më pak, 350 mijë litra birrë më pak se e njëjta periudhë katërmujore e vitit të kaluar, një vit jo i mirë fiskal. 

Sa thashë më lart ishin vetëm shifra e statistika të ofruara nga vetë qeveria. Renditja ishte imja. Ecuria e ekonomisë paraqitet edhe më dëshpëruese nëse u referohemi të dhënave dhe komenteve të vetë biznesit apo konsumatorëve. Qeveria në vend të marrjes së masave të nevojshme në çdo moment, justifikimin e ka të parin. Si në lojën ngriva-shkriva prej nëntë muajsh në drejtimin e vendit vazhdon refrenin ma le, ta lashë të alibisë së borxheve të prapambetura. Edhe pse me ligj vendosi të rrisë borxhin për afro 1 miliard e gjysmë dollarë në harkun e 16 muajve, ende nuk ka gjetur mundësinë e shlyerjes së 258 milionë dollarëve që Deloitte & Touch evidentoi si detyrim ndaj  kompanive për kontratat e lidhura me qeverinë. Sigurisht që situata nuk është normale dhe jo gjithçka është përgjegjësi dhe lidhet me qeverinë. Presionet e krizës globale kanë ulur vitalitetin e ekonomisë sonë dhe e kanë drobitur atë. Por është edhe më anormale sjellja e papërgjegjshme, justifikuese dhe pasive e qeverisë përballë këtij rrënimi ekonomik të përditshëm. Është tërësisht amoral vijimin i revanshit të pushtetit duke marrë në dorë dhe nën kontroll çdo institucion, pa parë se çfarë ndodh me ekonominë.

Faleminderit!

Ilir Meta – Fjalën e ka zoti Erion Braçe, në emër të grupit parlamentar të maxhorancës.

Erion Braçe – Faleminderit, zoti Kryetar!

Do ta kisha fare kollaj të adaptoja të njëjtën mënyrë të foluri, duke iu drejtuar qytetarëve të Republikës së Shqipërisë, për një takëm ish-pushtetarësh, të cilët pavarësisht se flasin për secilin prej jush, mbajnë edhe shofer për makinat e tyre superluksoze, që kushtojnë sa një apartament juaji; për nikoqire, gra ish-pushtetare, të cilat vërtet flasin për çmimet e produkteve ushqimore, por nuk dinë të thonë çmimin e njërit prej tyre. Një të vetëm. Dhe e dini pse? Sepse kurrë në jetën e tyre nuk zbritën poshtë te dyqani i lagjes për të bërë pazar. Kurrë  në jetën e tyre nuk e bënë këtë për ushqime, nuk e bënë për detergjente, se kurrë në jetën e tyre nuk i përdorën duart për të larë enë ose për të gatuar, sepse këtë punë e  bënin përmes shërbëtorëve. Ky është problemi me të gjithë hipokritët meshkuj dhe femra që dëgjuat t’ju flasin pak më parë nga kjo foltore, natyrisht për t’ju gënjyer, dhe tani ikën, nuk janë më në sallë.

Po diskutojmë për një projektligj që ka vetëm dy nene dhe që në të vërtetë mbështet një reformë të qenësishme në Autoritetin e Mbikëqyrjes Financiare, për të cilin ne u angazhuam javës së shkoi.

Çfarë dëgjuat deri tani? Dëgjuat ish-Kryeministrin e vendit dhe ish-Kryetaren e Kuvendit të flasin për pushtim të institucionit. Pra, për pushtim të Autoritetit të Mbikëqyrjes Financiare. Do t’ju ftoja të gjithëve, atë pjesë të qytetarëve që e kanë mundësinë ose aksesin në internet, që të hyjnë tani në faqen zyrtare të Autoritetit të Mbikëqyrjes Financiare për të parë përbërjen e këtij institucioni dhe përjashtuar një zonjë, për të cilën unë ndaj të njëjtin mendim me një pjesë të parafolësve këtu, nga kryetari dhe më poshtë. Do të gjeni kunatën dhe ky ishte shqetësimi më i tmerrshëm që kishte ish-Kryeministri i vendit këtu, që e detyroi Kuvendin, e detyroi atë maxhorancë që ishte, të votonte për kunatën e tij, për ta bërë anëtare të Këshillit Mbikëqyrës së Autoritetit të Mbikëqyrjes Financiare. A e kuptoni në çfarë derexheje është katandisur ai institucion? Shikojeni se do të gjeni një njeri tjetër, i cili ka hyrë dhe ka dalë në atë institucion, por ka dalë pasi ka ndërtuar kompaninë. Ka ardhur prapë në Kuvend dhe e ka detyruar maxhorancën të votojë për atë njeri, pasi e shiti kompaninë dhe këtë ka bërë gjithë jetën në atë Autoritet të Mbikëqyrjes Financiare, thjesht dhe vetëm një marrëdhënie të pastër klienteliste, nga e cila ka bërë para me votat e asaj maxhorance. Shihni se si u katandis Autoriteti i Mbikëqyrjes Financiare, sa të kishte në përbërje të tij thjesht dhe vetëm një vartës të Jozefinës, kur duhet të vendoste Kuvendi. E degjeneroi thjesht dhe vetëm te një vartës i Jozefinës këtu në Kuvend, që natyrisht i shërbente Jozefinës, askujt tjetër. Ky është Autoriteti i Mbikëqyrjes Financiare sot dhe ky është problemi më i madh që kemi. Një institucion  i politizuar. Një institucion pa kapacitete administrative dhe mbi të gjitha një institucion ku klientelizmi është në shkallën më të lartë të mundshme dhe natyrisht pasoja është shumë e qartë, është ai treg i sigurimeve që e keni të gjithë në vëmendje dhe natyrisht, ka sjellë edhe një risk akoma më të shtuar, për të gjithë sistemin financiar në këtë vend. Pra, që ta kuptojnë të gjithë, nga 7 anëtarë të bordit,  që  ishte, e kemi bërë me 5 anëtarë dhe nga 5 veta, që duhet të sillte qeveria në parlament, e kemi tkurrur në vetëm 2 anëtarë. Ku është pushtimi këtu? 2 anëtarët e tjerë do t’i propozojë Komisioni i Ligjeve dhe i Ekonomisë përmes një procesi transparent përzgjedhjeje dhe një anëtar nga Banka e Shqipërisë. Pra, nga 5 anëtarë qeveria do të ketë vetëm 2. Kjo  nxit dhe i shkon për shtat pavarësisë së këtij institucioni.  

Të themi të vërtetën, këtu dëgjova pak më parë që u ndërtua alibia se ne pasi “ e pushtojmë institucionin me njerëzit tanë, duam që t’ua rrisim edhe rrogat”. Po pse gënjeni? Në relacionin e projektligjit janë të shkruara të gjitha referencat, që na kanë detyruar të shkojmë jo vetëm drejt riformatimit të bordit, por edhe dhënies së pavarësisë së tij. Ka një rekomandim të qartë në të dyja raportet e progresit të vitit 2012 dhe 2013 “Për Autoritetin e Mbikëqyrjes Financiare” dhe  rekomandimi është një fjali e qartë, “Pavarësi institucionale administrative, financiare dhe operacionale  e AMF-së”  Po mirë që kishit vënë njerëzit tuaj, familjarët, po pse nuk u dhatë këtë pushtet, që të paktën të mirëmenaxhonit, mbikëqyrnit dhe  të kontrollonit pikërisht atë treg? Nuk e bëtë.   

Kam këtu edhe memorandumin e përbashkët me FMN-në. Rekomandon të njëjtën gjë. Edhe raporti i FMN-së dhe i Bankës Botërore rekomandon të njëjtën gjë. Dhe raporti i fundit i Bankës Botërore rekomandon po të njëjtën gjë. Në të gjithë këto raporte kërkohet:  e para, nxjerrja e statusit të nëpunësit civil të punonjësve të atij institucioni. Pra, të mos i nënshtrohen atij procesi, por një procesi tjetër, që e përzgjedh vetë institucioni. Së dyti, nxjerrjen nga buxheti  dhe varësia ndaj qeverisë në  përdorimin e buxhetit. Pra, do ta hartojë vetë buxhetin e tij dhe do ta menaxhojë vetë. Për të vazhduar më tutje, nxjerrjen e  strukturës nga miratimi i Kuvendit. Pra, na heq ne të drejtën që të themi “jo 51,  jo 49”. Pra, do ta miratojë vetë strukturën. Dhe në fund, ky institucion të zgjedhë vetë stafin  dhe ta joshë stafin edhe përmes rrogave, të cilat në sektorin financiar janë shumë konkurruese. Po pse  kur ua thotë guvernatori i Bankës  së Shqipërisë këtë gjë e pranoni, dhe për institucione të tjera nuk e pranoni këtë lloj arsyetimi?  Kjo gjë bëhet për të vënë tregun në binarë, sepse për fat të keq askush nuk flet për këtë. 

E dëgjova  ish-ministrin e Financave me shumë vëmendje, por  asnjë llafe nuk  tha për atë treg, veçanërisht për atë treg të sigurimeve, që na ka lënë mbi kurriz. Është e paimagjinueshme dhe e pamoralshme që ish- ministri  të jetë në dijeni të faktit  se kompanitë në tregun e sigurimeve u kanë  20 milionë dollarë dëme pa ua paguar qytetarëve të Republikës së Shqipërisë dhe të mos veprojë, e para. 

E dyta, të mos mbajë përgjegjësi këtu. Vjen dhe e  thotë tani, që tregu është në siklet të madh dhe kurrë gjatë 8 vjetëve  që ishte ministër i Financave nuk e përmendi këtë, nuk e tha asnjëherë. Madje, kur ne e ngritëm këtë shqetësim, asnjëherë nuk morëm angazhimin e tij për  t’i shkuar deri në fund kësaj problematike. Kjo është arsyeja se pse ne duam ta reformojmë këtë institucion. Dhe natyrisht, bashkë me të, të vëmë nën mbikëqyrje të menjëhershme tregun e sigurimeve, i cili është në atë gjendje katastrofike.  Qytetarët që kanë pësuar dëme, e dinë fare mirë këtë gjë. E vuajnë të gjithë ata, që pësojnë  dëme në makina, e vuajnë të gjithë ata, që pësojnë dëme në aksidente, e vuajnë të gjithë ata, që pësojnë dëme në biznese apo shtëpitë e tyre. Sot që flasim janë 20 milionë dollarë borxhe të papaguara të këtij tregu përkundrejt qytetarëve. 

Duam të vëmë nën kontroll edhe dy shtylla të tjera, që  FMN-ja i konsiderojë me risk të lartë, fondin e investimeve dhe fondin e pensioneve. Natyrisht duam ta nxjerrim jashtë binarëve partiakë AMF-në. Ky është problemi, që e kemi të trashëguar dhe këtë duam ta zgjidhim. 

Tani, të vijmë te një element tjetër  për të cilin u fol gjatë, pikërisht për konsolidimin fiskal, i cili vihet në rrezik  nga  e drejta që do t’i japim AMF-së për të përcaktuar buxhetin dhe pagat e saj. Natyrisht që është çmenduri ta dëgjosh. Do të doja t’u thosha se konsolidimi fiskal ka nisur. E konfirmon  FMN- ja, Banka Botërore, Banka e Shqipërisë dhe çdo institucion tjetër, që ka nën mbikëqyrje Shqipërinë. Më lejoni t’ ju them se 220 milionë dollarë  janë më tepër, në periudhën tetor- maj, sesa  e njëjta periudhë e qeverisjes suaj. Pra, 130 milionë dollarë janë mbledhur më tepër në periudhën janar- maj. E dëgjova  ish- ministrin e Financave që e bëri llogarinë këtu. Tha se keni mbledhur më shumë,  vetëm 1/5 e asaj, që keni deklaruar, 350 milionë, tha zotëria, 400 është në realitet objektivi ynë. 130 milionë lekë i kemi mbuluar që tani dhe po vazhdon trendi për t’u rritur. Natyrisht duke ardhur muajt e tmerrshëm, kur këta e lëshuan shtetin dhe krijuan atë gropën e  tmerrshme, qershor-korrik-gusht -shtator   shifra është shumë e madhe dhe tejkalohet. Janë 23 milionë dollarë më tepër sesa plani të mbledhura këta pesë muaj. Për ata që thonë apo kanë artikuluar me shqetësim të madh  se po i sjellim një pasojë akoma më të madhe skemës së pensioneve, ta dinë qytetarët se në 2012-n janë mbledhur 22. 3 miliardë për 5 muaj, në 2013-n janë mbledhur 22.9 miliardë, për këto 5 muaj të 2014-ës janë mbledhur 25 miliardë  dhe nuk janë rritur fare sigurimet shoqërore. Janë 9% më shumë sesa e njëjta periudhë e vitit të kaluar dhe skema jo vetëm që po fiton stabilitetin, por  me reformën e re të pensioneve do të shpëtojë nga falimenti ku e lanë këta. 

Vazhdojmë më tutje, në vitin 2012, në këtë periudhë ishin 74 milionë dollarë gjoba, në 2013, 31 milionë dollarë gjoba, për dy vite bashkë bëjnë  106 milionë dollarë, që i kanë vendosur këta.  Dhe e dini sa janë në 2014-ën, këta 5 muaj? Vetëm 28 milionë dhe janë të  këtyre, sepse penalitete në këta 5 muaj, të kësaj qeverie,  përkundrejt biznesit nuk ka. Janë zero. Pra, çdo e ardhur, që është sot  e arkëtuar në ata shifra aq të mëdha, 130 milion dollarë në krahasim me 5 muajt e vitit të mëparshëm, apo 23 milionë dollarë mbi planin, është pa gjoba, që këta e kishin kthyer në praktikë për të mbushur buxhetin. 

Vijmë tek ajo, që ish-ministri i Financave tha. Por pa marrë përgjegjësinë e atyre borxheve, që i la ekonomisë dhe bizneseve private, janë të paguara 132 milion dollarë detyrime të prapambetura dhe në thesar janë të çelura 172 milionë dollarë deri në fund të majit, sepse për qershorin vazhdon të paguhen para të tjera. Çfarë kërkon? Bëri gropën, i krijoi borxhet,  ju mori edhe ryshfetin në një skemë të tmerrshme dhe tani, vjen e na kërkon ne llogari pse po paguajmë paratë që ai vetë i mori borxh për nevoja elektorale. Nga të gjithë këta 7.9 miliardë lekë janë paguar  rimbursim të atij mbi vlerën e shtuar dhe jo te klientët e qeverisë, se ata mbaruan, as te kinezët, as tek ata, që nuk ekzistonin fare, por te kompani reale që prej vitesh e  vitesh me radhë nuk merrnin rimbursimin e TVSH-së se duhej të paguanin ryshfet tek tatimori. 8.4 miliardë lekë janë çelur në thesar dhe presin që kompanitë të shkojnë e t’i marrin. Këta janë treguesit e asaj pune  të bërë që nga tetori e këtej dhe këto po i shkojnë për shtat edhe konsolidimit fiskal.

 Dëgjova këtu  se u fol për kredinë ndaj biznesit. Po pse tani lindi shqetësimi i kredisë për biznesin?  Po sa vjet me radhë më keni dëgjuar mua, në këtë sallë, që të vij e t’u them se po krijohet një shqetësim shumë i madh me kreditë e këqija që do të ndikojnë drejtpërdrejtë në kredidhënien  e bankave për biznesin? Ja ku e ke.  E ke efektin këtu, të qartë, e tani po shpërthen pikërisht për këtë arsye, sepse i katandisët bankat në atë derexhe dhe tani vini e na kërkoni hesap ne se pse po bie kredia. 

Po ka edhe një arsye tjetër, që është themelore, se në sektorin bankar nuk ka konkurueshmëri, ashtu siç nuk ka transparencë në ata parametra maksimalë që ta joshin biznesin për t’u paraqitur atje e për të marrë kredi, ashtu siç ka këste shumë të larta dhe interesa shumë të larta dhe që natyrisht po e largojnë biznesin nga banka dhe po e  çojnë te fajdetë. Edhe këtë e trashëguam nga ju. Kemi marrë një sërë nismash për ta ndihmuar sektorin bankar me qëllim që të pastrojë bilancet e veta nga kreditë e këqija, ashtu siç  po bëjmë çmos  të paguajmë detyrimet e prapambetura me qëllim që  edhe norma e kredive të këqija të vijë duke rënë dhe  me qëllim që të çlirojmë para për të  kredituar biznesin.

 E fundit,  që dua të them dhe që ka lidhje me projektligjin. E kemi një problem. Është e vërtetë. Pavarësisht se këtu edhe deputeti që u mundua ta artikulonte, nuk e përmendi dot institucionin. Po, kemi një abuzim me të drejtën e  dhënë për një seri institucionesh financiare për të përcaktuar vetë buxhetin dhe pagat. Ka një problem që natyrisht duhet të adresohet, por ajo që po bëjmë është nën kornizat  mbikëqyrëse dhe rekomanduese të FMN-së dhe Bankës Botërore. Ajo që duhet të bëjë ky parlament dhe ai komision, në të cilin bëjmë pjesë, ka të bëjë pikërisht me rritjen e kontrollit dhe të përgjegjshmërisë, jo vetëm tonën,  por edhe të institucioneve respektive konkretisht, AMF-së dhe Agjencisë së Sigurimit të Depozitave, që e marrin këtë të drejtë me ligj. Tani për të qenë të ndërgjegjshëm për nivelin e pagave, dua t’ju them që AMF-ja nuk paguhet nga buxheti i shtetit, as nga taksat e qytetarëve, ndërkohë që Agjencia e Sigurimit të Depozitave duhet po prapë jo vetëm të garantojë stabilitetin e stafit që ka dhe për këtë arsye duhet të mposhtë  edhe konkurrencën në tregun financiar, por në anën tjetër duhet të reflektojë përgjegjshmëri. 

Dua t’ju them, gjithashtu, që në të dy ligjet ne kufizuam një pjesë të  bonuseve që ata vetë kërkuan. Tek Agjencia e Sigurimit të Depozitave shkurtuam apo hoqëm  bonusin, që ata kishin të drejtë të merrnin  kredi nga paratë e vetë agjencisë, ndërkohë që tek AMF-ja hoqëm të drejtën e bonusit, që ata të ngrinin pensione vullnetare  me paratë e AMF-së. Pra, janë dy elemente, që tregojnë jo vetëm përgjegjshmëri nga ana e Komisionit të Ekonomisë,  por edhe të këtij Kuvendi.  Natyrisht, duhet  të thellohen më tutje me qëllim që përgjegjshmëria e këtyre institucioneve të jetë e tillë që të mos tejkalojnë nivele  apo mos shkojnë në nivele pagash,  të cilat sot i ka Banka e Shqipërisë  e që i ka në mënyrë të pamerituar veçanërisht në nivelet e saj të larta drejtuese dhe natyrisht duhet të rikthehet në përgjegjshmëri  për të reflektuar  sensibilitetin, që kanë qytetarët lidhur me këto shpenzime për paga marramendëse. Për dy institucionet e tjera këtu jemi. Ky parlament ka të drejtë t’i kontrollojë dhe t’u kërkojë që të mos abuzojnë me këtë të drejtë që po e marrin sot në Kuvend.

Faleminderit!

Ilir Meta -  Faleminderit!

Atëherë përfundon diskutimi i këtij projektligji. Kalojmë te çështja tjetër e rendit të ditës, projektligji “Për karrierën ushtarake në FA të Republikës së Shqipërisë”.

Ka pyetje? Jo.

Fjalën e ka nismëtarja e këtij projektligji, ministrja e Mbrojtjes, zonja Mimi Kodheli.

Mimi Kodheli – Të nderuar kolegë, baza ligjore që rrjedh prej ligjit nr. 9171, është tashmë e superuar. Shumë prej jush e keni votuar atë 11 vjet më parë. Doja thjesht t’ju kujtoja se merita e këtij ligji është ndryshimi rrënjësor i strukturës së gradave. Piramida hierarkike është kthyer në një normalitet. Misioni i ligjit aktual ka qenë vendosja e sistemit të karrierës mbi kritere profesionale dhe korrigjimi i strukturës së gradave. Çështja e ditës është menaxhimi i këtij sistemi. 

Një ndër problemet më të rëndësishme është “ashpërsia” e ligjit aktual për të nxjerrë në rezervë një numër shumë të lartë ushtarakësh, për shkak të limiteve në një kohë të lejueshme për të qëndruar në një gradë dhe në vitet e shërbimit aktiv në FA. Nga ana tjetër, është shtuar në mënyrë të ndjeshme numri i ushtarakëve që janë nxjerrë në lirim ose në rezervë dhe paguhen me pension të parakohshëm ose me pagesë kalimtare. Ushtarakët me gradën “kapiten” kanë dalë në rezervë mesatarisht në moshën 40 vjeç; majorët në moshën 45 vjeç; nënkolonelët në moshën 50 vjeç dhe kolonelët në moshën 53 vjeç. Projektligji i ri “Për karrierën ushtarake” mendojmë se sjell këto risi: 

Së pari, rritjen e kohës së qëndrimit të ushtarakëve në FA.  Nga sistem me vite shërbimi në gradë, kalon në sistem me kohë moshe. Me këtë sigurohet vendosja e një standardi të shumicës së vendeve anëtare të NATO-s. Kjo sjell edhe uljen e ndjeshme të nevojave vjetore për prurje të reja në radhët e FA-së. Sipas ligjit në fuqi, ushtarakët që dalin në rezervë apo lirim janë subjekt i trajtimit financiar nga buxheti, gjë që ka sjellë rritjen e dukshme të ushtrisë në rezervë apo lirim, e cila paguhet nga buxheti i shtetit. Aktualisht, shifra e tyre shkon rreth 17500 vetë. Kjo barrë për buxhetin e shtetit do të rritet në mënyrë konstante, në rast se ligji aktual do të vazhdojë të jetë në fuqi. Vetëm gjatë vitit 2013 janë trajtuar me pagesë kalimtare rreth 1150 ushtarakë, që nënkupton se çdo vit përfitojnë këtë lloj trajtimi financiar rreth 550-600 ushtarakë.  

Së dyti, ndarje të qartë të shërbimit ushtarak në dy kategori: në atë të përkohshëm dhe në atë të karrierës. Futja e këtyre koncepteve është një risi e projektligjit të ri. Synimi i kësaj ndërhyrjeje është vendosja e një standardi që zbatohet në vendet anëtare të NATO-s. Ai do të sjellë një impuls pozitiv në drejtim të kompeticionit mes ushtarakëve për t’u përfshirë në shërbimin e karrierës.

Së treti, krijimi i kategorisë së gradave për specialitetet në FA. Ushtarakë me kapacitete të larta janë nxjerrë në rezervë apo lirim, jo për shkak të deficiencave profesionale, por të pamundësisë ligjore për të vazhduar shërbimin aktiv të FA-së, me gjithë nevojën e madhe që ato kanë për ekspertizë. Një tjetër aspekt i rëndësishëm është edhe efekti social, psikologjik dhe moral, që ka sjellë efekte negative për imazhin e ardhshëm të profesionit të ushtarakut, për familjet e tyre dhe shoqërinë. Aktualisht trupat janë profesioniste, por profesioni ndërpritet shumë herët. Ky përbën një treguar që është poshtë standardeve të vendeve të NATO-s. 

Së katërti, krijimi i kategorisë së gradave për specialitetet në FA shënon një risi. Sigurohet mundësia që të promovohen më mirë vlerat, por të nxitet edhe angazhimi i specialistëve në FA. Projekti parashikon se gradat speciale (mjekë apo instrumentistë) të jepen për shkak të kualifikimi në fushat përkatëse, pa kërkuar kualifikime të mëtejshme ushtarake. Projekti synon që në komisionet e karrierës të përfshihen edhe nënoficerë e specialistë në fushat përkatëse në rastin e vlerësimit të ushtarakëve që ofrojnë këto shërbime speciale. Kjo do të shmangte situatat e deritanishme ku edhe për promovimin e specialistëve vendosin komisione që nuk kanë asnjë lloj kompetence. Nëpërmjet shtimit edhe të dy niveleve të gradave për ushtarakët, projektligji synon mundësi për karrierë më të mirë dhe të gjatë, duke i klasifikuar në katër nivele gradash, duke iu përgjigjur si kërkesave të FA-së, tashmë profesioniste, edhe standardeve perëndimore. 

Së pesti, përfshirja në sistemin e karrierës e të gradave edhe të studentëve ushtarakë është një tjetër risi. Projektligji rregullon për herë të parë problemet që kanë të bëjnë me ecurinë në gradë dhe karrierë të studentëve ushtarakë, duke siguruar vendosjen e një standardi të natyrshëm për një ushtri të NATO-s, si dhe duke shmangur situatën tepër problematike të krijuar gjatë viteve.

Së gjashti, vendosja e mekanizmave për ndëshkimin e apatisë profesionale, zgjatja e kohës së qëndrimit në detyrë për ushtarakët, e bën projektligjin t’i përgjigjet rritjes së standardeve për një performancë më të lartë. Kjo është bërë me qëllim që të shmanget rreziku që ushtarakë të caktuar ta shohin garancinë ligjore për të qëndruar më gjatë në shërbim si një garanci për të vegjetuar. Për këtë arsye është parashikuar edhe vendosja e sanksioneve të ashpra për ushtarakët që nuk kanë perfomancë, përgatitje fizike dhe shëndetësore sipas standardeve. Zbatimi i këtij projektligji nuk sjell ndikim të menjëhershëm në procesin e menaxhimit të menjëhershëm në menaxhimin e personelit. Ky projektligj nuk pengon përparimin në gradë dhe karrierë që plotësojnë kriteret në përputhje me nevojat e sotme organike në FA. Rritja e moshës së qëndrimit në shërbimin aktiv të FA-së do të bëjë që të shfrytëzohen në maksimum kapacitetet intelektuale të personelit, për të cilat shteti shpenzon shumë, nëpërmjet trajnimit e kurseve brenda dhe jashtë vendit.

E fundit, por jo më pak e rëndësishme, zbatimi i këtij projektligji do të sjellë një kursim të buxhetit të shtetit në rreth 440 milionë lekë të rinj. 

Kërkoj nga ju, të nderuar deputetë, ta votojmë këtë projektligj.

Mbetem e hapur për çdo pyetje dhe sqarim.

Faleminderit!  

Ilir Meta – Fjalën e ka deputetit Fatmir Mediu.

Fatmir Mediu – Të nderuar kolegë deputetë, dua ta bëj të qartë që në fillim se nuk jam këtu për të mbajtur një diskutim politik, por për t’u përpjekur dhe gjykuar së bashku për të bërë atë që është më e mira për FA-në dhe vendin. 

Dua të vlerësoj që në fillim punën e burrave dhe grave me uniforma, që kontribuojnë në FA, të atyre qindra oficerëve, ushtarakëve dhe civilëve, që nuk janë sot në FA, por punuan me ngulm që Shqipëria të jetë vend anëtar i NATOS-s. Ne u bëmë vend anëtar i NATO-s për shkak të reformave të thella në gjithë vendin dhe veçanërisht në FA, të vlerësuara këto periodikisht në kuadër të MAP-it (Membership Action Plan), PARP-it, me mbështetjen e Departamentit Amerikan të Mbrojtjes, të ekipeve të ekspertëve amerikanë pranë Ministrisë së Mbrojtjes. 

Dëshiroj të nënvizoj se gjatë gjithë kohës asnjë ligj, strategji dhe vendimmarrje nuk ka kaluar pa konsultime dhe konsensus të gjerë politik. Vetën përfaqësuesit e FA-së duhet të kuptojnë se qëndrueshmëria dhe karriera e tyre do të garantohen nga reforma të mbështetura nga e gjithë politika, duke kontribuar të gjithë.

Të nderuar kolegë, 

E nderuar zonja Ministre,

Në më pak se tre muaj do të kemi një samit të rëndësishëm të NATO-s, cili merr më shumë vlerë për shkak të zhvillimeve të fundit në Ukrainë dhe marrëdhënieve të NATO-s me Rusinë. Duket qartë se gjeo-politika, por edhe rreziqet i janë kthyer relativisht kohëve të vjetra: të dominimit të rreziqeve konvencionale krahas atyre asimetrike. Adoptimi i politikave smart defence duhet të kushtëzojë strategjinë tonë të sigurisë kombëtare dhe padyshim të gjitha ligjet për funksionimin dhe organizimin e FA-së. Ligji “Për karrierën në FA” është shumë i rëndësishëm, sepse nuk ka të bëjë vetëm me personelin aktual, por paracakton edhe modelin e FA-së që duam të ndërtojmë. FA-ja është pjesë e NATO-s dhe duhet t’i përgjigjet standardeve të saj. Pjesëmarrja jonë në NATO nuk është vetëm kontributi me trupa paqeruajtëse, në rrallë të parë duhet të jenë ndërveprueshmëria dhe operacionaliteti në të gjitha nivelet. Kemi një detyrim ndaj NATO-s, të kemi një grup-batalion të gatshëm me të gjitha standardet dhe pajisjet, por kjo nuk do të thotë se pjesa tjetër duhet t’i nënshtrohet një regjimi dhe gjykimi tjetër. 

Më lejoni të bëj disa vërejtje dhe sugjerime:

Së pari, do ta konsideroja të nxituar që ne bëjmë ligje pa njohur përfundimet e samitit, strategjinë e sigurisë kombëtare dhe strategjinë e mbrojtjes. Të tria janë shumë të rëndësishme dhe do të diktojnë në të ardhmen në ndryshimet strukturore të FA-së dhe ligjet për karrierën aty.   

Së dyti, duhet që ky Kuvend ta bëjë miratimin e këtyre ligjeve si më parë, me mirëkuptim dhe konsensus politik, jo vetëm si praktikë, por edhe si domosdoshmëri për të ardhmen.

Së treti, kur shtrova më lart pyetjen se çfarë force duam të ndërtojmë, duhet t’i përgjigjemi standardeve të NATOS-s për ato që ata konsiderojnë trupa luftimi, trupa mbështetëse apo trupa shërbimi, raportet në vendet e NATO-s synojnë në një përqindje të dukshme të forcave luftuese mbi ato të shërbimit. Për fatin e keq, ushtarakët e dinë shumë mirë  se në Forcat tona të Armatosura ky raport është krejt i përmbysur dhe duhet të ketë preokupimin e tyre për t’u ndryshuar.
Së katërti, në vendet e NATO-s ka një raport të caktuar të trupës së oficerëve dhe të ushtarëve, oficerë, nënoficerë dhe ushtarë. Raporti përgjithësisht është 1 oficer, 2 nënoficerë dhe 12 ushtarë. Mbështetur në rekomandimet strategjike për reformën në mbrojtje, Forcat e Armatosura të Shqipërisë synojnë të ketë një numër total rreth 8500 vetë,  nga këta do të jenë 2000 civilë, 2500 oficerë dhe nënoficerë dhe rreth 4000 ushtarë.  Po t’i bëjmë një analizë të thjeshtë në raport me standardin  e NATO-s, kemi një raport një oficer, dy nënoficerë, dhe në rastin më të mirë, 2 ushtarë. A i shërben kjo Forcave të Armatosura, operacionalitetit të tyre, të ardhmes së tyre, vetë karrierës së ushtarakëve? Mendoj se jo. Prandaj kjo kërkon një reformim të trupës së oficerëve dhe jo betonizimin e tyre, që mund të vijë nëpërmjet këtij ligji.
Po ashtu, Forcat e Armatosura sot kanë 11 gjeneralë dhe në trupën e oficerëve janë rreth 800 kolonelë, nënkolonelë dhe majorë. Pra, mbi rreth 35 % e FA janë nga ky grup që unë përmenda  më sipër. Pyetja shtrohet: ku po shkojmë? A po formojmë një ligj të karrierës që të funksionojë  sipas asaj që kemi rënë dakord në një formë piramidale, ku lidershipi në krye është më i vogël se  baza poshtë? Mendoj se nuk jemi në këtë drejtim. Sistemi i Forcave të Armatosura sot, për fatin e keq, është i ndryshuar dhe i deformuar dhe duhet të trajtohet me seriozitet. Kemi një numër të vogël gjeneralësh dhe pastaj vijmë në këtë trupë të madhe  në një formë drejtkëndëshi, i cili nuk lejon fluksin e karrierën në Forcat e Armatosura për t’u dhënë atyre  vitalitetin dhe gjallërinë që kanë nevojë. 
Një kolonel, e nderuar Ministre, në qoftë se nuk do të dalë në rezervë sipas kohës së qëndrimit në gradë, do të shkatërronte karrierën e rreth 170 oficerëve  të rinj, duke filluar në nivelet më të vogla të gradës, deri te niveli i nënkolonelit, gjë që do të ishte e pafalshme për një trupë të re të NATO-s, siç janë Forcat e Armatosura të Republikës së Shqipërisë.

Të nderuar kolegë,

Kalimi nga shërbimi i detyruar në atë profesionist synon në radhë të parë motivimin dhe stimulimin e të rinjve dhe të rejave të arsimuara dhe të talentuara që të bëjnë karrierë në FA, të synojnë të bëhen gjeneralë dhe të arrijnë nivelet më të larta. Nëse nuk do të ekzistojë ky stimulim dhe bindje, atëherë FA do të kenë në gjirin e tyre vetëm njerëz të rastësishëm, pa arsimin e nevojshëm dhe pa motivin e duhur. Ata do t`i shikojnë Forcat e Armatosura vetëm si një mundësi për të garantuar një pagë dhe një marrëdhënie të përkohshme.
Karriera e ushtarakut në FA nuk është proces i një vlerësimi të një komisioni me një test, siç ndodh rëndom në institucionet e tjera, por është një proces vlerësimi në të gjithë karrierën e ushtarakut që në momentin  që ai ka shkelur në Forcat e Armatosura, dhe është mëse e mjaftueshme që të kalojë dy herë në testimin  për të fituar gradën e radhës, jo tri herë, dhe më tej të vazhdojë, kur nuk e ka marrë, duke krijuar kështu një pozicion tërësisht pasiv në Forcat e Armatosura apo të një gjykimi subjektiv për qenien e tij ose jo më gjatë në Forcat e Armatosura.
Në qoftë se kjo do të ndodhë siç është parashikuar,  do të bënte që fluksi i njerëzve që vijnë në Forcat e Armatosura të jetë një proces jo i vazhdueshëm dhe nuk do të garantojë vitalitetin  dhe operacionalitetin  e tyre.

Pse gradat e larta, kolonel, nënkolonel apo major, duhet të konkurojnë tri herë? Në ç`praktikë  të ndonjë vendi ndodh kjo? Pse nuk duhet të ndodhë kjo me gradat  e tjera? Pse duhet zgjatur koha e qëndrimit  të këtij grupi në Forcat e Armatosura dhe jo të tjerëve? Pse duhet bërë ky dallim?  Duket qartë  që është interesi i atyre që kanë arritur një nivel të caktuar që të rrinë më gjatë për shkak të atyre  që u thanë më sipër,  të interesit të tyre nga pikëpamja e përfitimit apo të jetëgjatësisë në Forcat e Arnatosura. Por unë nuk mendoj se është zgjidhja  e kohëqendrimit në gradë, por është  bindja jonë e përbashkët për trajtimin sipas niveleve të NATO-s të të gjithë grupit të oficerëve,  duke filluar nga ushtari dhe deri te gjenerali. Për më tepër nuk do të jetë normal ky trajtim  i pabarabartë për oficerët e rinj të karrierës, të cilët, kur vjen fjala për  operacionalitetin, janë pjesa më vitale e Forcave të Armatosura. Unë kam bindjen se kjo nuk u shërben Forcave të Armatosura. Nëse do të ketë një trajtim të veçantë të Forcave të Armatosura kur dalin në rezervë, le të marrin të gjithë së bashku praktikat më të mira, t’i japim mbështetjen  e plotë të gjithëve, pa dyshim, ushtarakëve të karrierës, sepse i shërbejnë detyrës për mbrojtjen e vendit të tyre, dhe ne duhet të kemi përkushtimin maksimal për t’u dhënë atyre atë mbështetje  që meritojnë.

Ka një të vërtetë të madhe: trajtimi i ushtarakëve  në Forcat e Armatosura nuk është në nivelin që duhet, por kjo nuk duhet të na bëjë ne që t’i kthehemi  ndonjë politike që dëmton  Forcat e Armatosura. Le ta fillojmë trajtimin nga ushtari, për të arritur te gjenerali, kolonelët dhe kështu me radhë. Në qoftë se ka nevojë për pension të posaçëm për një grup të caktuar gradash të hierarkisë së lartë ushtarake, duhet ta bëjmë me vetëdije, sepse u takon dhe jo të ndërtojmë  ligje dhe procedura për të krijuar probleme të tilla me Forcat e Armatosura. Unë nuk mendoj se  modeli që ju thoni me kohën e qëndrimit në shërbim apo mosha duhet të jetë realitet i Forcave të Armatosura, përkundrazi, koha e qëndrimit në gradë është ajo që përcakton aftësinë  dhe kriteret e njeriut për të qenë  në Forcat e Armatosura dhe për t’u shërbyer Forcave të Armatosura. Po marr disa raste:

Komandanti Suprem i NATO-s  ka dalë në pension në moshën  57 vjeç; ish-shefi i Shtabit, Pëllumb Qazimi, i cili kreu detyrën në kohën e reformave të thella  në Forcat e Armatosura të NATO-s,  ka dalë në rezervë në vitin  2006 në moshën 49 vjeç; rreth 1500 oficerë të talentuar kanë dalë në reformë sepse e tillë ishte ulja e numrit  në Forcat e Armatosura dhe procesi i trajtimit të karrierës sipas  kohës së qëndrimit në gradë; kanë dalë gjeneralë të nderuar, të respektuar, të cilët  kanë punuar me përkushtim sipas të gjitha ndereve, sepse kishin mbushur kohën e qëndrimit në gradë. Unë nuk mendoj që grupi i sotëm i oficerëve duhet  të mendojë që ka një avantazh për momentin, sepse po gjykohet të ndryshojë ky ligj që të trajtojë ndryshe nga ata që janë trajtuar më parë.  

Po ashtu këtu u tha se ka të bëjë  edhe me efektet e buxhetit të mbrojtjes. Vetëm me buxhetin e mbrojtjes jo, po të flasim për buxhetin e shtetit, ta shikojmë në tërësi, ndoshta. Por buxhetin e mbrojtjes unë mendoj që kjo politikë e dëmton. Dhe në qoftë se do ta shikojmë në këtë këndvështrim të sotëm,  me  atë përqindje buxheti  që ka mbrojtja, pa dyshim që do të ketë pasoja  jo të vogla, pastaj për investimet në rritjen e niveleve operacionale të Forcave të Armatosura.

E them edhe një herë, të nderuar kolegë deputetë, nuk kam asnjë gjykim politik në këtë çështje, por një gjykim që e kam konsultuar me kolegë të opozitës dhe të maxhorancës, me ushtarakë që janë në shërbim aktiv apo  në rezervë, me ata që kanë bërë ligjin, apo edhe me ata, të cilët  kanë një gjykim  për ligjin. Unë mendoj se bindja jonë duhet të jetë e përbashkët, të bëhet më e mira për trajtimin e ushtarakëve, por jo  të bëjmë që Forcat e Armatosura në një periudhë të shkurtër të vjetrohen me 10 vjet më shumë  sesa janë sot.

Faleminderit!

Edmond Spaho – Faleminderit, zoti Mediu!

Fjalën e ka zoti Xhemal Qefalia.

Xhemal Qefalia – Faleminderit, zoti drejtues i seancës!

Në fakt, më erdhi mirë që parafolësi, edhe pse është pjesë e opozitës, i qëndroi shumë larg politizimit të këtyre forcave të armatosura, por do të ishte  me interes që qeveria e mëparshme  ta tregonte këtë përkujdesje konkretisht, jo duke i lënë  në mëshirë të fatit ata ushtarakë të cilët u liruan edhe pse kishte  një vendim  të Gjykatës Kushtetuese.

Për sa i përket  ligjit të sotëm, është për t’u përshëndetur ministrja e Mbrojtjes, e cila nuk e ka sjellë të shkëputur, por ka sjellë një paketë ligjore  për të bërë ndryshimet e mundshme  ligjore në Forcat e Armatosura.  

Për ta kuptuar më mirë ushtarakët, pse jo, edhe qytetarët, që janë të interesuar për Forcat e Armatosura,  me lejoni  të sjell në kujtesë që Forcat e Armatosura  të Shqipërisë kanë punuar me një ligj që daton  në vitin 2004, madje  i quajtur ligji “Majko”. Ishte i pari ministër i Mbrojtjes, i cili normoi në mënyrë ligjore të gjithë aktivitetin  e Forcave të Armatosura.  Pra, nga viti 2004 në vitin 2014, jo për arsye kohore, kemi një afat prej 10 vjetësh kur ky ligj i ka përmbushur standardet dhe kriteret që përfitonin Forcat e Armatosura, sidomos  në sistemin e gradave. Por, duke parë evoluimin e Forcave të Armatosura, inkuadrimin  e ushtrisë shqiptare në forcat e NATO-s, ka ardhur koha dhe momenti  që ky ligj  të rishikohet për shumë arsye. Nuk kam ndërmend të bëj prezent dhe të tregoj se çfarë ishte negative në ligjin e mëparshëm, por përmbledhtas po them se cilat ishin ato defekte që e çojnë sot ministren e Mbrojtjes të propozojë për të ndryshuar dhe për të ofruar një paketë bashkëkohore për këto forca.

Së pari, në ligjin që ekzistonte ka pasur një fluks të lartë të daljes së ushtarakëve në rezervë, duke u shoqëruar edhe me një kosto të lartë financiare;

Së dyti, ka pasur dhe një fluks të lartë  të hyrjes së ushtarakëve të rinj në Forcat e Armatosura bashkë me kostot financiare. Dua të ndalem këtu, sepse nga ish-drejtues të dikasterit  të Ministrisë së Mbrojtjes ka pasur  edhe abuzime duke mos e zbatuar në mënyrë të përpiktë ligjin ekzistues, ka pasur fluks të madh pranimesh në Forcat e Armatosura, të cilat bëheshin në kohë fushate, ka pasur ushtarakë, të cilët në kohë fushate përdoreshin për të ndërtuar rrugë për të marrë vota, siç ka pasur edhe lirime gjeneralësh nga ministri paraardhës. Sot ata gjeneralë kanë vajtur në gjykatë dhe kanë fituar të drejtën për t’u rikthyer në punë. Gjenerali Abaz Lleshi, Dhori Spirollari dhe shumë të tjerë janë liruar në mënyrë të padrejtë, me dekret, pikërisht një muaj përpara fushatës elektorale dhe janë emëruar të tjerë, siç janë emëruar kolonelë, ish-nënkolonelë, majorë të tjerë pa plotësuar kriteret dhe pa kaluar në komision.

Por cilat janë avantazhet e këtij drafti të ri që do të kalojë? Do të ketë një rritje  të kohës së qëndrimit për ata ushtarakë, të cilët deri dje u janë nënshtruar të gjitha cikleve, kanë kaluar nëpër komisione, janë titulluar dhe kanë filluar karrierën e tyre me dëshirë, qoftë edhe jashtë shtetit në shkolla të vendeve anëtare të NATO-s, tashmë nuk do të flaken në rrugë sa herë t’u ndërrohet ministri apo drejtuesi politik;

Së dyti, do të ketë një ndarje të qartë në dy kategori: shërbimin e përkohshëm dhe me shërbimin e karrierës. Pra, individët, të cilët kanë hyrë për të milituar dhe për të qëndruar në mënyrë korrekte në Forcat e Armatosura do ta vazhdojnë karrierën e tyre nga grada më e vogël e rreshterit me ambicien për t’u bërë pse jo, edhe gjeneral. 

Futja e konceptit të shërbimit të përkohshëm me kontratë dhe atij të karrierës në Forcat e Armatosura është një tjetër risi. Synimi i kësaj ndërhyrjeje është  vendosja e një standardi që zbatohet  gjerësisht në vendet anëtare të NATO-s dhe do të sjellë një impuls pozitiv në drejtimin e  konkurrimit të ushtarakëve për të përfshirë ushtarakët e karrierës. Sipas këtij koncepti, oficerët që arrijnë të marrin gradën e majorit dhe të nënoficerit do të arrijnë të marrin të gjitha gradat sipas radhës.

Risi tjetër në këtë projektligj është krijimi i një kategorie të re të gradave për specialitetet në Forcat e Armatosura. Edhe kjo është shumë e rëndësishme. Ka mjaft profesione specialitetesh që kryejnë detyra në Forcat e Armatosura, të cilat nuk ishin përfshirë në marrjen e gradave nga më e ulëta deri te më e larta.

Një specifikë tjetër në këtë projektligj është edhe zgjerimi i mundësive të karrierës për ushtarët, për nënoficerët, pra për ato që konsiderohen grada të vogla ose ushtarëve profesionistë.  Njëkohësisht, do të jetë e veçantë që do të shihen edhe në sistemin e vlerësimit, pra nuk do të ketë më marrje rutinë nënoficerësh, punonjësish, ushtarësh, profesionistësh dhe largim në mënyrë rutinë, por do të hyjnë në sistemin e vlerësimit sipas komisioneve përkatëse.

Një risi tjetër në këtë draft është edhe vendosja e mekanizmit të ndëshkimit, të apatisë profesionale, të zgjatjes së kohës së qëndrimit për ushtarakët. Kësaj i është përgjigjur edhe projektligji, i cili tashmë kur të konstatojë që ka ushtarakë të paaftë, ka ushtarakë që nuk i përgjigjen detyrës nga ana fizike, nga ana e performancës si ushtarakë, patjetër nuk do të lejojë më qëndrimin e tyre për t’iu shtuar si një mbipeshë Forcave të Armatosura, por do t’i largojë nga Forcat e Armatosura. 

E njëjta gjë do të jetë edhe për disa kategori të veçanta, siç janë profesione të ndryshme të specialiteteve. Këtu bëhet fjalë për mjekët, që edhe ata të kenë një mundësi më shumë për t’u testuar dhe për të pasur performacën e tyre në sistemin e gradave.

Si përfundim, të nderuar kolegë, ju ftoj të gjithëve ta votojmë këtë projektligj, sepse do të rrisë performancën e Forcave të Armatosura dhe do t’i bëjë ushtarakët tanë jo më të vendosin dhe të heqin grada sa herë duan ata, por do t’i rreshtojnë në krah të ushtarakëve të NATO-s, duke krijuar një performancë, pse jo, si të gjitha vendet partnere. 

Faleminderit!

(Drejtimin e seancës e ka marrë zoti Spaho.)

Edmond Spaho – Faleminderit, zoti Qefalia!

Urdhëroni, zoti Bushati!

Helidon Bushati – I nderuar zoti drejtues i seancës,

Të nderuar kolegë deputetë,

Pikërisht nga kjo foltore, vetëm 9 muaj më parë, Kryeministri Rama përpara deputetëve, që e ndiqnin live dhe shqiptarëve, që e ndiqnin përmes ekranit, do të deklaronte se nuk do të toleronte që, po citoj: “Kush bën e miraton ligje dhe rregulla, nuk është shkelësi i parë i tyre, por i pari që ligjeve dhe rregullave duhet t’u nënshtrohet pa kushte”, por nga e thëna në të bërë, thotë populli, qëndron në mes një det i tërë, pasi, për fat të keq, pikërisht nga kjo foltore dhe nga ky parlament, shumica parlamentare, pa kaluar 2 javë nga ai angazhim programor për zbatimin dhe respektimin e ligjit, do të fillonte të shkelte ligjin dhe të mos respektonte zbatimin e tij, madje edhe të atyre ligjeve të miratuara me konsensus mes nesh.

Akti normativ që ju miratuat për administratën publike do të ishte vetëm shkelja e parë e ligjit. Përmes tij, ju hodhët poshtë konsensusin, aq të kërkuar dhe për më tepër i hapët rrugën vazhdimit të sjelljes suaj antiligjore. Nuk ishte rastësi që ky qëndrim antiligjor të pasohej në muajt në vijim edhe me shkelje të tjera, të cilat hodhën përfundimisht poshtë edhe ato pak shpresa që kishin shfaqur deri diku shqiptarët në lidhje me premtimet dhe angazhimet tuaja gjatë fushatës.

Por a e dini çfarë është më interesante në sjelljen tuaj si maxhorancë në raport me ligjin dhe që do të ishte me interes për statisticienët ta studionin atë? Fakti që periudha kohore nga një shkelje flagrante e ligjit në shkeljen e radhës, realizohet brenda një akti kohor prej 1 muaj- 1 muaj e gjysmë, një frekuencë e shkeljes së ligjit e admirueshme edhe për vendet ku shteti ligjor është vetëm një koncept teorik.

Ju e dini se pa u shuar ende jehona dhe efektet negative për moszbatimin e ligjit të administratës publike në dhjetor të vitit të kaluar, ju u përplasët me Presidentin e Republikës, pasi i dërguat strukturën e Ministrisë së Mbrojtjes dhe të Forcave të Armatosura për miratim. Pa dashur të hyj në interpretimin e shkeljeve kushtetuese, do të mjaftonte qoftë edhe një arsyetim i thjeshtë politik me elemente të së drejtës për të kuptuar se sa të paaftë jeni ju në ndërtimin e shtetit ligjor dhe se sa me ngut po përpiqeni ta realizoni objektivin për të deligjitimuar institucionin e Presidentit.

Besoj se ju kujtohet, teksa na keni akuzuar ne si maxhornacë në atë kohë, se përse ne nuk kishim hartuar Strategjinë e Sigurisë Kombëtare, duke premtuar se ju do ta realizonit atë shumë shpejt, madje brenda muajve të parë të qeverisjes suaj. Kanë kaluar shumë muaj, pothuajse një vit, që nga koha kur erdhët në pushtet, por gjasat duken se do të kalojë edhe shumë kohë derisa ju të jeni gati të përgatisni draftin e këtij dokumenti.

E bëra këtë parantezë për të arsyetuar, të paktën nga pikëpamja e logjikës formale, qëndrimin e drejtë të Presidentit lidhur me mosmiratimin e strukturës së Forcave të Armatosura. Në fakt, pyes veten: si është e mundur që niveli i këshillimit dhe i argumentimit ligjor të qeverisë suaj të jetë në këtë gjendje? A e dini ju, të nderuar deputetë, se ka një hierarki dokumentesh kushtetuese kur flitet për fushën e sigurisë dhe atë të mbrojtjes? Besoj se e dini që në krye të tyre qëndron dokumenti i Strategjisë së Sigurisë Kombëtare dhe prej tij derivojnë dokumente të tjera strategjike. Për më tepër, duke qenë se në këtë dokument bazë përcaktohen qartë dhe në bashkëpunim me aleatët tanë, edhe kërcenimet dhe rreziqet e sigurisë dhe të mbrojtjes për vendin, duke u bazuar në këto, hartohen edhe strukturat e reja të Ministrisë së Mbrojtjes dhe të Forcave të Armatosura, në mënyrë që këto struktura të reja dhe forca të garantojnë nivelin operacional dhe të sigurisë, si në nivel kombëtar, ashtu edhe në kuadër të aleancës. Si do ta justifikoni ju një strukturë, e cila nuk përputhet me kërcenimet që mund të parashikonte strategjia e re e sigurisë kombëtare, apo do të rikërkonit që brenda disa muajsh Presidenti të ridekretonte një tjetër strukturë në përputhje me këta skenarë të sigurisë?

 Por fushata e denigrimit të figurës së Presidentit nuk u mbyll me imponimin për miratimin e strukturës së Forcave të Armatosura, por vazhdoi më tej me paketën e re të sapopropozuar nga Ministria e Mbrojtjes. Ligji që po trajtojmë sot është vetëm një pjesë e kësaj pakete, që në bazë të saj ka zhvlerësimin e rolit të Presidentit në cilësinë e tij kushtetuese si Komandant i Përgjithshëm i Forcave të Armatosura dhe marrjen e të gjitha kompetencave nga ekzekutivi.

Si ka mundësi dhe si e justifikoni ju, të nderuar kolegë, faktin se Presidenti i Republikës të njihet me nismat ligjore që Ministria e Mbrojtjes ka nxituar t’i dërgojë në qeveri për miratim vetëm përmes mediave, kur ligji atij i garanton akses në tërë procesin e përgatitjes së amendimeve ligjore, sidomos kur bëhet fjalë për Forcat e Armatosura? Për më tepër, a e kuptoni se shumë prej amendimeve që ju kërkoni të bëni janë të papranueshme, pasi vijnë në shkelje të hapur të neneve të Kushtetutës, ku janë të përcaktuara qartë roli dhe pozicioni i Forcave të Armatosura në një shtet demokratik, ku forcat e armatosura me ligj i nënshtrohen kontrollit civil dhe jo kontrollit të qeverisë? E ritheksoj: jo kontrollit të qeverisë.

Ju po shkoni shumë larg, zotërinj qeveritarë. Unë shpresoj se ju po e bëni këtë nga mosdija dhe jo nga ndonjë qëllim tjetër, pasi po godisni një ndër parimet themelore të funksionimit të shtetit ligjor, siç është ai i ndarjes dhe i balancimit të pushteteve. A e kuptoni ju se Forcat e Armatosura nuk janë strukturë në varësi të ekzekutivit? Nëse jo, lexojeni me kujdes Kushtetutën, se si e ka përcaktuar ajo misionin dhe pozicionin e tyre në tërë strukturën e shtetit!

Është mjaft dyshues fakti që ju po nguteni kaq shumë për të anashkaluar dekretin e Presidentit për emërimin apo lirimin e ushtarakëve me grada të larta. Përmes këtij ndryshimi në ligj, ju nuk po bëni gjë tjetër veçse po dëmtoni atë parim dhe ligj që garanton funksionimin e tërë zinxhirit komandues të Forcave të Armatosura. Është një absurd ligjor dhe kushtetues miratimi i një ligji që përmban në dispozitat e tij kundërshti me dashje jo vetëm me Kushtetutën, por edhe me vetë ligjet që rregullojnë veprimtarinë e Forcave të Armatosura sot.

Kryerja e emërimeve të gjeneralëve nga Kryeministri bie ndesh, përveçse me Kushtetutën, edhe me ligjin aktualisht në fuqi “Për autoritetet dhe drejtimin e Forcave të Armatosura”. Në një kohë kur sipas ligjit “Për pushtet dhe autoritetet”, emërimet e gjeneralëve bëhen nga Presidenti, ne sot po diskutojmë një ligj dhe kërkojmë të miratojmë një ligj, i cili përcakton se gjeneralët emërohen dhe lirohen nga Kryeministri.

Ky projektligj i sjellë nga qeveria i fut dy ligjet në përplasje mes tyre dhe institucionet në një ngërç të paracaktuar dhe konflikt të paimagjinueshëm e të padëgjuar më parë në Shqipëri. Besoj se është vendi t’ju rikujtoj se ne jemi një vend anëtar i NATO-s dhe me këtë veprim ju nuk respektoni standardet që qëndrojnë në themelet e aleancës për këtë çështje.

A e imagjinoni dot sikur ekzekutivët e vendeve anëtare të Aleancës të merrnin kompetencat e Presidentit lidhur me emërimet apo shkarkimet e gjeneralëve?! E pra, kjo po ndodh vetëm te ne dhe uroj që të mos vijë ajo ditë që ekzekutivit t’i tërhiqet veshi për këto shkelje të Kushtetutës dhe të ligjeve, nga ana e aleatëve tanë.

Përveç sulmeve ndaj pozicionit të Presidentit, ju, të nderuar qeveritarë, përmes këtij projektligji, që po kërkoni të miratoni, po synoni të eliminoni edhe të ardhmen e Forcave të Armatosura, pasi po minoni ëndrrën e të gjithë atyre të rinjve apo të rejave që kanë shprehur dëshirën për të qenë pjesë e Forcave të Armatosura. Për sa kohë që ligji që ju propozoni u jep përparësi qëndrimi në detyrë ushtarakëve me grada të larta, duke ju zgjatur kohën e qëndrimit në një gradë dhe shkurton kohën e qëndrimit në një gradë të oficerëve me grada më të ulëta, kryesisht të atyre që sapo kanë mbaruar shkollën, ju po shkatërroni perspektivën e të qënit të tyre pjesë e Forcave të Armatosura, pasi nuk i garantoni askujt suksesin dhe karrierën në Forcat e Armatosura. Kështu vërtetohen edhe shqetësimet e ngritura nga vetë ushtarakët, se ligji jo vetëm nuk është konsultuar me ta, por është përgatitur nga gradat e larta për gradat e larta, prandaj zbatimi i këtij ligji pritet të sjellë bllokimin e piramidës së gradave për një kohë shumë të gjatë dhe parashikimet janë që vetëm për 10 vjetët e ardhshëm, mosha mesatare e ushtrisë shqiptare të mplaket me 10 vjet. Po ashtu, implementimi i ligjit do të sjellë parazitizëm në gradat e larta, demoralizim në gradat e ulëta, plakje dhe rrudhje të Forcave të Armatosura.

Të nderuar kolegë deputetë, qeveria ka treguar se di të bëjë mirë diçka, pikërisht atë që ka demonstruar se është e aftë dhe e vendosur ta shpjerë deri në fund: shkeljen e ligjit dhe të Kushtetutës, prandaj do të mbahet mend si qeveria që erdhi në pushtet me premtimin për sundimin e ligjit dhe që u largua si qeveria që shkeli dhe nëpërkëmbi më shumë se çdokush tjetër ligjet dhe Kushtetutën.

Faleminderit!

Edmond Spaho – Faleminderit, zoti Bushati!

Urdhëroni, zoti Zeneli!

Alban Zeneli – I nderuar kryetar i seancës,

Të nderuar deputetë,

Projektligji i ardhur në parlament për karrierën në Forcat e Armatosura, do të ishte një projektligj shumë i pranueshëm nëse do të kishte kaluar disa etapa dhe të kishte pasqyruar interesa më të gjera.

Ligji ekzistues për karrierën në Forcat e Armatosura është i para 10 vjetëve. Gjatë këtyre 10 vjetëve Forcat e Armatosura kanë bërë ndryshime të rëndësishme dhe një ndër këto ndryshime është edhe anëtarësimi i vendit tonë në NATO, anëtarësim i realizuar si rezultat i reformave të qeverisë shqiptare edhe në fushën e mbrojtjes. Çdo qeveri, për shkak të mandatit dhe të kartonëve, duhet të prodhojë projektligje në mbështetje të prioriteteve të saj, por në mënyrë taksative në interes kombëtar.

A duhen ndryshime te ligji i karrierës? Për shkak të kohës dhe të ndryshimit të të gjitha llojeve, edhe atyre gjeopolitike, ky ligj duhet ndryshuar. Hapat e parë janë marrë që në qeverisjen e kaluar. Për hir të së vërtetës, ky projektligj ka marrë kundërshti nga anëtarë të Komisionit të Sigurisë dhe nga disa organizma jashtë ndikimit politik të qeverisë. Për të qenë më të kuptueshëm me opinionin publik, ekspertë të Institutit Demokratik për Ndërmjetësim kanë arritur në përfundimin se në relacionin shoqërues të këtij projektligji bëhet fjalë për disa efekte pozitive financiare, kursimi, rreth 617 milionë lekë çdo vit, që argumentohen kryesisht me faktin se me hyrjen e tij në fuqi do të bëhet e mundur të shkurtohen nga periudha e pagesës, për periudhën e pagesës kalimtare dhe atë të pensionit të parakohshëm për çdo vit rreth 920 oficerë dhe 1650 nënoficerë. “Pa u futur në kalkulime financiare”, thonë ekspertët, “gjykojmë se pretendimi për të shkurtuar nga pagesa kalimtare, nga pensioni i parakohshëm rreth 2500 kuadro në vit, është i ekzagjeruar dhe nuk i qëndron arsyetimit”. Sipas tyre, në ligjin ekzistues çdo vit nga Forcat e Armatosura shqiptare shkëputen 2500 kuadro, oficerë, nënoficerë, gjë që me informacionet që disponojmë, rezulton e pavërtetë.

Nga ana tjetër, neni 18, pika 4 e projektligjit favorizon ndjeshëm oficerët e gradave të larta, si: major, nënkolonel dhe kolonel, të cilët shqyrtohen 3 herë për marrjen e gradës. Shprehjet se oficerët e karrierës së gradave major, nënkolonel dhe kolonel shqyrtohen 3 herë nga komisionet e karrierës për të marrë gradën me radhë, kur të gjitha gradat e tjera shqyrtohen 1 herë ose 2 herë. Ky është një favorizim i pajustifikuar, që, përveçse nxit parazitizmin, se do të marrë gradën tjetër për 3 herë, bëhet shkak edhe për veprime abuzive. I solla këto dy raste për t’ju thënë juve, por më shumë opinionit publik se arsyet e vërteta nuk janë ato që pasqyrohen në relacion apo në opinionet tuaja politike. Arsyet e vërteta janë kontrolli politik mbi Forcat e Armatosura shformimi i strukturës të forcës së armatosur si piramidë me bazë nga lart për të qëndruar dhe vegjetuar disa persona me lidhje politike që kanë kaluar çdo limit të qëndrimit në gradë e në Forcat e Armatosura. 

Një arsye tjetër është marrja e kompetencave të Presidentit dhe këtu debati është përsëri shterpë, sepse neni 169, pika 4 e Kushtetutës thotë: “Kompetenca të tjera të Presidentit, si Komandant i Forcave të Armatosura, jepen me ligj”. Ligji i ka dhënë disa që ju me projektligj ia merrni duke shkelur Kushtetutën me forcën e kartonit. 

Kam dhe diçka tjetër për të shtuar. Modeli i qëndrimit në moshë është koncept i vjetër i ushtrisë së vjetër, i ushtrisë para `90-s, kurse NATO-ja e ka sipas kohës qëndrimin në gradë. 22 vende kanë këtë model të qëndrimit në gradë.

Faleminderit!

Edmond Spaho – Faleminderit, zoti Zeneli!

Fjalën e ka zoti Arben Çuko.

Arben Çuko -  Faleminderit!

Për hir të së vërtetës, ky projektligj është diskutuar gjatë në Komisionin e Sigurisë dhe një nga arsyet kryesore të kundërshtimit të kolegëve të opozitës ishte se Ministria e Mbrojtjes dhe Shtabi i Përgjithshëm nuk kanë marrë ekspertizën apo mendimin e aleatëve të NATO-s. Në fakt situata është pak më ndryshe. Ne tashmë jemi anëtarë të NATO-s me të drejta të plota. Të gjitha vendet e tjera të aleancës së NATO-s janë po kështu siç jemi dhe ne. Tashmë në momentin që jemi pranuar në aleancë kemi ekspertizën e nevojshme, kemi marrë vlerësimin e nevojshëm për të hartuar si projektligjet,   ashtu edhe reformat ligjore organizative për t’i çuar Forcat tona të Armatosura në standardet e kësaj aleance. 

Pika e dytë është se nuk ka një standard të unifikuar midis vendeve anëtare të Aleancës për ligjin e karrierës në forcat e armatosura. Secili vend i aleancës ka specifikat e veta që lidhet me traditën, që lidhet me numrin e personelit të forcave të tyre të armatosura. 

Tani le të kthehemi te projektligji. Projektligji aktual mbi të cilin vepron karriera në Forcat e Armatosura ka dalë në 2004-n,  i detyruar nga piramida e përmbysur para këtij viti, nga gjendja e piramidës së përmbysur me kokë poshtë, që do të thotë se kishe 80 kapitenë dhe 300 kolonelë. Ky ligj aktual e mbaroi misionin e vet dhe nga praktika e zbatimit të këtij ligji dolën disa defekte që unë do të përpiqem t’i shpjegoj shkurt. 

Në radhë të parë, “ashpërsia”, që do të thotë nga shtrëngesa ligjore e këtij ligji për të nxjerrë në rezervë, në moshë relativisht të re të gradave ushtarake, të oficerëve me gradat përkatëse të tyre. Po themi se kapiteni, që është baza e Forcave Operacionale, dilte në rezervë në moshën 40 vjeç. Them ashpërsia e ligjit aktual ka qenë evidente për masën më të madhe të oficerëve të karrierës të Forcave tona të Armatosura, sepse për një kategori të caktuar të të përkëdhelurve të ish-ministrit të Mbrojtjes dhe ish-Kryeministrit të Shqipërisë, deri në datën 23 qershor, nuk ishte kaq i ashpër ky ligj. Mjafton të përmend që në 4 vjetët e fundit janë bërë 13 kolonelë jashtë kritereve ligjore që parashikonte  ligji aktual, që ne do të ndryshojmë sot.  Po përmend vetëm një emër. Ish-drejtori i Shërbimit Informativ të Ushtrisë ka marrë  2 grada brenda një viti jashtë çdo lloj kriteri dhe jashtë çdo lloj procedure. Pse? Sepse u shërbeu zotërinjve që përmenda pak më lart duke përgjuar opozitën. 

Projektligji që po diskutojmë sot parashikon rritjen e moshës së ushtarakëve, që do të thotë se kapacitetet intelektuale, kapacitetet ushtarake të përfituara të një ushtaraku, që nga grada nëntoger, do të shfrytëzohen më mirë në të mirë të Forcave të Armatosura. Mosha e tyre do të rritet sipas përkatësive të gradave ushtarake, por duhet theksuar që nuk është rritur vetëm mosha e daljes në rezervë të gradave të larta, por është rritur mosha e daljes në rezervë dhe të gradave të tjera, qoftë të nënoficerëve, qoftë të ushtarëve, qoftë dhe të gradave të ulëta ushtarake që janë nëntoger, toger dhe kapiten. 

Pika e dytë, është futur koncepti i gradave speciale. Janë disa specialitete në ushtri.  Po të marrim mjekun, sa më shumë të ketë mjeku në profesionin e tij, aq më tepër i rritet eksperienca në këtë fushë. Kështu që Forcat e Armatosura janë të detyruara që këto profesione t’i mbajnë sa më gjatë për të shërbyer në profesionet e tyre. 

Pika tjetër, që ka të bëjë me të gjithë konceptin dhe boshtin e këtij ligji, është kursimi financiar. Zotërinj, ka 3 vjet që dhe koncepti i NATO-s, smart diffence  është që me asete të njëjta, qoftë dhe më të pakta të arrihet operacionaliteti më i madh. Dua të them se ky projektligj i propozuar kursen nga 450 milionë deri në 650 milionë lekë çdo vit. Këto lekë i kursehen buxhetit të shtetit dhe buxhetit të mbrojtjes dhe do të përdoren për të rritur aftësitë profesionale.  Pra, për arsimimin do të përdoren për të zhvilluar më tej teknikën, pajisjen për të zhvilluar më tej, për të rritur më lart mbështetjen logjistike për Forcat e Armatosura. 

Si përfundim, projektligji në fjalë bën një ndryshim total, ndahen gradat ushtarake, që janë me kontratë të përkohshme dhe gradat ushtarake, ku konkretisht fillon karriera e tyre, nga grada “tetar” për nënoficerët dhe nga grada “major” për oficerët.  Sipas legjislacionit në fuqi ushtarakët që dalin në rezervë janë subjekti i trajtimit financiar. Ndryshe kemi dy ushtri sot, ushtria aktive dhe ushtria rezerviste. Buxheti i shtetit paguan dy ushtri, ushtrinë aktive që është sot, dhe ushtrinë rezerviste e cila përbëhet nga 17 mijë e 500 persona. Thelbi i këtij projektligji është se me rritjen në moshë të ushtarakëve, sipas gradave përkatëse, të kursejë një shumë të madhe parash në mënyrë të tillë që të lehtësohet buxheti i shtetit dhe këto para të shkojnë për modernizimin e ushtrisë shqiptare. 

Nisur nga të gjithë këto që sapo përmenda ju ftoj ta miratojmë këtë projektligj. 

Faleminderit!

Edmond Spaho - Faleminderit!

Fjalën e ka zoti Keltis Kruja.

Keltis Kruja – I nderuar zoti drejtues i seancës,

Të nderuar kolegë,

Ky projektligj që na vjen sot për diskutim dhe miratim duhet të ishte në vetvete baza mbi të cilën do të vazhdonte reforma dhe përmirësimi i perfomancës në Forcat tona të Armatosura. Ky projektligj duhet të ishte ligji që përcaktonte qartazi dhe më së miri mënyrën se si bëhet karrierë në Forcat e Armatosura të Republikës së Shqipërisë, tashmë anëtare e NATO-s. Nenet e këtij projektligji duhet të ishin garancia e kuptueshme e shprehur thjesht për çdo efektiv të Forcave të Armatosura, se në karrierën e tyre nuk do të ndërhyjë as politika, as nepotizmi, por do të vlejë vetëm përkushtimi ndaj detyrës dhe besnikëria ndaj atdheut dhe ligjit. Por dhe ky ligj kaq i rëndësishëm për ushtarakët e karrierës, dhe jo vetëm, kaq i rëndësishëm për imazhin e Forcave tona të Armatosura dhe kapaciteteve tona ushtarake, por dhe për imazhin e Shqipërisë, si një vend anëtar i NATO-s, nuk i shpëtoi dot turravrapit arrogant të maxhorancës, së cilës të gjitha ligjet dhe reformat i duket se janë thjesht dhe vetëm një ngjyrë kartoni apo një shtypje butoni. Ky projektligj garanton vetëm diçka, kontrollin politik të gjithanshëm të Forcave tona të Armatosura vetëm nga një njeri, Kryeministri i sotëm. Në këtë projektligj nuk ka asnjë risi thelbësore po ta krahasosh me ligjin që është në fuqi, përveç etjes së Kryeministrit për të marrë të gjitha pushtetet e Presidentit të Republikës, madje dhe të parlamentit, me një frymë dhe me çdo çmim. I merret parlamentit kompetenca për unifikimin e pozicioneve me gradat madhore dhe i jepet Kryeministrit. Për çfarë i duhet kjo kompetencë Kryeministrit përveçse për të pasur nën kontroll deri në detaje ushtrinë dhe ushtarakët, pozicionet dhe gradat e tyre? I merren Presidentit të Republikës ditën për diell kompetencat mbi gradat madhore dhe i jepen Kryeministrit. Gjeneralët do të lirohen apo dalin në rezervë me propozim të ministrit të Mbrojtjes me urdhër të Kryeministrit. Ndërkohë që po me ligj gjeneralët gradohen dhe emërohen me detyrë me dekret të Presidentit të Republikës. A ka nonsens më të madh se ky? A ka logjikë juridike, ushtarake apo civile që pajtohet me këtë, apo e kishe harruar këtë kompetencë të Presidentit, zoti Kryeministër? Bëji zë ministres të korrigjojë çdo ligj, madje dhe Kushtetutën, t’ia marrim çdo kompetencë Presidentit dhe parlamentit. Struktura e Forcave të Armatosura nga kompetencë e Presidentit të Republikës, i cili me Kushtetutë është Komandanti i Përgjithshëm i këtyre forcave, i kalon Kryeministrit. Për hartimin e buxhetit të Forcave të Armatosura komandanti i përgjithshëm i këtyre forcave nuk do të pyetet fare. Plani i  përhapjes së Forcave të Armatosura nga kompetencë e Presidentint të Republikës, gjejeni pak se kujt do t’i kalojë? Komandantit suprem, legjendarit Edi Rama. Se nuk ka rëndësi kë përcakton Kushtetuta si komandant të përgjithshëm të Forcave tona të Armatosura. Ky duhet të jetë komandanti i lavdishëm i këtyre forcave, ky duhet të jetë komandanti suprem, ky duhet të jetë kryekomandanti. 

E pra, të nderuar kolegë, ky nuk është projektligj për Forcat e Armatosura. Ky është projekti në të cilin çarmatosen Forcat tona të Armatosura dhe armatoset me pushtet, tashmë edhe ushtarak, egoja e sëmurë e një kryeministri të papërgjegjshëm. Ky është projekti i cili synon që tashmë de jure të bëjë Kryeministrin Komandant të Përgjithshëm të Forcave të Armatosura. Në çdo germë e në çdo rresht ku parashikohen këto ka rënë Kushtetuta e këtij vendi, ka rënë në fakt demokracia dhe shteti i së drejtës në thelb të të cilit qëndron si shtyllë parimi i ndarjes së pushteteve. 

Në këto vite të pluralizmit ka pasur sigurisht tentacione të politikës për të pasur ndikim te Forcat e Armatosura për shumë arsye, por kurrë asnjë politikani apo shtetari të fuqishëm a më pak i fuqishëm, ministër apo kryeministër nuk i ka shkuar në mendje të guxojë e të marrë haptas kontrollin e ushtrisë duke përvetësuar kompetenca të tilla si ato të Presidentit e  më tej akoma edhe të parlamentit, në shkelje flagrante me Kushtetutën dhe me frymën e saj, në shkelje të hapur të frymës së një demokracie parlamentare, e cila ia ka lënë këto kompetenca Presidentit si garant i unitetit të popullit, si autoriteti i vetëm mbi palët, e, gjithashtu, si garant i rendit kushtetues dhe parlamentit, si organi më i lartë e përfaqësues i drejtpërdrejtë i popullit. 

Kurrë ndonjëherë nuk ka ndodhur që dëshira e sëmurë e dikujt të shkojë deri aty sa të vërë në rrezik të gjithë sistemin tonë, sado i brishtë e sado inperfekt, duke dashur të ketë nën hyqëm krejt i vetëm edhe Forcat tona të Armatosura. Kjo dëshirë ia ka errësuar kaq shumë sytë, sa urdhëroi të kalohet nëpër komisione ky projekt, megjithëse misioni që asiston Ministrinë e Mbrojtjes në reforma ka shprehur haptas papajtueshmërinë posaçërisht për pjesët ku bëhet fjalë për heqjen e kompetencave të Presidentit dhe kalimin e tyre te Kryeministri.  Ky delir prej udhëheqësi legjendar ushtarak alla Fidel Kastro tregon se ky Kryeministër jo vetëm është i papërgjegjshëm, por është një rrezik serioz për demokracinë shqiptare, është një kambanë alarmi në çdo dalje të tij publike dhe çdo nismë të tij ligjore. Ky turravrap arrogant me të cilin kërkon të përpijë çdo gjë që i del përpara dhe që ka shije pushteti duhet t’i bëjë të gjithë shqiptarët vigjilentë për të mos lejuar që ajo që ngritëm me shumë mundim si shoqëri të na shembet mbi kokë papritur nga sëpata me ngjyra e një anarshisti brilant, që ne, të shkujdesur, jemi mësuar ta konsiderojmë vetëm si piktor dështak. Mbi të gjitha, ky turravrap për të gllabëruar çdo pushtet duhet t’ju bëjë ju të reflektoni, kolegë të maxhorancës.  Lëreni të shkojë i vetëm për atje ku është nisur, përndryshe shqiptarët do t’ju rezervojnë të njëjtin fat me të, edhe pse shumë nga ju nuk e meritojnë.

Faleminderit!

Edmond Spaho - Faleminderit!

Zonja Ministre, urdhëroni!

Mimi Kodheli – Faleminderit!

Do t’ju lutesha  kolegëve që të fokusoheshin te ligji për gradat.  Jemi duke folur për një ligj, që është ende në projekt dhe diskutohet javën tjetër, bazuar  në programin e Kuvendit.

Faleminderit!

Edmond Spaho – Zoti Eduard Halimi, urdhëroni!

Eduard Halimi – Zoti drejtues i seancës,

Të nderuar kolegë,

Një diplomat i huaj, anëtar i një vendi të NATO-s, pak ditë më parë, po më thoshte: “Pse e akuzoni çdo javë Kryeministrin se shkel Kushtetutën? Në fund të fundit, çfarë interesi ka Kryeministri që të shkelë Kushtetutën?”

Diplomati  ka pak kohë në Shqipëri dhe ndoshta nuk e njeh Edi Ramën, por ne të gjithë këtu, dhe qytetarët e dinë  se Edi Rama ka 15 vjet në politikë. Ka 15 vjet që ai ka të njëjtin qëndrim, arrogancë dhe agresivisht ndaj ligjit dhe Kushtetutës; ka të njëjtin qëndrim arrogant dhe agresiv ndaj gjithkujt, që e rrethon dhe  përpiqet të vërë rregulla në rrugën, në të cilën ai është në pushtet. 

Ndaj, pak ishin ata që u çuditën  kur dëgjuan se Rama kur u bë Kryeministër nuk kishte ndërmend të zbatonte ligjet e Sali Berishës, nuk kishte ndërmend të bënte as ligje të reja dhe se, edhe kur të bënte ndonjë ligj, nuk kishte ndërmend ta bënte më mirë vendin apo të rregullonte ndonjë  gjë të mirë këtu në  Shqipëri. Do ta donte ose për të marrë kompetencat e ndonjë  institucioni të pavarur, ose për të sulmuar  kundërshtarët politikë, ose për të kapur politikisht institucionet, ose për të shpërblyer apo favorizuar ata që e kishin ndihmuar për t’u bërë Kryeministër,  apo  për të luftuar ata që nuk e duan më që të jetë Kryeministër.

Dëshmi e qartë  është edhe ky projektligj,  nga ata të paktët, që edhe kur vjen, nuk vjen për të bërë ndonjë gjë të mirë këtu në Shqipëri, por  vjen me qëllimin e qartë për të marrë  kompetencat kushtetuese presidenciale, lidhur me komandimin e Forcave të Armatosura.

Në këta muaj tipari kryesor që ka  triumfuar në qeverisjen e Edi Ramës është arroganca ndaj Kushtetutës, arroganca ndaj institucioneve, arroganca ndaj kundërshtarëve politikë. Të gjitha këto janë tipare të forta të autoritarizmit. Autoritarizmi, për  ta bërë më të qartë për qytetarët, ndryshon shumë  nga autoriteti dhe ushtrimi i autoritetit të pushtetit. Për latinët autoritas është e lidhur me dinjitar, me ushtrimin e pushtetit me dinjitet, me respekt ndaj rregullave të demokracisë dhe dëgjimit të të tjerëve. Ndërsa,  autoritarizmi është e kundërta  e dinjitetit. Ushtrimi i pushtetit duke abuzuar me pushtetin, e kundërta e demokracisë.

Autoritarizmi ka lidhje me injorimin e plotë që i bëhet ligjit dhe Kushtetutës, me vendosjen në kontroll politik të gjithçkaje që ekziston. Këtë sindromë ka edhe  Edi Rama. I do të gjitha për vete,  i do të gjitha shpejt, pa pengesa  në rrugën e tij. Ndaj është edhe agresiv me institucionet që i ngatërrohen nëpër këmbë, sepse institucionet janë aty për të mos e lënë Kryeministrin dhe qeverinë e tij të shkelin ligjin, Kushtetutën, por i vendosin një kordon të kuq, që përbën themelet e parimit të  kontrollit dhe balancës së pushtetit, ndërtesën e madhe të demokracisë.

Pyetja që bëjnë qytetarët është: Çfarë i duhen kompetencat presidenciale Edi Ramës? Ta bëjë më të mirë ushtrinë? Ta bëjë më  efeciente ushtrinë? Ta  bëjë më të dobishme? Ta shikojmë afër standardeve europiane? Sipas nesh, projektligji ka synim parësor cenimin e autoritetit të Presidentit të Republikës si  komandant i Përgjithshëm i Forcave të Armatosura, e sanksionuar qartë kjo në nenin 168 të Kushtetutës, duke i pamundësuar atij ushtrimin e kompetencave kushtetuese në fushën e mbrojtjes dhe marrjen e këtyre kompetencave ekskluzivisht në fushën e  mbrojtjes dhe majën e këtyre  kompetencave ekskluzivisht nga Kryeministri. 

Kushtetuta ka përcaktuar në nenin 169 Presidentin që të bëjë pikërisht balancën ndërmjet Kryeministrit dhe Forcave të  Armatosura. Sigurisht, opozita do të jetë kundër. Është  kundër shkatërrimit të balancës së  pushteteve kontrollit  të Kryeministrit dhe përqendrimit të pushtetit autoritar tek Edi Rama.

 Cili është qëllimi real sot?  Qytetarët pyesin: A e di  Edi Rama që po e shkel sot Kushtetutën? A e di e gjithë qeveria që po  shkel sot Kushtetutën? Përgjigjja është po. Edi Rama e di! E dinte edhe kur firmosi më 30 shtator 2013 aktin normativ  për nëpunësin civil, por qëllimi  për të spastruar administratën dhe për të hedhur në rrugë më shumë se 8 mijë burra,  gra, prindër, të rinj e të reja ishte shumë herë më i fortë se tundimi për të respektuar Kushtetutën. E dinte mirë se ishte në kundërshtim me Kushtetutën edhe kur firmosi shkatërrimin me tritol të pasuritë me leje të qytetarëve, por hakmarrja për kundërshtarin politik po i plaste  shpirtin derisa ia prishi pallatin në  pronësi një të afërmi të kundërshtarit politik. E dinte se ishte në kundërshtim me Kushtetutën kur  mori në kontroll politik ILKDP-në, por dëshira për hakmarrjen ndaj kundërshtarëve politikë dhe frika  për të fshehur korrupsionitn e tij dhe të ministrave të tij ishte më  e madhe se respekti ndaj Kushtetutës dhe për ta ushtruar pushtetin me dinjitet, siç thoshin latinët. E di edhe sot që sulmi ndaj institucioneve të pavarura, prokurorisë, gjykatave është i pari  i autoritarizmit antikushtetues, por dëshira për hakmarrje ndaj kundërshtarëve politikë nuk e lë të flejë dhe  përpiqet të intimidojë nga mëngjesi deri në  darkë institucionet e pavarura.

Ndaj,  të dashur qytetarë, Rama  e di edhe sot që po e shkel Kushtetutën dhe po e bën  me agresivitet, sepse qëllimi i tij është i qartë si kristali. 

Rama e di që Presidenti është për të kontrolluar atë që do t’i sjellë Rama. Pikërisht për të graduar gjeneralët, ushtarakët e lartë, por Rama pikërisht këtë nuk do, kontrollin nga institucionet, kontrollin nga Kushtetuta, kontrollin nga ligji. Nuk ka frikë se Presidenti nuk do t’i dekretojë apo nuk do t’i gradojë ndonjë burrë të mirë që ta bëjë më të mirë ushtrinë shqiptare. Jo, aspak! Nuk e ka këtë merak. Qëllimi i tij është më i thjeshtë se kaq dhe nuk është fare i komplikuar. 

E para, sepse nuk pranon që ta kontrollojnë dhe të mos e lejojnë të emërojë gjeneralët, ashtu siç emëron drejtorët. Ju e keni parë të gjithë, ata njerëzit që emëron në dogana, në tatime, njerëzit që gjenden në kohën dhe në vendin e duhur, drejtorët e porteve, aeroporteve, që kanë lidhje të drejtpërdrejtë me Edi  Ramën dhe klanin e tij personal dhe që shumë herë ka rezultuar faktik i lidhur me  klanin e korrupsionit të drogës dhe  të narkotrafikut. Nuk e  lejon që karrigen e pushtetit ta kthejë në shpërblim politik për  klanin e tij që e solli në pushtet dhe ferrat nëpër këmbë nuk i do. Kjo është arsyeja pse po i heq këtë kompetencë Presidentit, për ta marrë për vete. 

E dyta, është korrupsioni që ka lidhje drejtpërdrejtë me pushtetin e këtyre njerëzve që do t’i emërojë Kryeministri. Gjeneralët kanë  lidhje drejtpërdrejtë me pronat e ushtrisë, atje  ku, me sy e me veshë, i gjithë  klani i Edi Ramës është drejtuar dhe u kërkoi si shpërblim korrupsionin politik të zgjedhjeve të kaluara. Korrupsionin ekonomik sot, pronat e  ushtrisë. Ndaj vjen me këtë ligj. Nuk ka  asnjë standard të NATO-s, që mungonte deri dje dhe që ky ligj po na  e përmirëson dhe që  opozita refuzon ta votojë. Nuk ka asnjë të mirë për  shtetin ligjor, nuk ka asnjë të mirë për demokracinë, ka lidhje vetëm me një qëllim, për të përqendruar në dorë gjithçka në këtë vend, që të sillet me këtë vend sikur të jetë një çiflig. Të emërojë kë të dojë, të largojë kë të dojë, të shesë dhe të bëjë korrupsion pa iu  dridhur qerpiku se dikush  do ta kontrollojë apo do t’i ngatërrohet nëpër këmbë.

Nëse të gjitha pushtetet i merr në dorë Kryeministri dhe askush nuk e kontrollon, atëherë vendin e merr lumi, shtetin ligjor e merr lumi, interesat e qytetarëve i merr lumi, të drejtat, djersa, gjaku, mundi  hidhen në erë me tritol, paratë, taksat që ata paguajnë shkojnë në xhepin e korrupsionit ekonomik dhe atij politik, që po kërcënon vendin më shumë se kurrë  më parë.

Opozita do të jetë  kundër këtij kurthi politik, do të jetë në interes të qytetarëve, të shtetit  ligjor dhe të një demokracie funksionale dhe, pa  dyshim, kundër këtij drejtimi që po e çon vendin në greminën dhe në kurthin e autoritarizmit oriental që  Rama po i ngre vendit.

Faleminderit!

Edmond Spaho – Faleminderit, zoti Halimi!

Zoti Taulant Balla, urdhëroni!

Taulant Balla – Të nderuar kolegë,

Së pari, dua të tërheq vëmendjen e disa kolegëve të opozitës duke u thënë se jemi duke diskutuar një ligj tjetër, në dallim nga ligji të cilit ju i referoheni, që nuk ka ardhur ende në seancë plenare dhe sigurisht është ende në procedura për të ardhur në Kuvendin e Shqipërisë. Kështu që edhe leximi në Kuvend i memove të  këshilltarëve të Presidentit është një praktikë e re në Kuvend, për më shumë kur këto  memo dhe këto materiale lexohen nga deputetët e opozitës.

Realisht do t’i kërkoja përmes kësaj foltoreje edhe  Presidentit të Republikës që këto materiale  të mos ua dërgojë vetëm deputetëve të opozitës, por të gjithë deputetëve të Kuvendit të Shqipërisë, me qëllim që deputetët të kenë mundësi të  kuptojnë edhe qëndrimin e institucionit të Presidentit të Republikës, i  gjithëpranuar në Kushtetutë si  komandat i Përgjithshëm i Forcave të Armatosura.

Duke e lënë  këtë parantezë dhe duke kaluar në projektligjin “Për karrierën ushtarake në Forcat e Armatosura të  Republikës së Shqipërisë”, do të duhet që çdo  qytetari shqiptar, që na ndjek,  t’i shpjegojmë shumë qartë se bëhet  fjalë për diçka tjetër  nga ajo që flitet nga deputetët e opozitës. 

E para, është se misioni i këtij ligji është vendosja e sistemit të karrierës  mbi kritere   tërësisht profesionale dhe  korrigjimi i strukturës së gradave dhe të moshës së Forcave  të Armatosura. Gjatë periudhës së zbatimit të ligjit aktual krahas efekteve pozitive, sepse ne nuk jemi nga ata që nga një ligj i vjetër nuk kuptojmë se cilat janë efektet pozitive dhe cilat janë efektet negative, u konstatuan disa probleme për të cilat qeveria dhe ministri i Mbrojtjes i propozojnë  Kuvendit të Shqipërisë disa korrigjime të problemeve që janë  gjetur.

Një ndër problemet më të  ndjeshme ishte ashpërsia e ligjit aktual në kuptimin e shtrëngesës për të nxjerrë në rezervë një numër shumë të lartë ushtarakësh,  për shkak të  limiteve të kohës së lejueshme për qëndrimin në gradë dhe në  vitet e shërbimit aktiv. 

Zonja  dhe zotërinj, ligji i  shkuar krijoi dy ushtri: ushtria në rezervë dhe ushtria në mision. Shteti shqiptar dhe taksapaguesit shqiptarë me ligjin e vjetër  paguanin dy ushtri: një ushtri, që rrinte në shtëpi dhe një  ushtri që rrinte në mision. 

Sipas ligjit aktual, ushtarakët u nënshtrohen vetëm një rregulli; ose përparim në gradë, ose dalje nga shërbimi aktiv në Forcat e Armatosura. 

Nga ana tjetër, është  shtuar në mënyrë të ndjeshme numri  i ushtarakëve që në  zbatim të ligjit të vjetër janë nxjerrë në  rezervë dhe paguhen me pension të përkohshëm për  vjetërsi shërbimi dhe me  pagesë kalimtare.

Mesatarisht ushtarakët me gradë “kapiten” kanë dalë në rezervë në  moshën 40 vjeç, atëherë kur mund të thuash që një ushtarak është në moshën e tij më të mirë aktive në kuadër të misionit të nderuar të ushtarakut të Forcave të Armatosura të Shqipërisë; majorët në moshën 45 vjeç; nënkolonelët në moshën 50 vjeç dhe kolonelët në moshën 53 vjeç. Jemi vendi i vetëm, anëtar i NATO-s, që e nxjerr kolonelin në rezervë në  moshën 53-vjeç.  Për periudhën e zbatimit të ligjit aktual janë nxjerr në rezervë çdo vit 150-200 oficerë. 

Një fenomen tjetër ka qenë ai i shtimit gjithnjë e më tepër edhe i numrit të nxjerrjes në rezervë të nënoficerëve, të cilët, për  hir të së vërtetës, janë mbajtur  deri tani në Forcat e Armatosura edhe mbi kriteret  e përcaktuara,  me qëllimin e përfitimit të të drejtave të parashikuara në status dhe për të përfituar prej tij. Ky fluks i lartë i daljes nga Forcat e Armatosura është shoqëruar nga fluksi po aq i lartë i prurjeve të reja. Kështu që gjatë periudhës së zbatimit të ligjit  aktual janë rifutur në Forcat e Armatosura mesatarisht 130 oficerë të rinj çdo vit. Disave u thoshit: “Ikni se kaluat moshën”, disa të tjerë i merrnit dhe  i rifusnit në ushtri duke

shkelur në shumë raste edhe kriteret e vendosura nga vetë ligji.

Kalojmë tek të mirat që sjell ky projektligj, i cili është propozuar për të bërë të mundur rritjen e moshës për daljen në rezervë ose në lirim të ushtarakëve të karrierës, për gradat e oficerëve nga major e lart dhe për gradat e nënoficerëve nga rreshter e lart. 

Konkretisht: majorët nga mosha 45 vjeç, sipas ligjit aktual, me projektligjin e ri dalin në rezervë në moshën 55-vjeçare. Pra, shtohet spektri moshor me 10 vjet. Nënkolonelët nga mosha 50, sipas ligjit aktual, me projektligjin e ri dalin në rezervë në moshën 57-vjeçare. Kolonelët nga mosha 53 vjeç, sipas ligjit aktual, me projektligjin e ri do të dalin në rezervë në moshën 59-vjeçare. Pra, ky është goxha ndryshim, po të kemi parasysh situatën aktuale. 

Për nënoficerët me gradën rreshter nga mosha 42 vjeç, sipas ligjit aktual, me projektligjin e ri do të dalin në lirim në moshën 54 vjeç. Për kapterët nga 47 vjeç, sipas ligjit aktual, me projektligjin e ri do të dalin në lirim në moshën 55 vjeç. Kryekapterët nga mosha 50 vjeç, me projektligjin e ri do të dalin në lirim në moshën 57 vjeç.

Ky është realisht një riformim i efektivit ekzistues në Forcat e Armatosura. Ministrja e Mbrojtjes dhe stafi i saj meritojnë falënderimet, edhe në emrin tonë si ligjvënës, por edhe në emër të Forcave të Armatosura të Ushtrisë, sepse po rikthejnë një karrierë të qëndrueshme të çdo ushtaraku, që jetën e tij e vendos në funksion të flamurit shqiptar dhe të Forcave tona të Armatosura! 

Një parashikim i veçantë është bërë për ushtarakët me grada madhore, pra për gjeneralët. Sipas projektligjit, oficerët me gradë madhore, pavarësisht mosplotësimit të moshës së përcaktuar në pikën 1 të nenit 14 dhe mosplotësimit të kritereve të daljes në rezervë, të përcaktuar në nenet 25 dhe 26 të këtij projektligji, do të nxirren në rezervë apo lirim kur të plotësojnë një nga këto kritere:

Së pari, kur pas kalimit të kohës së qëndrimit në një gradë, sipas pikës 2 të nenit 13 të projektligjit, nuk kanë marrë gradën e radhës. 

Së dyti, kur nuk ka më kuota të lira për konkurrim për gradën e radhës, sipas tabelës së organizimit dhe pajisjeve.

Kjo dispozitë parashikon kriteret që duhen plotësuar nga oficerët me grada madhore dhe mosplotësimi i tyre do të sillte gradimin e oficerëve të tjerë për marrjen e gradave madhore. Si rezultat do të kemi qarkullim të gradave madhore, një dimension ky i munguar gjatë viteve të kaluara në kuadër të Forcave tona të Armatosura.  

Sipas legjislacionit në fuqi, ushtarakët që dalin në rezervë janë subjekt i trajtimit financiar nga shteti. Kjo ka sjellë rritjen e dukshme të ushtrisë në rezervë. Ajo që thashë pak më lart është se nga shpenzimet e buxhetit të shtetit për mbajtjen e ushtarëve në rezervë duket sikur kemi më shumë ushtarakë në shtëpi sesa në aktivet të plotë. Aktualisht, madhësia e kësaj ushtrie në shtëpi është rreth 17500, gjë që përbën një barrë të rëndë për buxhetin e shtetit, e cila ka tendencë rritjeje në mënyrë konstante në rast se ligji aktual do të vijojnë të mbetet në fuqi. Prandaj erdhi si domosdoshmëri ky ndryshim i propozuar nga Ministria e Mbrojtjes. 

Vetëm gjatë vitit 2013 janë trajtuar me pagesë kalimtare rreth 1150 ushtarakë çdo muaj. Kjo gjë nënkupton se çdo vit dalin në rezervë dhe përfitojnë trajtim financiar rreth 550-600 ushtarakë. Pra, ushtria e atyre që qëndrojnë në shtëpi me ligjin e vjetër shtohet çdo vit me 600 ushtarakë. Pra, po të vazhdojë ky ligj, nga 17500 ushtarakë që kemi tani, vitin tjetër do të bëheshin 18000.

Zonja dhe zotërinj deputetë, nuk është momenti për asnjërin prej nesh që të bëjmë politikë me Forcat e Armatosura. Mund të jeni në opozitë, sepse kështu ka vendosur sovrani më 23 qershor, por historia e diskutimeve në këtë parlament edhe në 8 vjetët e kaluara ka qenë e konsoliduar. Për Forcat e Armatosura gjithmonë kemi pasur një qëndrim të përbashkët. E ftoj opozitën që të mos abuzojë politikisht me Forcat e Armatosura dhe me këtë ligj, sepse ky ligj respekton Forcat e Armatosura të Republikës së Shqipërisë dhe kërkon që të jemi të gjithë së bashku për ta mbështetur.

Në emër të Grupit Parlamentar të Partisë Socialiste, më lejoni të vlerësoj të gjithë grupin e ushtarakëve e të civilëve, si dhe stafin e ministres së Mbrojtjes, zonjës Kodheli, për këtë projektligj cilësor, i cili më në fund rregullon sistemin e karrierës në Forcat e Armatosura të Republikës së Shqipërisë. 

Faleminderit!   

(Drejtimin e seancës e merr zoti Meta.)                   

Ilir Meta – Fjalën e ka deputetja Jozefina Topalli.

Jozefina Topalli – Zoti Meta, unë do të them tri gjëra.

Së pari, pas këtij ligji do të vijnë edhe dy ligje të tjera, të cilat absolutisht janë shumë të rrezikshme në kuptimin e uzurpimit të kompetencave nga Kryeministri dhe nga heqja e pushteteve që Kushtetuta i jep Presidentit. Ky është një alarm! 

Së dyti, prej dy javësh ka një vendim të Gjykatës Kushtetuese, ku kërkohet dhe bëhet sqarimi përfundimtar për të drejtën e opozitës imediate dhe automatike për ngritjen e komisionit hetimor. Bazuar në këtë vendim, në Kushtetutën e Shqipërisë dhe në ligjin për ngritjen e komisioneve hetimore, Kryetari i Kuvendit duhet të kishte mbledhur, brenda afatit të përcaktuar me ligj, që është maksimumi 5 ditë, Konferencën e Kryetarëve dhe nga afati tjetër i përcaktuar me ligj duhej të miratohej automatikisht në seancën plenare. Javën e kaluar kjo gjë nuk u bë, ndërsa sot nuk është as në rendin e ditës. Kjo është diçka e rëndë, që fillon nga procedura për të kaluar te vendimi për të mos i njohur opozitës të vetmin instrument që ia jep Kushtetua, përveç Rregullores dhe ligjit. 

Së treti, nuk është hera e parë që i hiqet opozitës instrumenti dhe kërkohet që të zhbëhet opozita. Kjo ka ndodhur me komisionin hetimor të drogës, kjo ka ndodhur herën tjetër me moszbatimin e kërkesës së opozitës për komisionin hetimor, që sot e keni në rendin e ditës. Ndërkohë nuk është marrë asnjë sinjal nga maxhoranca apo nga ju, që hytë si garantë në respekt të vendimit të Gjykatës Kushtetuese dhe të ligjit për ngritjen e komisionit hetimor. 

Nëse ju do t’i hiqni opozitës të vetmin instrument që ia jep Kushtetuta, përveç kuadrit legjislativ, gjë që nuk ka ndodhur kurrë që nga momenti kur është ngritur dhe bërë ligji me asistencën e të huajve, ky do të ishte një lajm shumë i keq për demokracinë dhe për parlamentarizmin. Natyrisht, opozitën do ta vendoste në një pozicion ndaj të cilit duhet të marrë vendimet e saja.

Prandaj, si Kryetar Kuvendi keni përgjegjësinë tuaj të madhe se nuk keni respektuar as afatet, as ligjin dhe as Kushtetutën. Këtë e keni ju në dorë, sepse duhet të tregoni se zbatoni Kushtetutën. Ndërsa pjesa tjetër e maxhorancës ka të drejtë të shprehë mendimin e saj, për të cilin do ta marrë koston.

Ilir Meta – Fjalën e ka zoti Mediu, në emër të Grupit Parlamentar të Partisë Republikane. 

Fatmir Mediu – Të nderuar kolegë, 

Pasi i dëgjova të gjitha diskutimet, dua të bëj një refleksion të fundit. Unë i dëgjova argumentet që kanë të bëjnë me ndryshimin e sistemit dhe me menaxhimin më të mirë të buxhetit, por mendoj se nuk po thellohemi tek ato që po themi, për të parë realisht atë që ndodh. 

Në respekt të Forcave të Armatosura do të ishte mirë që të merrnim një model më të mirë të një vendi anëtar të NATO-s dhe të përpiqeshim ta aplikonim. Një model i mirë dhe i suksesshëm, pa dyshim që ofron më shumë shanse dhe mundësi që Shqipëria dhe Forcat e Armatosura të ecin në drejtimin e duhur. 

Të gjithë duhet të ndajmë një bindje absolute me njëri-tjetrin, pavarësisht nga paragjykimi që mund të kemi, se ushtarakët kanë nevojë për trajtim me dinjitet si kur janë në Forcat e Armatosura në detyrë aktive, ashtu edhe kur dalin në rezervë. Trajtim me dinjitet i tyre do të thotë, në radhë të parë, trajtim financiar dhe, së dyti,  të gjitha elementet e tjera mbështetëse kur janë në detyrë, por edhe kur janë në rezervë. Kjo është një përgjegjësi politike që duhet ta marrim nëse duam të kemi vërtet një Forcë të Armatosur sipas standardeve të NATO-s. Këtu nuk duhet të kemi diferenca, pavarësisht nga paragjykimet që kanë ekzistuar më parë apo sot. 

I dëgjova edhe kolegët deputetë kur thanë se këtu shpëtojmë sistemin, sepse kemi dy ushtri: një në rezervë, prej 17 mijë personash, dhe një Forcë të Armatosur, që tentojmë ta bëjmë 8500.

Të nderuar kolegë, a e dini se për sa oficerë kanë nevojë sot Forcat e Armatosura në vit? 60. Pra, sipas këtij ligji që kemi sot në fuqi, 60 dalin dhe 60 hyjnë. Në të gjithë hierarkinë, duke filluar nga gjeneralë, kolonel, nënkolonel, majorë e të tjerë me radhë ka 60 dalje dhe 60 hyrje për të plotësuar atë që është detyrim për Forcat e Armatosura. Pra, edhe nga pikëpamja e efekteve financiare nuk është se bëjmë ndonjë ndryshim të madh, sepse atyre 17 mijë personave që janë në rezervë nuk po u ndryshojmë trajtimin, ndërsa për këta që janë sot po mendoni t’u zgjasni kohën e qëndrimit në gradë, duke krijuar pasoja, të cilat unë u përpoqa t’i thosha edhe më sipër.

Është shumë e rëndësishme të shohim brenda këtij ligji dhe do t’i kërkojë ministres e të gjithë juve, kolegë deputetë, heqjen e nenit 25, pikat 2 dhe 3, sepse kanë të bëjnë me çështjet kushtetuese dhe me autoritetin e pushtetit të komandimit në Forcat e Armatosura. Në nenin 25 thuhet: “Shefi i Shtabit të Përgjithshëm shkarkohet me propozim të Kryeministrit nga Presidenti i Republikës”. Në një pikë tjetër thuhet: “Të gjithë ushtarakët madhorë shkarkohen me propozim të ministrit nga Kryeministri”. Qeveria është një: ministër dhe Kryeministër.

Kur flasim për oficerët madhorë, flasim për hierarkinë më të lartë të Forcave të Armatosura nga pikëpamja e operacionalitetit zinxhir të komandimit. Patjetër që ka një marrëdhënie të detyrueshme drejtpërdrejt me atë që është Komandat i Përgjithshëm i Forcave të Armatosura, të paktën për sa kohë kemi këtë Kushtetutë. Mendoj se në këtë ligj për karrierën dhe për gradat, ky është tërësisht i panevojshëm. Diskutimin dhe debatin që kemi le ta lemë për ligjin që ka të bëjë me autoritetet e komandim kontrollit në Forcat e Armatosura. 

E them edhe një herë, të gjitha këto që po diskutojmë sot, në gjykimin tim, më shumë se politik, do të ndikojnë drejtpërdrejt te Forcat e Armatosura. 

Forcat e Armatosura janë një vazhdim me të shkuarën dhe me të ardhmen e tyre. Ato kanë një personalitet të veçantë, me një sens specifik, që ka të bëjë me dinjitetin dhe nderin e tyre. 

Forcat e Armatosura janë një trupë profesionale e armatosur me vokacion që përfshin ekspertë të certifikuar dhe aplikimin e një etike, si forcë luftarake, që shërben nën kontrollin civil për të mbrojtur vendin dhe interesat e Shqipërisë dhe jo konjukturat e momentit.

Forcat e Armatosura, si një institucion dhe profesion ushtarak e luftarak, kanë nevojë për njerëz të rinj dhe të miredukuar, të cilët pretendojnë ta ndërtojnë të ardhmen e tyre te Forcat e Armatosura. Ndryshimi konstant kërkon lider ekspert planifikues dhe menaxherë, të cilët i mësojnë dhe i përsosin aftësitë e tyre në mënyrë të vazhdueshme, që të jenë kompetitivë, jo duke vegjetuar. 

Forcat e Armatosura kanë nevojë për një fluks të vazhdueshëm e të qëndrueshëm të të rinjve të talentuar. Kjo kërkon detyrimisht largimin e të vjetërve kur mbarojnë karrierën, sipas kohës së qëndrimit në gradë.

Rritja e kohës së qëndrimit në gradë dhe e qëndrimit në shërbim, sipas këtij ligji, tenton që të mbajë njerëz që kanë fituar aftësi në shërbim aktiv, por në kohën kur ka mbaruar njohja dhe aftësia e tyre ushtarake, sipas kohës së qëndrimit në gradë dhe mundësisë së tyre për t’u promovuar. Kjo do të minimizonte incentivat për të mësuar metodat  dhe aftësitë e reja të kësaj pjese, sepse nuk kanë më shans për t’u kualifikuar më tej. Pra, do të përhiqeshin të ruanin atë standard, pa tentuar ta përsosnin më tej. Do të humbiste kompeticioni brenda Forcave të Armatosura. Një kolonel, i cili do të ishte edhe tej kohës së qëndrimit në gradë, do të vazhdonte të bënte një punë rutinë si një zyrtar, jo si një ushtarak, për shkak të aftësisë së dijes së tij, jo duke tentuar për të shkuar më tej, pa pasuar asnjë lloj paragjykimi, me respektin më të madh, për të gjithë ata që shërbejnë në Forcat e Armatosura. 

Forcat e Armatosura kanë një strukturë specifike të dizenjuar, që të plotësojë misione dhe qëllime specifike. Ajo është në formën e piramidës, nuk mund të jetë e shformuar. Ka një lidership dhe një bazë të madhe poshtë, e cila pa dyshim ndryshon sipas aftësive dhe kompeticionit. Nëse do të frenohet, atëherë do të kemi një problem shumë të madh me Forcat e Armatosura, nuk do të ecin në atë që ne duam të ndërtojmë, një forcë me dinjitet, vitale dhe e ndërveprueshme me NATO-n. Janë dëshmitarë përfaqësuesit e Forcave të Armatosura, ne që kemi pasur të bëjmë me ta, edhe ju, zonja Ministre, pa dyshim që do të keni një mentalitet të trashëguar të Forcave Armatosura, e cila reflekton sot logjikën e Forcës si shërbim i detyruar. Pavarësisht se duam një forcë profesionale, nuk kemi arritur ta kemi ende të tillë për shkak të mentalitetit që ekziston brenda saj, kur oficerëve u kërkohet të bëjnë detyrën e ushtarit, kurse ushtarëve u kërkohet vetëm të binden, në vend që të mendojnë se si duhet të bashkëpunojnë me të gjithë nivelin e hierarkisë. 

Si Forca të Armatosura të NATO-s ne duhet të bëjmë një tranzicion të shpejtë drejt një force me gjykim ndryshe, bazuar në konceptin e punës në ekip, me një bashkëpunim të ngushtë ndërmjet ushtarëve, nënoficerëve dhe oficerëve. Kjo është fryma e Forcave të Armatosura të NATO-s. Më vjen keq, por kalimi nga sistemi i vlerësimit të qëndrimit sipas kohës në gradë në sistemin e vlerësimit me moshë është një kthim drejt kohës kur nuk kishte vlerë as grada, as funksionet dhe as operacionaliteti i Forcave të Armatosura. 

Mendoj se duhet të gjejmë një gjuhë të arsyeshme për të mos u ndarë në dy kampe lidhur me Forcat e Armatosura. Gjykoj se ky draft, uroj dhe shpresoj të jem i gabuar, në vend që ta përmirësojë, e përkeqëson piramidën e gradave. 

Për vitet e ardhshme mosha mesatare e ushtrisë do të plaket deri ne 10 vjet. Gjykoj se kjo qasje do të mbjellë parazitizmin në gradat e larta, demoralizimin e gradave të ulëta, dembelizmin e piramidës së gradave, plakjen dhe rrudhjen e Forcave të Armatosura. 

Po ju përmend vetëm faktin se janë 65 oficerë të rinj dhe shumë të talentuar që punojnë në strukturat e NATO-s, të cilët, në bazë të këtij ligji, dalin në rrugë, sepse duam të mbajmë në nivele të tjera ushtarakë që nuk kanë  mundur të përparojnë në gradë. Gjithashtu, kemi të rinj oficerë që janë trajnuar në programe të mbështetura nga SHBA-të,  në shkolla të NATO-së dhe në vende anëtare të NATO-s. Me këtë ligj ata të rinj nuk do të kenë mundësi të bëjnë karrierë në 10 vjetët e ardhshëm.

Faleminderit!

Ilir Meta – Fjalën e ka zoti Noka.

Flamur Noka – Faleminderit!

Të nderuar kolegë, 

Shqipëria sot është vend anëtar i NATO-s dhe ka një ushtri të reformuar, të konsoliduar dhe konform parametrave që kërkon Aleanca e Atlantikut të Veriut. Sigurisht që është arritur shumë edhe për sa u përket reformave të cilave u janë nënshtruar Forcat e Armatosura, të cilat kanë një kontribut në anëtarësimin e Shqipërisë në NATO. Kështu, kur bëhet fjalë për të diskutuar rreth një ligji të tillë kaq të rëndësishëm, siç është ligji “Për karrierën në Forcat e Armatosura”, si edhe për dy ligjet e tjera, të cilat vijnë paketë së bashku me të, ka një shqetësim shumë të madh, për arsye se ka pasur zero konsultime. Them zero konsultime, sepse dua të kujtoj se në vitin 2004, kur është miratuar ky ligj, të cilin po e rrëzojmë sot, i propozuar nga zoti Majko, ka pasur një konsultim të gjerë brenda vetë Forcave të Armatosura, por edhe brenda gjithë politikës. Ky ligj kaq i rëndësishëm për karrierën, për hierarkinë, për gradat dhe për funksionimin e Forcave të Armatosura ka kaluar në mënyrë konsensuale në këtë parlament me 100% të votave. Pra, në atë kohë nuk ishim vend anëtar i NATO-s, sigurisht aspironim, por iu nënshtruam një konsultimi dhe ligji u miratua me 100% të votave, për shkak të rëndësisë së këtij ligji dhe të dy ligjeve të tjera që do ta pasojnë atë për mënyrën e funksionimit dhe të organizimit të gradave të karrierës në këtë strukturë. Atëherë, lind pyetja: çfarë nguti pati Ministria e Mbrojtjes? Çfarë  problematike e shqetësoi që nuk iu nënshtrua konsultimit me trupën e Forcave të Armatosura? Për çfarë arsye nuk u morën në konsideratë edhe vërejtjet e kompanisë që asiston Forcat e Armatosura dhe Ministrinë e Mbrojtjes. Për çfarë arsyeje nuk u morën në konsideratë për t’u implementuar as shqetësimet e opozitës, sepse po flasim për një standard të avancuar të NATO-së, që është arritur me shumë mundime dhe me shumë sakrifica. A janë pyetur ndonjëherë majorët, nënkolonelët, togerët, nëntogerët, tetarët e kësaj ushtrie? A është matur apo studiuar ndonjëherë efekti që do të ketë ky ligj pasi të implementohet? A sjell ky ligj progres brenda Forcave të Armatosura apo sjell regres? Pra, çfarë do të ndodhë nesër kur ky ligj të hyjë në fuqi? Çfarë impaktesh do të sjellë ky ligj në sistemin e gradave të Forcave të Armatosura? 

Pavarësisht se nga folësit e maxhorancës ky ligj na u lexua si një përpjekje e sforcuar për prurje pozitive, në brendinë e tij ky ligj është, pikë së pari, thellësisht diskriminues; së dyti, ngurtëson dhe bllokon piramidën e gradave; së treti, ky ligj i vendos Forcat e Armatosura dhe karrierën e tyre në kthetra tërësisht politike; së katërti, ky ligj çel siparin e suprimimit de facto, në shkelje të Kushtetutës, të rolit të Presidentit si Komandant i Përgjithshëm i Forcave të Armatosura. Pra, hedh një hap të rrezikshëm antikushtetues për vjedhjen me ligj të kompetencave që Kushtetuta i ka dhënë Presidentit. 

Themi se ky ligj është thellësisht diskriminues, sepse kategori të ndryshme ushtarakësh nuk janë të barabartë. Nuk parashikohet të trajtohen të barabartë qoftë në karrierën e tyre, qoftë edhe në ecurinë e gradës së përditshme. Një pjesë ndihen të favorizuar. Sigurisht që ky ligj favorizon kolonelët, nënkolonelët dhe majorët, pra kupolën e tyre dhe miqtë e atyre që e kanë hartuar këtë ligj, sepse ky ligj është hartuar nga Sandër Lleshi dhe nga Jeronim Baze. Pra, është hartuar për miqtë e tyre dhe për kupolën e tyre, por nuk është hartuar për të pasur efekt dhe impakt pozitiv te Forcat e Armatosura nga i pari tek i fundit. Çfarë po ndodh? Hiqen nga shërbimi ushtarak të gjithë nëntogerët, togerët, kapitenët që kanë mbushur 14 vjet shërbim, por nuk kanë mundur ta fitojnë konkursin për të ecur në gradë. Së bashku me ta hiqen edhe të gjithë nënoficerët. Statusi i ushtarakut përcakton se që një ushtarak të përfitojë status, të ketë 15 vjet karrierë brenda Forcave të Armatosura dhe të ketë moshën 47 vjeç. Me miratimin e këtij ligji, 70% e trupës së Forcave të Armatosura goditen nga kjo që po themi, sepse është përcaktuar 14 vjet, pra  u bllokon të drejtën e pasjes së statusit ushtarakëve dhe përjashton vetëm kolonelët, nënkolonelët dhe majorët. Ky është diskriminim me ligj që po u bëhet ushtarakëve. 

Pse u jepet në këtë ligj e drejta për të konkurruar për gradë një herë ose dy herë kësaj kategorie ushtarakësh, por kolonelëve dhe nënkolonelëve u jepet tri herë? Apo se është kupola e Jeronimit dhe e Sandër Lleshit? Pra, është ligj klientelist dhe nuk sanksionon barazi qoftë në gradë, qoftë në karrierë dhe në ecurinë e saj për Forcat e Armatosura. Çfarë efekti negativ ka kjo gjë? Sigurisht që është goditje në motivimin e ushtarakëve dhe e profesionistëve. Godet tërheqjen që mund të kenë të rinjtë për t’u anëtarësuar dhe për t’u rekrutuar në Forcat e Armatosura të Republikës së Shqipërisë, do të ketë prurje gjithmonë më pak cilësore dhe nuk do të ketë atë pritshmëri që kanë të gjithë shqiptarët. Pse të gjithë majorët, kolonelët dhe nënkolonelët kanë të drejtën t’u shqyrtohet kërkesa për të konkurruar për gradë tri herë? Ky është një favorizim i pamerituar, një diskriminim absolut dhe një stimulim i sistemit antimeritë. Është stimulim i qartë i praktikave abuzive; është stimulim i plotë i parazitizmit e i dembelizmit në karrierën dhe në hierarkinë e Forcave të Armatosura. Ndaj, themi se ky është ligji i kolonelëve dhe nuk është ligji i Forcave të Armatosura. 

Edhe te mosha maksimale e qëndrimit në shërbimin aktiv projektligji favorizohen  përsëri kolonelët dhe nënkolonelët, qoftë me shtyrjen e moshës, qoftë me shtyrjen e gradimit. 

Ne ju kemi kërkuar edhe në komisionin parlamentar ta na jepnit shembullin e një vendi anëtar të NATO-s, ku ky lloj diskriminimi ndodh me ligj. Sigurisht që ministrja tha që kemi konsultë dhe herën tjetër do t’jua paraqesim. Kur e kërkuam herën e shkuar në komision, ministrja nuk ishte. Gënjeu dhe mashtroi sy më sy, sepse herën tjetër nuk ishte, por kishin ardhur ushtarakët, të cilët nuk mund të përgjigjen politikisht. Kjo nuk ishte e paqëllimshme. E pyetëm nëse ishin konsultuar dhe tha: “Jemi konsultuar. Kemi kompaninë amerikane “KUB” që na ka asistuar dhe na ka këshilluar”. Në fakt, unë kam materialin origjinal të kompanisë amerikane “KUB”, e cila ka vërejtje jo vetëm për këtë ligj, por ka vërejtje thelbësore edhe për dy ligjet që do të pasojnë. Asnjë prej vërejtjeve ose rekomandimeve, që ka dhënë kompania amerikane, nuk është implementuar. 

Çfarë na sollën në komision për këtë ligj? Na sollën një tërësi rreshtash për daljen në pension që kanë disa vende, si Italia, Bullgaria etj. Jo, konsulta është, sepse po goditet shtylla e komandës së Forcave të Armatosura, po suprimohet roli i Presidentit si Komandat i Përgjithshëm i Forcave të Armatosura dhe kjo kompetencë po i kalon Kryeministrit. 

Ky zotëri këtu mbrapa ëndërron pushtete të pakufishme. Ëndërroi edhe me armët kimike. Ëndërroi që në të gjithë botën të thërrisnin “Rama!” “Putin!”, “Obama!”. Sigurisht që nuk ia doli, sepse ato janë ëndrra të çmendura, të sëmura. Tani ëndërron të bëhet sulltan duke marrë pushtetin e Forcave të Armatosura, duke sulmuar prokurorinë dhe duke tentuar gjykatat. Kështu që ky ligj, praktikisht, është një ligj që i zhbën Forcat e Armatosura, që e minon karrierën dhe stabilitetin e këtyre e Forcave, sepse, duke ia kaluar Kryeministrit dhe ministres të gjitha kompetencat e Presidentit, ju siguroj se Forcat e Armatosura do të kthehen në forca politike. Pra, karriera nuk do të jetë thjesht ushtarake. Ky ligj sanksionon që karriera në Forcat e Armatosura të jetë karrierë me bekim politik dhe ushtria shqiptare rrezikon të shndërrohet në një ushtri politike. Kur? Sot. Ku? Në Shqipëri, në një vend anëtar të NATO-s. 

Keni shpikur termat “struktura rezervë” dhe “forca rezervë”. Çfarë janë këto? Janë flakje në rrugë e të gjithë ushtarakëve në momentin kur mbushin moshën që është përcaktuar. Zonja ministre tha se qanin familjarët dhe ushtarakët kur dilnin në rezervë kur qeverisnim ne. Nuk qanin, sepse të gjithë merrnin pension. Çfarë u ofrohet sot? Të gjithë hidhen në rrugë, duke shtuar radhët e papunësisë. Pra, do ta shohim nëse qanin kur ishim në apo do të qajnë me këtë që po iu bëni ju Forcave të Armatosura. Keni shpikur terma që nuk ekzistojnë. Na thoni nëse ky lloj termi ekziston në një ushtri të NATO-s. Apo e keni marrë nga ushtritë e dikurshme të Traktatit të Varshavës dhe e keni përshtatur? Po bëni gabim. 

Nuk ishim vend anëtar i NATO-s kur  ishte Pandeli Majko dhe u votua me 100% ky ligj me konsensus të plotë. Sot jemi vend anëtar i NATO-s, kemi një ushtri të NATO-s dhe ka një ngutje të frikshme për të miratuar këtë ligj dhe dy ligje të tjera për të bërë edhe “puç” kushtetues ndaj Presidentit të Republikës. Pse? Sepse doni ta bënit bir sulltan Ramajevin  ashtu siç ëndërron ai.

Ilir Meta -  Zoti Lutaj, do të më falni, sepse  do të flasë zoti Berisha në emër të grupit. E ulën zotin Noka në gradë, sepse ishte  ai në emër të grupit. Zoti Berisha ishte përpara zotit Noka, për të evituar një debat të panevojshëm për këtë rast.

(Ndërprerje pa mikrofon.)

Sali Berisha – Zonja deputete, zotërinj deputetë, 

Zoti bashkëkryetar i maxhorancës dhe kryetar i seancës, 

Të dashur qytetarë dhe qytetare, veprimi i sotëm është një veprim  ndër më të  papërgjegjshmit, është sulmi më i egër në 23 vjet që është bërë ndaj Forcave të Armatosura të vendit, është akti  më i papërgjegjshëm që kryhet ndaj këtyre forcave, të cilat me gjithë problematikën e tyre të madhe të trashëguar, duhet të jemi  të vetëdijshëm dhe shumë mirënjohës ndaj tyre, ata burra dhe gra kanë bërë përpjekjet më të jashtëzakonshme në interes të vendit, kanë dhënë një kontribut thelbësor në  anëtarësimin e Shqipërisë në Aleancën e Atlantikut të Veriut  dhe kanë  bërë një përfaqësim të shkëlqyer gjatë këtyre viteve. Mbi 2000 prej tyre kanë marrë pjesë në misione nga më të rëndësishmet në Europë, në Azi, në Afrikë dhe në vende të ndryshme si ambasadorë të paqes së Shqipërisë. 

Ligji i sotëm është një hap tjetër në zinxhirin e agresionit  të paimagjinueshëm që bëhet ndaj tyre. Këto ligje janë ato me të cilat Shqipëria u anëtarësua në NATO. Këto  ligje janë  ligje të planveprimit që përmbushi Shqipëria  për t’u anëtarësuar në NATO. Këto ligje janë ato me të cilat  ushtria jonë standardizoi bazën ligjore me atë  të vendeve anëtare të NATO-s. Me ardhjen në pushtet të “Mister vrerit dhe urrejtjes” filloi shpërbërja e institucioneve. Ku jeni sot ju që shkritë Policinë Rrugore? 180 të vdekur më shumë në aksidente këta 9 muaj. Ku jeni sot ju që shkritë Policinë Kriminale, se kishte dosjet e lidhjeve tuaja me krimin? Sot numri i vrasjeve është qartësisht më i madh se 9 muajt e vitit të kaluar. Sot është shumëfishuar trafiku i drogës. Çfarë ndodhi me Forcat e Armatosura? Shqiptarët nuk do të harrojnë ndonjëherë që NATO-ja pas një  pune  njëvjeçare certifikoi Forcat tona të Armatosura si forcat  që arritën standardet e NATO-s. Deklaratën e fshihte Edi Rama, ua fshehu shqiptarëve. Për të  shuar këtë deklaratë,  këtë arritje të madhe, nxori zëdhënësen e keqpërdorur prej tij dhe tha se ushtria shqiptare nuk plotëson  standardet e NATO-s, duke treguar injorancën e saj  totale që  nuk di se çfarë janë standardet dhe NATO-ja. Çfarë ndodhi më pas? Zëdhënësja e tij paraqitet një ditë nga zyra e Kryeministrit, del nga kuzhina e Kryeministrit para medieve dhe akuzon paraardhësin dhe thotë: “Të shkojë në burg”, sepse vetëm duke ngrënë koka njerëzish dhe kundërshtarësh u qetësohen shpirtrat nga mëkatet që kanë bërë. 

Të dashur qytetarë, çfarë doli?  Ja, mikun e saj të ngushtë me të cilin  ka bashkëpunuar në bankë, që e ka pasur kudo, e ka marrë dhe e  ka vënë në vendin më të besueshëm, në audit, si quhet ai, se ia harrova emrin, Edmond Gore. Pasi  e konfrontoi me ligjin praktikën për të cilën  Edvini u zotua se do të shkonte në burg ministri Imami, doli se ministri nuk kishte shkelur asnjë ligj, asnjë rregullore. Po kujt ia bën këtë gjë? Ia bën njeriut, i cili e la atë post duke i kryer kombit dhe vendit një mision shumë  të rëndësishëm. Kur ai u bë ministër, 120 mijë tonë municione. Madje kishte disa  nga ato lëndë që vinin në renditje si më të rrezikshmet dhe më të fuqishmet pas atyre atomike: mbushës raketash me potencial të jashtëzakonshëm. Ai punoi me  përkushtim dhe e çliroi vendin  prej tyre, me një grusht të vogël, të cilët janë heronj të vërtetë dhe absolutisht nuk morën ndonjëherë as nga qeveria jonë shpërblimin e madh që meritonin. Për këtë do të shkonte në burg paraardhësi i saj vetëm e  vetëm se  “Mister urrejtja” nuk mund të honepste kurrë rolin që ai luajti në lëvizje gjatë gjithë këtyre viteve. 

Vazhdojmë më tej. Ofensiva kundër Forcave të Armatosura rikthen në të gjitha pozicionet kyçe oficerët e  sigurimit të shtetit, i rikthen në çdo pozicion drejtues të Shërbimit Informativ të Ushtrisë, i cili,  duhet të them këtu, ka kryer detyra të mëdha  dhe shumë të rëndësishme  gjatë këtyre viteve në bashkëpunim me partnerët tanë kryesorë. Ka kryer operacione nga më të shkëlqyerat, për të cilat ai shërbim  ka motiv të krenohet gjithmonë. Tani duhet t’i pritej koka dhe duhet të silleshin xhelatët, ata të cilët u kanë bërë gjëmën shqiptarëve dhe duhet të vihen për të survejuar ushtrinë.

Çfarë ndodhi me gjeneral Syrja Gjokën? Ne, të cilët kemi përjetuar fshesën e hekurt të viteve ‘70, pamë pamje identike me ato vite, kur demonët e diktaturës vërsuleshin mbi gjeneralë apo ushtarakë vetëm pse Enver Hoxha, i sëmurë psikik njëlloj si ky këtu, besonte se ata po i bënin grusht shteti dhe u hidhte palltot në fytyrë dhe i paraqiste të arrestuar para medieve. Të njëjtën gjë bëtë ju me Syrja Gjokën. Turpi i turpeve!

Tani do të them ty, ndrikull, një gjë. Unë i dhashë përgjigje zyrtare ambasadës së Shteteve të Bashkuara. Unë jam këtu para jush për të sjellë në këtë platformë reagimin, por ajo e ka ndjekur si shtrigë çështjen e Syrja Gjokës dhe, përveç përgjigjes sime zyrtare, miqësisht dua t’i them secilit: mos vini dorën kurrë për Mimin dhe Albën, se në emër të Zotit, ju digjen duart dhe buzët! Kjo është e vërteta. Ajo e ka bërë. Unë do t’i qëndroj pikës së fundit. Do t’ia faktoj qeverisë amerikane me të gjitha mundësitë.

(Ndërprerje pa mikrofon.)

Unë nuk ngutem. Është në natyrën time që nuk ngutem.

Të vijmë te ligjet.

Çfarë janë këto ligje? Këto janë ligjet e urrejtjes dhe të hajnisë. Unë jam këtu para jush për të sjellë shumë shpejt në këtë platformë dosjet e vjedhjeve monstruoze të Edi Ramës në pronat e ushtrisë.

(Ndërprerje pa mikrofon.)

Thuaj jo po deshe ti, por sa herë ke thënë jo, të  ka dalë po.

Do t’jua sjell këtu patjetër. Do t’i shikoni se çfarë llokmash janë. Të shikoni sesi janë vjedhur dhjetëra e mijëra metra katrorë troje dhe prona të ushtrisë në vendet më të lakmuara të Shqipërisë dhe të rajonit.

(Ndërprerje pa mikrofon.)

Po, edhe të Ballkanit, sepse Shqipëria i ka disa zona që nuk i ka as Ballkani dhe as Europa.

Pse po bëhen këto ligje? Presidenti Nashani, Komandanti i Përgjithshëm i Forcave të Armatosura, garant i stabilitetit të këtyre forcave, duhet të zhvishet nga funksionet dhe lukunia e mafies dhe duhet të marrë në dorë provat dhe  pasuritë e tyre. 

 Në 23 vjet ne kemi pasur shumë përplasje ndërpartiake, por kemi pasur mençurinë që të mos i përziejmë Forcat e Armatosura në politikë. Mirë e kemi bërë! Ata e kanë merituar. Pas 23 vjetësh lexoni deklaratën e gjeneral Bazes, sesi  vërsulet si fashist, si stalinist kundër opozitës, sesi ky zotëri servil absolut i nxjerr dhëmbët  opozitës dhe mendon se mund ta impresionojë. Gjenerali gaboi rëndë. Atij dhe  atij tjetrit  që ka urdhëruar të nxjerrë dhëmbët, u them: mbyllni dhëmbët se jua thyejmë nofullën! 

Nuk jemi për forcën, jemi për ligjet, por të dalësh në emër të Ramës e të Mimit dhe të gënjesh për NATO-n e të kërcënosh opozitën, ke kryer një akt të shëmtuar. Në këtë sallë ne nuk pranuam ta akuzojmë ushtrinë për trafik droge. Në këtë sallë, kur eksponentë të trafikut të drogës së kësaj maxhorance u mbrojtën duke nxjerrë si mburojë ushtrinë, ne thamë jo, s’jemi për ushtrinë, jemi për qeverinë. Është qeveria, jo ushtria. Po kur qeveria detyron gjeneralin të lëshojë komunikata kundër opozitës, kjo, në vendet e NATO-s kurrën e kurrës, s’ndodh në asnjë vend të lirë. Kjo nuk ka ndodhur për 23 vjet në këtë Shqipëri, me gjithë problematikën. Kjo ndodh vetëm me këtë grup mafioz që ka mbërthyer pushtetin ekzekutiv të vendit.

Unë po flas për qeverinë, megjithëse këtu nuk ka qeveri. A nuk e sheh se këta po sulmojnë ushtrinë?

(Diskutime pa mikrofon)

Po flas në emër të grupit. Jo, nuk e zë nga e para unë fare, se nuk më arrin koha të rreshtoj gjëmat dhe bëmat tuaja ndaj këtij vendi. A e dini ju se konsulenti i Ministrisë së Mbrojtjes prej vitesh nuk ka qenë dakord me këtë që bëni? A e dini ju se konsulenti ka qenë absolutisht kundër kësaj? A e dini ju se ky është modeli i vetëm i Asadit dhe i askurrkujt tjetër? Se aty ku ka president e kryeministër ndahen gjërat dhe nuk i hiqen kurrë kompetencat Komandantit të Përgjithshëm. 

Çfarë po ndodh këtu, zoti bashkëkryetar? Nuk po ju marr vesh, sepse ne jemi në prag të statusit dhe unë e kam shprehur mendimin tim. Unë jam i bindur se ne e meritojmë statusin, por me këto sinjale që dërgojmë, në një kohë kur ti e di mirë, siç e di edhe unë, për fat të keq, nuk është se është vendosur plotësisht. Jo, nuk është vendosur plotësisht. Unë jam për statusin, por e vërteta është se nuk është vendosur. E vërteta është se aty ku ishte dje kryetari juaj, sot mediet thonë se ka marrë përgjigje negative. Nuk e di si është e vërteta. Uroj të mos jetë kështu. Uroj me gjithë zemër të mos jetë kjo. E vërteta është se çdo ditë dalin vende të tjera, të cilat nxjerrin probleme. Absolutisht nuk jam dakord. Absolutisht Shqipëria e meriton statusin, por me këto që bëjmë, çfarë tregojmë ne? Ju jeni vërsulur me tërbim për të marrë kompetencat e Presidentit të Republikës, që në një Republikë parlamentare i ka minimale, po i hiqni ato kompetenca, të cilat ia keni dhënë vetë ju socialistët, jo ne. Këto janë ligje të hartuara me ekspertizën më të mirë amerikane, në një periudhë kur zoti Majko ka qenë ministër i Mbrojtjes. S’kemi lëvizur një germë. 

Kemi pasur edhe ne problemet tona, por, në fund të fundit, kompetencat duheshin; presidenti i ka të përcaktuara kompetencat, madje i jepte stabilitet ushtrisë. Ushtria fitonte një siguri, fitonte një stabilitet. Gjeneralin që emëron presidenti nuk mund ta nëpërkëmbësh, siç duan të bëjnë këta, e arrestojnë me kamera, si një junte fashiste e jo si një vend i lirë. 

Mendoj se këto ligje zhbëjnë standarde të NATO-s. Këto ligje i japin një goditje të fortë ushtrisë. Këto ligje janë dëshmi e një revanshi primitiv të kësaj maxhorance, të një njeriu të pangopur me pushtet, që rrezaton gjithë ditën vetëm energji negative në këtë vend; të një njeriu i cili do të mashtrojë shqiptarët në çdo deklaratë të tij. Po dhe po; të një njeriu, i cili, siç është e vërteta, po zhbën me vendosmëri standarde dhe arritje shumë të rëndësishme të këtij vendi. Ka zgjedhur të mbrohet me dy sharës profesionistë, njëri prej të cilëve, i kapur në kufi për trafik prostitucioni, i denoncuar për përdhunim, i kapur me Fatos Gjurën e tjerë e tjerë, ndërsa tjetri si binjak me të. 

Zoti Kryetar, unë e kuptoj se ti ke presion prej këtyre, por në kohën e kryetarit të grupit...

(Diskutime pa mikrofon)

Vangjelin e konsideroni si mish të huaj në trupin tuaj, por ju edhe ndaj këtij po ankoheni. Ky ju mbajti në pushtet ju. Ç’keni me këtë? 

    (Diskutime pa mikrofon)

Pra, sot po bëni një veprim jashtëzakonisht të rrezikshëm dhe ky veprim është në vazhdën e rrënimit të institucioneve. Rrënuat policinë, plasi droga në të katër anët. Rrënuat institucione të tjera. Vetëm sot ne po shkatërrojmë dy institucione. Institucionin e kontrollit të tregut financiar jobankar e ekzekutuat. Tani i vjen radha ushtrisë. A e mendoni ju se po e çoni vendin drejt një destabilizimi të vërtetë? Ja ku janë! Festoni sot ditën e emrit, në një kohë kur aty po flijohen ata të cilët Partia e Punës dhe Enver Hoxha u bëri persekutimin më të egër. Në vend që të manifestoni shenjat më të vogla të përgjegjësisë, ju shkelmoni të gjitha dokumentet që i kemi miratuar bashkërisht në këtë parlament, në lidhje me qëndrimin ndaj të shkuarës dhe po e riktheni të shkuarën me shpejtësi. A e patë ju para katër ditësh se si  i etiketoi Edi Rama të përndjekurit politikë? Po hanë si derrat. Gazeta e tij hapej me germa kapitale. Po, po. 

U bëj thirrje qytetarëve ta mbështesin këtë grevë, ta mbështesin këtë grevë për dinjitetin njerëzor, ta mbështesin këtë grevë, sepse ata po mbrojnë parimet më të drejta. Po kërkojnë edhe një herë ridënimin e Enver Hoxhës, sepse ju e zgjuat nga varri. Po kërkojnë edhe një herë mbajtjen e premtimeve. Keni djegur njerëz të gjallë. Tani nuk mbani premtimet dhe u thoni atyre se po hanë si derrat! Fyeni një shoqëri të tërë. Mos harroni se me këto qëndrime që mbani, fajin do ta ndieni gjithë jetën. Ky është një problem i madh moral i shoqërisë sonë, problem ligjor i shoqërisë sonë. Në vend që të shkoni e të negocioni me ta, hapni gazetat tuaja me shprehjen: “Po hanë si derrat!”

Absolutisht, fjalë e gojës së Enver Hoxhës kjo, e Stalinit, e Hitlerit, e diktatorëve të kësaj natyre. Ndaj, ju bëj thirrje ta hedhim poshtë këtë ligj. T’i hedhim poshtë me neveri e me përçmim këto ligje, të cilat zhbëjnë në Shqipëri standardet e NATO-s në Forcat e Armatosura dhe i zhbëjnë me qëllimin më të keq për pushtetërimin e një njeriu, i cili nuk ka të kufizuar në pushtetërimin e tij, me qëllimin e vetëm që të vjedhë, të vjedhë e vetëm të vjedhë në çdo gjë. 

Ilir Meta – Fjalën e ka deputeti Piro Lutaj, në emër të grupit parlamentar të Partisë Socialiste.

Po, ju lutem, për procedurë. 

Taulant Balla –  Nuk po hyj fare në replikë, por dua ta informoj Kuvendin se projektligji që po shqyrtojmë është një projektligj që ka kaluar nga Ministria e Mbrojtjes para zgjedhjeve. Për çështje të llogarive financiare dhe të rakordimit me Ministrinë e Financave dhe për shkak të zgjedhjeve të qershorit të vitit të kaluar, u shty shqyrtimi i tij në qeveri e më pas kalimi në Kuvend. 

Faleminderit!

(Diskutime pa mikrofon)

Ilir Meta – Fjalën e ka zoti Lutaj! Ju lutem! Ai nuk përmendi asnjë gjë.

(Diskutime pa mikrofon)

Pse gënjeu? 

Piro Lutaj – I nderuar zoti kryetar,

Të nderuar kolegë,

(Diskutime pa mikrofon)

Ilir Meta – Ju lutem! 

(Diskutime pa mikrofon)

Po mirë tani, sa herë gënjeni ju këtu, do të ndërpresim njëri-tjetrin?      

(Diskutime pa mikrofon)

Ju folët mbi tridhjetë minuta. Folët mbi tridhjetë minuta. 

(Diskutime pa mikrofon)

Mua nuk më duket se ka kuptim të flasë dikush tjetër pas zotit Berisha. 

(Diskutime pa mikrofon)

Nuk ka peshë e vërteta në gojën e dikujt tjetër, si në gojën e zotit Berisha. 

(Diskutime pa mikrofon)

Dakord! Zoti Imami, ju lutem, se zoti Lutaj ka tridhjetë minuta që po pret.

Arben Imami – Ishte fjala për procedurë.

Sigurisht që Ministria e Mbrojtjes në dy vjetët e fundit të mandatit të kaluar është përpjekur  të bëjë disa draftime në fushën e legjislacionit, të cilat për arsye të ndryshme nuk arritën të futen këtu. E para dhe më e rëndësishmja ka qenë një luftë e hapur nga shumë deputetë socialistë ndaj Forcave të Armatosura dhe një ligji për Forcat e Armatosura. Nuk ka pasur një projekt, një draft të propozuar nga ministria. Ka pasur elemente të veçanta, pa dyshim, që janë studiuar, por nuk ka pasur një propozim politik. Ky nuk është ligji ynë. Ky është ligji i atij që e ka sjellë në qeveri dhe në parlament. Besoj se këtu mund t’i mbyllim spekulimet. 

Faleminderit!

 Ilir Meta – Faleminderit! 

Zoti Lutaj, keni fjalën!

Piro Lutaj – Nën përgjegjësinë e deputetit, do të flisja në emër të grupit parlamentar të Partisë Socialiste. I kam ndjekur  me shumë vëmendje diskutimet dhe të them me sinqeritet...

(Diskutime pa mikrofon)

Më lini ta shpreh, zonja ish-kryetare! Nuk kam marrë vesh fare se çfarë keni thënë. Keni folur jerm komplet. Keni folur jerm komplet, por jo për njëri-tjetrin, më shumë për qytetarët shqiptarë, bëhuni më të përgjegjshëm kur dilni këtu. Se përmenden këtu halla, baxhanakë, kunetër, drejtorë burgjesh e më the e të thashë, por të flasësh me ty, Jozefina Topalli, për çështje të sigurisë, është si të flasësh me një bretkosë për oqeanin, ndërkohë që bretkosa e ka kaluar gjithë jetën e vet nëpër pellgje.

(Diskutime pa mikrofon)

U fol këtu për diskriminim, u fol këtu për bllokim hierarkie, u fol këtu për cenim të kompetencave të Presidentit, për statusin e ushtarakut e kështu me radhë.

Zotërinj që jeni në opozitë! Ministri juaj i Mbrojtjes ka marrë një kompetencë eksplicite të Presidentit të Republikës dhe ka emëruar Komandantin e  Forcave Detare të Republikës së  Shqipërisë. 

Jozefinë, mund të mos qeshësh, se nuk  bën njeri për të qeshur, kur qesh vetë!

Po i hyj  përmbajtjes së ligjit për respekt të qytetarëve, se po të ishte për diskutimet e opozitës,  nuk duhet të dilnim fare këtu për diskutime, vetëm duhej të thoshim  që jemi dakord dhe ta miratonim këtë ligj. 

Po diskutojmë një ndër ligjet më të rëndësishme, që ka të bëjë me Forcat e Armatosura shqiptare, që, siç e tha ministrja  e Mbrojtjes, do të udhëheqë procesin e reformave të tyre në vijimësi. Ky proces reformash, tashmë dihet që do të ndeshet me vështirësi, kryesisht në drejtim të mbështetjes me buxhetin e duhur, por do të ketë vëmendjen e posaçme të “Aleancës për Shqipërinë Evropiane”, për të bërë një paketë ligjore të domosdoshme në përshtatje me  ushtritë e vendeve të NATO-s, ku  tashmë  jemi vend anëtar.

E them me bindje se ky ligj është i domosdoshëm dhe do të ketë një impakt pozitiv në reformimin e mëtejshëm të Forcave të Armatosura. Që në fillim, them se ky ligj përtej demagogjisë dhe paqëndrueshmërisë në artikulimet e opozitarëve, ka  në devizën e tij përparimin në gradë, bazuar edhe në moshë, të ushtarakëve të Forcave të Armatosura.

Pa më të voglin dyshim, e konsideroj të vonuar projektligjin që sapo na ka ardhur,  sepse  rishikimi i paketës ligjore të Forcave të Armatosura, në gjykimin tim, duhej të kishte filluar  menjëherë pas anëtarësimit të vendit në NATO. Një sjellje e tillë do të ishte një argument besueshmërie,  për të siguruar aleatët tanë mbi reformat që vendi ynë duhet të ndërmarrë në drejtim te integrimit plotësisht të Forcave tona të Armatosura me strukturat homologe të vendeve anëtare të NATO-s.

Krahas këtij ligji ne do të bëhemi pjesë e zhvillimeve tjera për të siguruar mbështetjen dhe reformat në Forcat e Armatosura. Nuk duruat dhe u morët sot me të tre ligjet: u morët me ligjin “Për autoritetet dhe pushtetet e drejtimit dhe komandimit  të Forcave të Armatosura”. Do të kemi kohë ta diskutojmë nëpër komisione, do të kemi kohë  ta diskutojmë në Kuvend, por  nuk dini se çfarë thoni, sepse siç iu thashë,  nuk e kishit lexuar ligjin që po diskutojmë sot. 

Ju  për  8 vjet në pushtet bëtë vetëm një ligj: ligjin e famshëm “Për Agjencinë e Inteligjencës së Mbrojtjes”, sepse ju duhej të mbronit ato që kishit bërë më 21 janar. 

 Nuk  ka ndodhur në këtë parlament, zoti ish–Kryeministër, që një ligj të zhbëhet brenda një viti, siç ndodhi me këtë ligj. Prisni, se do të vijë edhe ai ligj, që për ka futur  SHISH-in  brenda misionit të vet.

Në lidhje me ligjin që po diskutojmë sot “Për karrierën ushtarake në Forcat e Armatosura të Republikës së Shqipërisë”, ai rrit në mënyrë  të dukshme kohën e qëndrimit të ushtarakëve të karrierës në shërbimin aktiv në Forcat e Armatosura. Me këtë sigurohet vendosja e një standardi, që zbatohet në shumicën e ushtrive të vendeve anëtare të NATO-s, dhe njëkohësisht zvogëlohet dukshëm nevoja për prurje të reja në radhët e Forcave të Armatosura, së bashku me efektet pozitive financiare. 

Futja e konceptit të shërbimit të përkohshëm me kontratë dhe atij të karrierës në Forcat e Armatosura, është një risi e projektligjit. Synimi i kësaj ndërhyrjeje është vendosja e një standardi, i cili do të sjellë një tjetër impuls pozitiv në drejtim të konkurrimit mes ushtarakëve, për t’u përfshirë në shërbimin e karrierës. Sipas këtij koncepti, oficerët që arrijnë të marrin gradën major dhe nënoficerët që arrijnë të marrin gradën rreshter, përfshihen dhe fillojnë tashmë, karrierën ushtarake. 
Në ndryshim nga ligji i deritanishëm,  projekti që po diskutojmë  parashikon qartësisht gradat për specialitetet në FA, të cilat jepen për shkak të kualifikimeve  në fushat përkatëse, si dhe të eksperiencës profesionale, pa iu referuar  domosdoshmërish  kualifikimeve  të përgjithshme ushtarake. Me këtë sigurohet mundësia që të promovohen më mirë se deri tani, vlerat profesionale, të nxitet angazhimi i specialistëve dhe të motivohen më shumë ata për të shërbyer në Forcat e Armatosura. 

Po ashtu, projektligji siguron që në komisionet e karrierës të përfshihen edhe oficerë e nënoficerë, specialistë të fushave përkatëse, në rastin e vlerësimit të ushtarakëve specialistë, ndryshe nga si është vepruar deri tani. 

 Projektligji siguron mundësi për karrierë më të mirë e më të gjatë për ushtarët profesionistë, duke i klasifikuar në katër nivele gradimi dhe duke iu përgjigjur më mirë kërkesave të Forcave të Armatosura, tashmë profesioniste. 

Për herë të parë, projektligji vendos një standard të munguar, pikërisht përfshirjen e nënoficerëve në sistemin e vlerësimit të komisioneve të karrierës, ku trajtohen nënoficerët. 

 Zgjatjes së kohës së qëndrimit në detyrë për ushtarakët, projektligji i është përgjigjur edhe me rritje të standardeve në drejtim të kërkesës për performancë më të lartë. Kjo është bërë me qëllimin që të shmanget rreziku për  ushtarakë të caktuar, të cilët e konsiderojnë garancinë ligjore për të qëndruar më gjatë në shërbim, si një garanci për të “vegjetuar”. Për këtë arsye, në projektligj është parashikuar edhe mundësia e sanksioneve të ashpra ndaj ushtarakëve, që nuk kanë performancë, përgatitje fizike dhe shëndetësore, sipas standardeve të vendosura. 

Kështu, në rastet ekstreme, kur ushtarakë të caktuar për tre vjet me radhë, nuk do të vlerësohen pozitivisht nga autoriteti përkatës, ata do të largohen  në rezervë ose në lirim. 

Drejtuesit e Forcave të Armatosura kanë tashmë në dorë një ligj bashkëkohor, nëpërmjet të cilit, të gjithë ushtarakët do të ndihen të vlerësuar dhe  të respektuar, më me dinjitet dhe më me personalitet, pasi  gjithkush do të dijë sesi zhvillohet karriera e ushtarakëve në një ushtri  të një vendi anëtar të NATO-s, jashtë kulisave, jashtë diferencimeve,  jashtë përzgjedhjeve militante dhe kështu me radhë.

 Prandaj iu ftoj kolegë të nderuar, ta votojmë këtë  ligj!

Faleminderit!

Ilir Meta - Fjalën e ka zoti Berisha, për replikë!

Sali Berisha – Zoti Kryetar, 

Sa herë e marr fjalën, jam në hall të madh, për faktin se nuk di të zgjedh se  cilën gënjeshtër të përgënjeshtroj më parë, mbasi këta prodhojnë gënjeshtra nga mëngjesi deri në darkë. Ministri karshi meje u thoshte sot shqiptarëve se ka një javë që mashtrojnë për marrëveshjen me CEZ-in. 

Zoti Kryetar, 

Ka qenë partia juaj në pushtet që ka trajtuar të gjithë problemin dhe unë denoncoj këtu shkelmimin flagrant të interesave kombëtare të shqiptarëve në negociata të  fshehta. A e dini ju se kush po negocion? Ish-drejtoresha Juridike e CEZ-it përfaqëson Shqipërinë në negociata. Arbitri ndërkombëtar, i kontraktuar për të mbrojtur interesat, është përjashtuar nga shumica e veprimeve dhe u ka shkruar në letër se, nëse përjashtoni arbitrazhin, dëmtoni interesat e vendit. 

I kam të gjitha këtu! Do t’i nxjerr këtu! Unë po ju ndjek!

Një sipërmarrje, e cila u ka së paku 1 miliard shqiptarëve, i detyron këta, duke ndarë paratë me ta, t’u paguajnë 70-80 milionë. Vjedhje të tilla... 

(Ndërhyrje pa mikrofon).
Absolutisht nuk do të dilni dot nga kjo spirale. Të shkojmë në arbitrazh aty ku kemi nisur, lexo raportin financiar se çfarë thotë, draft-raporti teknik dhe që të gjitha janë kundër teje dhe kundër atyre që duan të vjedhin paratë e shqiptarëve.

(Bie gongu dhe nuk dëgjohet mirë)

Vetëm arbitrazhi është institucioni që do të përcaktojë të drejtën, se  në cilën anë është problemi.

Ilir Meta -  Mbaroi koha e replikës

Sali Berisha-  Mbaroi koha e replikës, por s’mbaroi vjedhja e tyre.

Ilir Meta -  Zoti Gjiknuri, për replikë!

Damian Gjiknuri- Nëse ka një gjë, për të cilën t’i duhet ta mbyllësh gojën, për atë dëm që u shkaktove shqiptarëve dhe fatkeqësisht vazhdon t’i mbajnë peng, është pikërisht çështja e CEZ-it. 

E para, për mënyrën se si e privatizove. 

E dyta, për atë skemë që bëre bashkë me ta, për të përdorur policinë, në mënyrë që kushtet tona në arbitrazh të jenë të vështira. 

E treta: për mosveprim, 8 muaj, Ai avokati që përmende, të ka çuar edhe një letër që është bërë edhe publike, ku i thotë avokates tënde të shtetit, që në 8 muaj nuk keni bërë asgjë, duke dëmtuar interesat e Shqipërisë dhe duke e çuar humbjen deri në 1 miliard dollarë. 

Së fundi, ai sektor është në pikën e fundit për shkak të mos investimeve dhe ne duam të gjejmë një zgjidhje me interes, vetëm për t’u hapur rrugë atyre investimeve, sepse shpronësimin nuk e bëre ti dhe nuk është çështje e kollajshme vetëm se do ti. Fatkeqësisht, ti je si Neroni, do të shikosh vetëm djegie. Ti e zhyte atë sektor në krizë, e çove CEZ-in në atë pikë dhe vazhdon prapë dhe do që ai sektor të mbahet peng dhe je fajtori kryesor për këtë. Megjithatë, i sigurojmë shqiptarët se çdo zgjidhje do të jetë në favor të interesave kombëtare dhe, mbi të gjitha, do të hapë rrugën e mbi 300 milionë dollarë investimeve, që priten në atë sektor.

Kështu, i dashur!

Ilir Meta - Fjalën e ka zoti Berisha, për replikë!

Ju lutem të respektoni kohën e replikës!

Sali Berisha - Zoti Kryetar, 

Kërkesa ime e parë për ju është që zoti Haxhinasto, i cili ka drejtuar të gjithë operacionin,  të bëjë një briefing në parlament.

E dyta, zotëria që bën avokatin e CEZ-it, ka përfaqësues të palës shqiptare ish- drejtoreshën juridike të CEZ-it. 

Së treti, zonja Icka, Avokate e Shtetit, që mbron shtetin, e ka burrin avokat të CEZ-it. Ja këto doni të bëni ju. 

Së katërti, kërkesa me insistim e arbitrit ndërkombëtar, që të hapë arbitrazhin (e kam me shkrim),  ka rënë në vesh të shurdhër. 

Së pesti, raporti financiar ndërkombëtar i pavarur, drafti  i raportit teknik, i japin të drejtë palës shqiptare. Përse s’i bëni publike, por i fshihni?

Së gjashti, pala shqiptare ka trefishin e shumës së kërkuar ndaj CEZ-it, por këtu është folur  për një determined agreement  dikur dhe po vazhdohet të ndahen para dhe duan të dënojnë Shqipërinë, me një marrëveshje faktikisht  të përfunduar, por që e fshehin, rreth 80-90 milionë euro, sepse arbitri ndërkombëtar është në anën e Shqipërisë dhe i ka kërkuar qeverisë të hapë arbitrazhin, por kjo e ka refuzuar arbitrazhin. 

Shumë shpejt do të ketë një debat vetëm për CEZ-in. 

Ilir Meta – Po.  Atëherë,  për  projektrezolutën “Për vlerësimin e punës së institucionit të Autoritetit të Mbikëqyrjes Financiare për vitin 2013”, është rënë dakord. Askush nuk  ka kërkuar për të diskutuar. 

Vazhdojmë me çështjen tjetër: me raportin e  komisionit hetimor “Për hetimin e akuzave mbi implikimin e Forcave të Armatosura dhe bazave ushtarake në veprimtari të kundërligjshme – transportin e lëndëve narkotike”.

Fjalën e ka deputetja  Ermonela Felaj, për të mbajtur raportin!

Ermonela Felaj – Faleminderit, zoti Kryetar! 

Me vendimet nr. 26 dhe nr. 28, datë 24.04.2014 dhe 08.05.2014, të Kuvendit të Shqipërisë, është vendosur ngritja e Komisionit Hetimor Parlamentar me objekt: hetimin dhe zbardhjen e plotë të të gjitha fakteve dhe rrethanave, në lidhje me akuzat e bëra publike për implikimin e Forcave të Armatosura dhe bazave të saj ushtarake në veprimtari të kundërligjshme, transportin e lëndëve narkotike.

Bazuar në nenin 77 të Kushtetutës së Republikës së Shqipërisë dhe në ligjin “Për organizimin dhe funksionimin e komisioneve hetimore të Kuvendit”, komisioni hetimor parlamentar u ka kërkuar informacion  institucioneve, si më poshtë vijon:

-
Ministrisë së  Mbrojtjes dhe gjithë strukturave të varësisë

-
Drejtorisë së Përgjithshme të Policisë së Shtetit

-
Shërbimit Informativ Shtetëror

-
Autoritetit të Aviacionit Civil

-
Albkontrollit

-
Prokurorisë së Përgjithshme

-
Prokurorisë për Krime të Rënda 

-
Drejtorisë së Përgjithshme të  Doganave

Paraprakisht, dua të sjell në vëmendjen e këtij Kuvendi rrethanat konkrete në të cilat u bënë publike pretendimet për përfshirjen e Forcave të Armatosura dhe bazave të saj në trafik lëndësh narkotike.

Akuzat kanë marrë shkas nga dalja në publik e një informacioni shkresor të Shërbimit Informativ Shtetëror, të klasifikuar si “sekret”. Bëhet fjalë për shkresën e datës 24.03.2014, drejtuar ministres së Mbrojtjes, me lëndën: “Dyshime serioze për shfrytëzimin e aerodromit të Gjadrit, në funksion të transportit dhe të trafikut të drogës”.

Në këtë informacion citohet shprehimisht: “Në datën 19.03.2014 rreth orës 07:00 në Gjadër është ulur një avion i vogël sportiv tip “charter” , me ngjyrë të bardhë. Pas uljes së avionit, shumë afër tij erdhi dhe u afrua një automjet tip fugon “Iveko”, me ngjyrë të bardhë, i mbyllur dhe me targë të Vlorës. Ky avion vjen dhe ulet shpeshherë në aerodromin e Gjadrit”. Kaq është thënë. Në po të njëjtën shkresë pohohet se në orën 08:00 të po asaj date, efektivë të Drejtorisë së Policisë së Qarkut Lezhë kanë shkuar dhe kanë marrë kontakte me personelin e shërbimit në Gjadër, si dhe kanë bërë verifikimet në terren.

I gjithë informacioni shkresor i kërkuar nga komisioni hetimor parlamentar  për sqarimin e rrethanave, fakteve dhe akuzave të bëra publike në lidhje me sa më sipër, pasi u administrua rregullisht nga ana e komisionit hetimor, iu nënshtrua një shqyrtimi të hollësishëm, natyrisht duke respektuar edhe ligjin për njohje me dokumentacionin e klasifikuar “sekret shtetëror”. Çfarë rezultoi? Rezultoi se në datën 19.03.2014, që në orët e para  të mëngjesit, punonjës të policisë së Komisariatit të Policisë së Lezhës kanë komunikuar me personelin e shërbimit në Gjadër lidhur me një informacion për një avion, që pretendohej të ishte ulur po atë ditë në  pistë, për t’u ngarkuar me disa çanta që merreshin nga disa persona prej një furgoni. Personeli ushtarak i shërbimit të venddislokimit Gjadër ka mohuar në mënyrë kategorike të ketë parë avion civil që të jetë ulur në pistë atë ditë.

Për të konfirmuar sa më sipër, nga ana e tyre është këqyrur pista e aerodromit gjatë gjithë gjatësisë së saj dhe është parë se në  të nuk kishte gjurmë fërkimi të rrotave me pistën, të cilat karakterizojnë uljen e mjeteve ajrore. Ndërkohë edhe kanalet anësore, të hapura  për pengimin e hyrjes në aerodrome të mjeteve motorike, vazhdonin të ishin po ashtu të hapura.

Nga punonjësit e policisë është kontrolluar edhe vendi jashtë zonës ushtarake dhe aty është parë se në afërsi të pistës ndodhej i parkuar një avion i lehtë privat. Ky avion është këqyrur me kujdes dhe është parë se ai  ishte i mbuluar me pluhur dhe nuk kishte gjurmë të freskëta të përdorimit të tij.

Sa më sipër, konfirmohet në përmbajtje të shkresave me nr. 103 Prot, datë 11.04.2014 të Komandës së Forcës Ajrore, nga raporti i komandantit të venddislokimit Gjadër, si dhe shkresës me nr. 721 Prot, datë 29.05.2014 e Drejtorisë së Përgjithshme të Policisë së Shtetit. 

Në lidhje me datën 19.03.2014, veç Komisariatit të Policisë së Lezhës, veç personelit që është i dislokuar në Gjadër, ka bërë hetimet e veta edhe Drejtoria e Kundërzbulimit dhe Sigurisë në Agjencinë e Inteligjencës së Mbrojtjes.

Nga informacionet e grumbulluara nga banorë të zonës, efektivë të bazës, nga verifikimet mbi regjistrat e shërbimit për ulje apo ngritje të avionëve në pistën e Gjadrit, nga verifikimet që janë bërë në Qendrën e Raportim-Kontrollit në Komandën e Forcës Ajrore dhe nga komunikatat e Qendrës së Bashkuar Operacionale, rezulton se nuk ka të dhëna që të konfirmojnë se në datën 19.03.2014, ora 07:00,  në pistën e aerodromit të Gjadrit të jetë ulur ndonjë avion. Strukturat e Policisë së Shtetit po ashtu kanë kërkuar të mbledhin informacion nga banorë të zonës lidhur me datën 19 mars 2014,  por shpjegimet e tyre kanë qenë kontradiktore, të prejardhura dhe aq të përgjithshme në përmbajtje, saqë nuk lejonin asnjë lloj verifikimi në përmbajtjen e tyre. Në këtë pikë vlen të thuhet, madje të theksohet se edhe Shërbimi Informativ i Shtetit publikisht ka rezervuar të njëjtën konsideratë për të tilla dëshmi, edhe për  rastin e datës 19.03.2014, duke e cilësuar atë rast si të pavërtetuar dhe në verifikim e sipër.

Ndërkohë, sipas të dhënave të Albkontroll-it, në datën 19.03.2014 ka pasur vetëm një fluturim në këtë zonë dhe ky është fluturimi i një helikopteri të KFOR-it me destinacion Kroaci-Maqedoni dhe kthim, të cilit i ishte dhënë leje për t’u ngritur pikërisht mbi hapësirën Shkodër-Lezhë. Ky është konkluzioni në të cilin ka mbërritur komisioni hetimor parlamentar pasi ka shqyrtuar informacionin që institucione të ndryshme shtetërore i kanë vënë në dispozicion komisionit. Natyrisht, bëhet fjalë për një dokumentacion të hartuar në mënyrë të pavarur dhe më parë se të vendosej ngritja e komisionit hetimor parlamentar. 

Në vijim, dua të tërheq vëmendjen për faktin më të rëndësishëm që  komisioni hetimor parlamentar mundi të administrojë  një dëshmi të plotë, të marrë në formën e kërkuar nga ligji, atë të dokumentit, si dhe të shoqëruar edhe me prova të tjera, që provojnë katërcipërisht se nëpërmjet  aerodromit të Gjadrit, në periudhën 2012-fillimi i vitit 2013, është kryer transport në rrugë ajrore i lëndëve narkotike. 

Më konkretisht, në aeroportin e Gjadrit në Lezhë, sipas një dëshmitari të identifikuar rregullisht nga organet të cilat e kanë marrë në pyetje, deklaratë kjo e administruar në datën 17.10.2013 nga Policia Ushtarake, rezulton se në periudhën 2012-fillimi i vitit 2013 të jetë kryer aktivitet kriminal i transportit të lëndëve narkotike nëpërmjet avionëve të vegjël sportivë, që uleshin herë pas here në pistën e aerodromit të Gjadrit.  

Dëshmitari në fjalë ka punuar në aerodromin e Gjadrit në Lezhë nga viti 2011-2013 si nënoficer dhe në periudhën për të cilën ai ka  dëshmuar ka qenë me detyrë  në shërbimin ushtarak të ruajtjes së pistës se avionëve në Bazën Ajrore Rezervë Gjadër. Çfarë ka pohuar ky dëshmitar? Ai pohon: “Kam qenë me shërbim në aerodromin Gjadër Lezhë nga viti 2011 deri në vitin 2013. Gjatë kohës që kam qenë me shërbim, në muajin tetor të 2012-s kam pasur informim nga persona që kanë bagëti se këtu ulet një avion “charter” në fund të aerodromit, që ngarkonte disa arka të dyshimta. Në një prej ditëve që unë isha me shërbim ulet avioni rreth orës 07:30, për të cilin kam komunikuar me telefon me komandantin e truprojës së Bazës së Gjadrit  dhe i  kam thënë se vjen një avion “charter”. Komandanti i truprojës së bashku me një roje kanë shkuar në aerodrom me motoçikletë, ku kanë gjetur avionin dhe 5 persona të tjerë  dhe kanë konstatuar furnizimin me karburant dhe pako të mbështjella me natriban të avionit “charter”! Janë pyetur personat në fjalë, se çfarë po bënin në një bazë ushtarake dhe përgjigjja ka qenë se po bënin stërvitje në luftën kundër narkotikëve dhe se ishin të SHIK-ut. Kur komandanti i truprojës u ka thënë se po vjen përgjegjësi, njëri prej tyre u ka thënë se jemi të Shërbimit Informativ Kombëtar dhe në atë moment janë larguar”. 

I njëjti dëshmitar, për të cilin ne kemi dhënë vetëm inicialet e emrit dhe mbiemrit të tij për shkak të klasifikimit si sekret të dokumentacionit përkatës, pohon se ka komunikuar me kapitenin e venddislokimit të Gjadrit, duke i thënë se ishte ulur një avion, i cili ka ngarkuar diçka të dyshimtë. Ky i fundit ka komunikuar me një oficer drejtimi, i cili ka tentuar ta mbulojë këtë fakt, duke i urdhëruar të mos raportohej se është ulur avioni, por vetëm se ka fluturuar dhe se nuk ka çfarë ju duhet me këtë punë. 

I njëjti avion ka fluturuar pas dy ditësh, por nuk është ulur në Gjadër. I njëjti avion ka ardhur dhe pas dy javësh. Dëshmitari ka parë personalisht, në po këtë periudhë, tetor 2012, 4-5 persona që ngarkonin avionin me karburant dhe me pako të mbështjella me natriban. I ka pyetur nëse kishin autorizim dhe ata i kanë dhënë të njëjtën përgjigje, se ishin të Shërbimit Informativ. Personat në fjalë ishin të armatosur, sipas  këtij dëshmitari. 

Dëshmitari ka komunikuar sërish me eprorët e tij, të cilët i kanë dhënë të njëjtën përgjigje: të mos u hapte telashe. 

Pas këtij momenti, avioni ka shkuar në Gjadër edhe dy herë të tjera, por dëshmitari nuk është afruar, pasi disa persona nga Shkodra i kanë thënë se për të  punuar në aerodrom kishin marrë leje nga Ministria e Mbrojtjes. Menjëherë pas këtyre ngjarjeve, në fillim të vitit 2013, dëshmitari lëvizet nga shërbimi në venddislokimin e Gjadrit për t’u çuar me punë diku tjetër.

Të tilla veprime, këto ulje te avionëve që ngarkoheshin me pako të mbështjella me natriban në pistën e aerodromit të Gjadrit, që përshkruan dëshmitari, janë kryer ditëve të shtuna dhe të diela, ora 08:00 deri në orën 11:30, dhe të martë e të mërkurë në orën 13:00 deri në orën 15:30, në periudhën tetor-nëntor të 2012-s, por nuk janë evidentuar absolutisht në librin e shërbimit të komandantit të truprojës në Gjadër.

Dëshiroj t’ju sqaroj se aerodromi rezervë, Qendra e Materialeve të Tepërta të  Forcave të Armatosura dhe stacioni meteorologjik Gjadër/ Lezhë (ky është emërtimi që ka aktualisht aerodromi i Gjadrit) që nga data 01.06.2012 Gjadri është në planin e përhapjes, por si personel i angazhuar në këtë strukturë është vetëm stacioni meteorologjik. Personeli që angazhohet me ruajtjen dhe sigurinë përbëhet vetëm nga një komandant truprojë dhe dy vendroje 24-orëshe. Pista e aerodromit ruhet me vëzhgim të lirë dhe i njëjti personel që është i angazhuar për të kryer këtë punë, është i ngarkuar edhe me punë të tjera. 

Ka qenë pikërisht kjo amulli e krijuar në Strukturën e Ruajtjes dhe Sigurisë së aerodromit të Gjadrit pas përfshirjes së tij në planin e përhapjes, ajo që me sa duket ka sjellë edhe abuzimin me detyrat nga ana e personelit, i cili ishte i detyruar të ruante dhe të pasqyronte saktësisht të gjitha lëvizjet, të gjitha hyrje-daljet që ndodhin në Gjadër. 

Policia Ushtarake në datën 17.10.2013 mbasi administroi deklaratën e dëshmitarit S.Gj. ka marrë këto masa nga ana e saj: 

-Janë riaktivizuar të gjitha pikat e zbulimit optiko-pamor ajror në të gjitha objektet ushtarake. Pra, jo vetëm në Gjadër. 

-Janë angazhuar të gjitha strukturat e Policisë Ushtarake në kontrollin e ruajtjes dhe sigurisë së objekteve ushtarake.

- Është shtuar numri limit i personelit të Shërbimit të Ruajtjes dhe i Sigurisë së objekteve ushtarake dhe janë vendosur edhe pengesat prej betoni fikse. Kjo ishte arsyeja pse u vendosën pengesat fikse prej betoni. 

Le t’i rikthehemi çështjes së zbatimit të rregullave nga personeli i Shërbimit të Ruajtjes dhe Sigurisë që vepronte në Gjadër në vitin 2012. 

Sipas shkresave me nr. 126, datë 18.04.2014 dhe asaj me nr. 217 Prot, datë 21.04.2014 të Komandës së Forcës Ajrore, drejtuar ministrit të Mbrojtjes dhe shefit të Shtabit të Përgjithshëm, bëhet me dije se në Qendrën e Materialeve të Tepërta të Forcave të Armatosura Gjadër, në dokumentacionin e shërbimit të komandantit të truprojës mungojnë të dhënat e shërbimit për periudhat kohore 05.07.2012 deri në fund të shtatorit të vitit 2012 dhe 05.02.2013 deri më 10.02.2013. Çfarë do të thotë kjo? Për më shumë se 2 muaj gjatë vitit 2012 dhe më tej për disa ditë rresht në fillim të vitit 2013 nuk është mbajtur asnjë shënim, ose më saktë janë zhdukur të gjitha shënimet për të gjitha hyrjet, daljet, lëvizjet e trupave që kanë ndodhur në aeroportin e Gjadrit. 

Zhdukja në mënyrë të dukshme dhe të qëllimshme e gjithë dokumentacionit  të shërbimit për një kohë të gjatë, dhe natyrisht përputhet edhe me kohën për të cilën flet dëshmitari S.Gj., ngre dyshimin e arsyeshëm dhe të bazuar  se  në  aerodromin e  Gjadrit po zhvillohej  një veprimtari e paligjshme.

Kujtoj se në një venddislokim ushtarak, cilido qoftë ai, evidentohet dhe dokumentohet detyrimisht çdo e dhënë dhe çdo lëvizje, duke filluar që nga marrja dhe lënia e shërbimit, për të mos përmendur të tjera.

Sa për ilustrim të asaj që duhet të ndodhte dhe ndodh në një venddislokim ushtarak, përfshirë këtu Gjadrin, sipas shkresës me nr. 114 Prot, datë 18.04.2014 të Komandës së Forcës Ajrore, na bëhet me dije se në datën 22.10.2013 në hapësirën ajrore të Republikës së Shqipërisë, prej orës 13:40-15:43 është zhvilluar fluturim stërvitor në lartësi të ulët nga forcat ajrore amerikane me një avion tip MC 130, me shenjën e thirrjes “Talon 71” dhe me numrin e lejes nr. 493. Për këtë fluturim është raportuar nga disa kulla, ajo e trafikut në Bazën Ajrore të Farkës, si dhe personeli i shërbimit në aerodromin rezervë  Gjadër, në Zefjan/Bushat dhe në Bazën Ajrore Kuçovë, si edhe për një fluturim që bënë forcat stërvitore amerikane është mbajtur shënim në librin e shërbimit të komandantit të truprojës në Gjadër.  E njëjta gjë ka ndodhur edhe në rastin e një fluturimi tjetër. Kështu me shkresën nr. 113 Prot, datë 17.04.2014 të Komandës së Forcës Ajrore, bëhet me dije se në datën 13.10.2013 nga komandanti i kësaj force, gjeneral Brigade Frederik Beltoja, është lejuar pronari i avionit “Ultralight Zenith CH 701” të kryejë provën e ndezjes së motorit, në brezin jeshil të aerodromit të Gjadrit. Ky veprim është regjistruar rregullisht nga personeli i shërbimit të Qendrës së Grumbullimit të Materialeve të Tepërta në Gjadër  në librin e shërbimit së bashku me përshkrimin për mbarëvajtjen e  provës së ndezjes së motorit, deri se si është larguar avioni prej aty dhe me çfarë është larguar. 

Të dhënat që sjell në dëshminë e tij dëshmitari S.Gj  janë mbledhur me shumë kujdes nga struktura aktuale e Policisë Kriminale në Policisë Ushtarake, e cila menjëherë, sapo ka administruar këtë dëshmi, ka vënë në dijeni Shërbimin Informativ Kombëtar, (shkresa nr. 2050, datë 30.10.2013) dhe Drejtorinë e Përgjithshme të Policisë. Ndërkohë Policia Ushtarake në bashkëpunim me AIM-në ka organizuar planin operacional për mbajtjen në vëzhgim dhe mbikëqyrje të bazës së Gjadrit për disa javë rresht dhe ka marrë masa për pajisjen me mjetet dhe instrumentet përkatëse të vëzhgimit e fotografimit të personelit që funksionon në Gjadër, sepse ky personel ishte totalisht në mungesë të këtyre mjeteve.
 Të dhënat e dëshmitarit S.Gj  konfirmohen nga burime të tjera, të  pavarura, gjë që na lë të kuptojmë, çka na bën të bindemi se bëhet fjalë për një dëshmi të vërtetë, të plotë dhe, mbi të gjitha, jo të prejardhur. 
Kjo është edhe diferenca thelbësore e kësaj dëshmie, nga çdo e ashtuquajtur dëshmi tjetër për këtë rast apo të tjera hipotetike, që ju siguroj, janë kontradiktore, artificiale dhe të paprovuara në çdo pjesë të përmbajtjes së tyre. 

Ky është informacioni që neve na vjen qoftë nga  Drejtoria e Përgjithshme e Policisë  së Shtetit, qoftë nga  SHISH-i. 

Nga informacioni shkresor, i vënë në dispozicionin tonë nga  Drejtoria e Përgjithshme e Policisë së Shtetit, rezulton se në Gjadër, në afërsi të pistës, të jetë stacionuar që përpara vitit 2013 një avion sportiv i lehtë.

Ky informacion  konfirmohet edhe nga Agjencia e Inteligjencës së Mbrojtjes,  e cila me shkresën  nr. 488 prot,  datë 18.04.2014 dhe me shkresën nr. 506 prot, datë 22.04.2014,  drejtuar ministrit të Mbrojtjes, na bën me dije se: “Në Gjadër, në një hangar  privat, ndodhet një avion sportiv dyvendesh, i cili para vitit 2012 rezulton të ketë bërë një ulje emergjence  në nëntor të vitit 2010 në aerodromin e Kuçovës dhe më 11.06.2011 po ky avion rezulton të jetë ngritur nga Gjadri”.    

 Po kështu, sipas të dhënave që ne kemi arritur të marrim nga Drejtoria e Përgjithshme e Doganave, shkresa me nr. 12770/1 prot, datë 28.05.2014, rezulton se  në vitin 2009, në muajt maj dhe dhjetor,  të jenë importuar  avionë të vegjël sportivë  nga Italia dhe nga Sllovenia, njëri nga të cilët është avioni i stacionuar në Gjadër. Këto dy raste,  veç një importi  helikopteri të përdorur, i llojit “Agusta”, që është  importuar në fund të prillit nga një shoqëri “AE”, e licencuar në QKR në vitin 2008, janë të vetmit në 15 importet e mjeteve fluturuese të kryera në Shqipëri për periudhën nga 2009 deri në maj 2014. Pra, nga viti 2009 deri në vitin 2014 janë bërë 15 importime mjetesh fluturuese. Në  12 raste janë importime për mjete fluturuese apo pjesësh këmbimi nga reparte të ndryshme ushtarake, një rast është rasti i kësaj shoqërisë që thamë, por ky rast nuk bëhet sot objekt diskutimi i komisionit tonë, sepse ka importuar në fund të prillit të vitit 2014 dhe që nga data 1 maj nuk ka më asnjë bazë ish-ushtarake që mund të përdoret për fluturime, sepse janë të gjitha të betonizuara. Pra, janë vetëm këto dy importime të kryera në vitin 2009, në maj dhe në dhjetor, dhe bëhet fjalë për avionë të lehtë sportivë. 
Në zbatim të së drejtës që ligji “Për komisionet hetimore parlamentare” i  njeh  komisionit hetimor parlamentar për të mbledhur, krahas informacionit zyrtar, edhe informacion jozyrtar të bërë publik, dua t’u bëj me dije edhe një konkluzion tjetër, të përfituar nga analiza e një artikulli të një të përditshmeje, bëhet fjalë për një gazetë, i publikuar në  fillim të vitit 2013.  Nga kjo analizë rezulton se për të paktën një prej avionëve sportivë të sjellë në Shqipëri  në vitin  2009 nuk ka asnjë informacion në bazën e të dhënave të Albkontrollit. Ndërkohë, nga shkrimi në gazetë, por dhe nga të dhënat e rrjetit social facebook, të shoqëruara edhe me foto, ky avion ka fluturuar deri në vitin 2012 në hapësirën ajrore të Republikës së Shqipërisë, për shembull, në Gjadër e në Divjakë. Është një intervistë e atij që e zotëron avionin, e dhënë që në fillim të vitit 2013, ku thotë se ka fluturuar lirshëm në hapësirën ajrore të Republikës së Shqipërisë dhe ky avion ka hyrë rastësisht në vitin 2009 në Shqipëri. Pra, ky avion ka fluturuar përpara vitit 2013, jashtë hapësirës së kontrolluar, që është ajo mbi 3000 feet dhe që klasifikohet si hapësira “c” dhe “d”, hapësirë ku fluturojnë avionët VFR ose ata ultralight
E çmoj të nevojshme të theksoj  se fluturime ajrore janë kryer dhe do të vijojnë të kryhen në hapësirën ajrore të Republikës së Shqipërisë, gjë që nënkupton se fluturimi  i kryer në bazë të rregullave që përcakton Kodi Ajror i Republikës së Shqipërisë, aktet nënligjore në zbatim të tij, sikurse është urdhri  i ministrit të Transporteve nr. 113, datë 12.10.2012 “Për regjistrimin e avionëve civilë shqiptarë”, nën mbikëqyrjen e dy autoriteteve të rëndësishme, Autoritetit të Aviacionit Civil, që miraton licencat dhe lejet e fluturimit, dhe Albkontrollit, që ofron shërbim të lundrimit ajror në hapësirën ajrore të Republikës së Shqipërisë, është një fluturim i lejuar. 

Nga Aeroporti Ndërkombëtar “Nënë Tereza”  nga 1 janari 2013 deri me 15 shtator 2013 janë kryer në total 14 mijë e 388 fluturime. Ndërkohë, për periudhën e mbetur, nga 15 shtatori 2013 e deri më 30 prill 2014, janë kryer në total,  ulje dhe ngritje,  11 mijë  e 306 fluturime. Po të bëjmë një mesatare, do të shohim se është një mesatare e ngjashme fluturimesh në kohë të ndryshme. Kjo e dhënë konfirmohet saktësisht nga Albkontrolli në informacionin shkresor me nr. 388/1 prot, datë 29.05.2014, drejtuar Kuvendit të Shqipërisë.
Po ashtu, sipas të dhënave të Autoritetit të Aviacionit Civil, numri “Clearancave”, domethënë lejet e dhëna për operatorët e huaj për të proceduar me ulje dhe ngritje nga një aeroport i certifikuar, në orarin e kërkuar, që përdorin avionë VFR, ose e thënë ndryshe fluturojnë sipas rregullave të fluturimit vizual, me shikim të lirë, që të shmangë pengesat nga avionë të tjerë, prej vitit 2009 deri në vitin 2013, varion në shifrat e mëposhtme: në vitin 2009 janë dhënë 846 leje, në vitin 2010 janë dhënë 798 leje, në vitin 2011 janë dhënë 706 leje, në vitin 2012 janë dhënë 744 leje,  në vitin 2013 janë dhënë vetëm 650 leje. Pra, viti 2009 shënon numrin më të madh të lejeve, 846, viti 2013 shënon numrin më të vogël të lejeve 650 leje.

Sipas Autoritetit të Aviacionit Civil, nga data 18.11.2013 deri më 30.04.2014, numri i fluturimeve me kërkesë private, për qëllime sportive, mjedisore etj., përfshirë  dhe fluturimet me parashutë,  është vetëm 36. Pra, nga një llogari e thjeshtë rezultojnë 7 fluturime private në muaj, një mesatare 10 herë më e vogël se ajo e shënuar në gjithë periudhën paraardhëse duke filluar nga viti 2009 e deri më sot, që shkon deri në  70 fluturime në muaj. 

Të nderuar anëtarë të Kuvendit të Shqipërisë, 

Në përfundim, mund të themi se gjetjet e komisionit  hedhin poshtë akuzat për implikim të Forcave të Armatosura  dhe të bazave të tyre në trafikun e lëndëve narkotike pas 15 shtatorit të vitit 2013. Gjetjet e këtij komisioni, mbi të gjitha, vënë në pah se si ky trafik ka filluar të lulëzojë me bashkëpunimin aktiv apo pasiv të strukturave shtetërore që nga niveli bazë i Forcave të Armatosura deri të nivelet me të larta të  tyre në Ministrinë e Mbrojtjes dhe më gjerë, gjatë viteve 2010, 2011 e 2012, ku avionë sportivë të lehtë,  të  përdorur për transport të lëndëve narkotike, fluturonin në hapësirën ajrore të Shqipërisë, pa lejen përkatëse të fluturimit ose pa i bërë të njohura planet e fluturimit, jashtë çdo kontrolli, edhe pse dihet qartë prezenca e tyre në territorin e Republikës së Shqipërisë, sipas të dhënave të Doganës Shqiptare. 

Trafiku i lëndëve narkotike me mjete fluturuese është organizuar dhe është fshehur në forma dhe mënyra të ndryshme nga ish-struktura të Forcave të Armatosura, të Ministrisë së Mbrojtjes dhe të Aviacionit Civil.

Së pari, duke ulur klasifikimin e aerodromit të Gjadrit. Sipas shkresës  së Shefit  të Shtabit të Përgjithshëm të Forcave të Armatosura, nr. 12/1 datë 01.06.2012, ky aerodrom është emërtuar si “Aerodromi Rezervë, Qendra e Materialeve të Tepërta të Forcave të Armatosura, Stacioni Meteorologjik Gjadër”. Unë mund t’ju them madje që ju aeroportin e  Gjadrit e keni nxjerr jashtë planit të përhapjes, por përmbytjet e Shkodrës ju detyruan ta fusni në planin e përhapjes, me qëllim që aty të bëheshin fluturime për emergjencë. Po t’i hysh kësaj historie rezulton se po të vazhdonit ju të ishit në pushtet këtë aerodrom do ta kishit privatizuar me shumë gjasa dhe trafiku do të kryhej fare lirshëm. Kjo kohë, gjashtëmujori i dytë i vitit 2012, përkon  jo  rastësisht edhe me periudhën kur në mënyrë të përsëritur janë parë avionë që ngarkoheshin me drogë. Ndërkohë, ishte ulur qëllimisht  në mënyrë drastike numri i personelit ushtarak që bënte shërbim në Gjadër, i cili, nëse do të kishte qenë i plotë, do  të mund të kishte qenë dëshmitar i asaj veprimtarie të paligjshme që filloi për shkak se ky aerodrom ushtarak u la jashtë vëmendjes së  Forcave të Armatosura.

Së dyti, duke mos u dhënë alarmi nga autoriteti përkatës që avionë të lehtë sportivë fluturojnë pa asnjë leje, madje edhe kur të dhënat e fluturimeve të tilla rastësisht  bëhen publike edhe në median e shkruar dhe nuk po flas për media lokale, por për një media të përditshme, më e madhja në Shqipëri.

Së treti, duke u fshirë shënime nga libra të shërbimit  të komandantit të truprojës së bazave ajrore, që i takojnë pikërisht periudhës kur dëshmohet saktësisht dhe në vetë të parë, të mos harrojmë, për avionë që ulen, ngrihen  dhe transportojnë lëndë narkotike.

Së katërti, duke iu mbyllur gojën dëshmitarëve okularë nëpërmjet largimit në vende të tjera pune.
Pra, ka një kronologji veprimesh që lidhen në mënyrë logjike njëri me tjetrin, që në vetvete përfaqësojnë një lidhje të pastër të tipit shkak-pasojë. 

Në teorinë e të drejtës penale, lidhja shkakësore ose lidhja shkak-pasojë  përbën  një nga elementet e anës objektive të veprës penale, pa të cilën vepra penale nuk mund të ekzistojë. Me fjalë të tjera, pasoja ose trafikimi i lëndëve narkotike në periudhën e qeverisjes së mëparshme ka ndodhur sepse qeveria e mëparshme me dashje direkte ka lejuar: 

Daljen jashtë kontrollit, vëzhgimit dhe mbikëqyrjes së plotë të bazave ajrore ushtarake, të cilat i ka konsideruar si qendra të  grumbullimit  të materialeve  të panevojshme, të tepërta,  duke lejuar në këtë mënyrë që kjo infrastrukturë e rëndësishme ushtarake të bëhet pre e përdorimit dhe shfrytëzimit për transport  nga ana e trafikantëve të lëndëve narkotike, të cilët ndërkohë kanë mundur të shfrytëzojnë hapësirën ajrore krejtësisht të patrazuar nga autoritetet përgjegjëse për fluturimet ajrore, të vetmet  që autorizojnë apo licencojnë fluturime, ulje-ngritje të mjeteve fluturuese, si dhe monitorojnë fluturimet.

Ka nxitur bashkëpunimin nga pjesëtarë të caktuar të personelit të shërbimit të bazave ajrore, të cilët kanë heshtur, nuk kanë njoftuar zinxhirin komandues të Forcave të Armatosura,  dhe, më e rënda, kanë zhdukur shënime për ditë të tëra nga libri i shërbimit të komandantit të truprojës, siç rezulton qartësisht në rastin e Gjadrit, me synimin  e qartë, fshirjen e gjurmëve të veprimtarisë së kundërligjshme, që provohet të ketë ndodhur në periudhën kohore 2010, 2011 dhe 2012 në Gjadër. Kjo veprimtari e kundërligjshme, fatkeqësisht, vijon të mbrohet personalisht nga ish-kreu i qeverisë, Sali Berisha, i cili, në postimin e  datës 30.05.2014 në facebook, mbron haptas një ish-funksionar të lartë të forcave ajrore, S.Ç,  i larguar nga detyra për dyshime që lidhen me fluturime brenda dhe jashtë hapësirës ajrore me një avion privat sportiv, i cili nuk ka as radio, as transponder, gjë që e lejon të fluturojë në mënyrë të pakontrolluar, pra jashtë monitorimit që mund t’i bëjë Albkontrolli. 

Megjithatë, kjo është një tjetër çështje, që nuk na takon neve për trajtim, por prokurorisë.

Edhe diçka tjetër, personi i lartpërmendur S.Ç është pyetur nga Policia Ushtarake dhe deklarimin e tij ne e disponojmë krejt rastësisht në këto dokumente që kemi marrë nga institucionet shtetërore, përkatësisht nga Ministria e Mbrojtjes, po iu referoj edhe shkresën përkatëse të deklarimit të tij me nr. 621 i protokollit, datë 17.04.2014, që  Policia Ushtarake i drejton Ministrisë së Mbrojtjes, por ju siguroj që në asnjë rresht të deklarimeve të tij nuk ka pohuar dhe përmendur pretendimet halucinante me avionë renegatë, që përshkruan  ish-kryeministri. Madje më pas, pasi komisioni  e bëri publik raportin e vet, dëshmitari ka dalë publikisht edhe në medie  dhe e ka mohuar atë çka Sali Berisha   shkruante në postimin tij.

Në punën e tij komisioni hetimor parlamentar ka bërë kujdes që në asnjë rast gjatë veprimtarisë së tij të mos u mbivendoset kompetencave të organeve të tjera kushtetuese, siç është Prokuroria e Republikës së Shqipërisë, organi i vetëm të cilit Kushtetuta, në nenin 148 të saj,  i ka njohur dhe i ka dhënë shprehimisht atributin e ushtrimit të ndjekjes penale dhe ngritjes së akuzës në emër të shtetit.

Faktet e bëra prezente deri më tani, së bashku me të dhënat që u cituan, të cilat sipas çmimit tonë i provojnë katërçipërisht ato, duhet t’i vihen në dispozicion organit kompetent të prokurorisë, në mënyrë që ky organ të procedojë me kryerjen e veprimeve specifike, që ne nuk i bëjmë dot, se na i ndalon ligji, se plotësojnë ngritjen e akuzës dhe sigurojnë vendosjen përballë drejtësisë të personave konkretë, të cilët dyshohet se minimalisht, në periudhën kohore tetor-nëntor 2012, duke transportuar me mjete fluturuese lëndë narkotike, të kenë konsumuar figurën e veprës penale të “Trafikimit të narkotikëve”, të parashikuar nga neni 283/a i Kodit Penal.

Nga informacionet e vëna në dispozicionin tonë nga Prokuroria e Përgjithshme e Republikës së Shqipërisë, si dhe nga Prokuroria për Krimet e Rënda, përkatësisht me shkresat me  nr. 1639/1 i protokollit, datë 22.05.2014 dhe me nr.  1177/1 i protokollit,  datë 27.05.2014,  rezulton që në Prokurorinë për Krimet e Renda të jetë regjistruar procedimi penal nr. 151  për veprën penale të parashikuar nga neni 283/a i Kodit Penal.

Ky procedim është regjistruar mbi bazën e akteve të dërguara për kompetencë lëndore nga Prokuroria e Rrethit Gjyqësor Lezhë, si dhe mbi bazën e një materiali të Prokurorisë së Përgjithshme, që i është përcjellë Prokurorisë për Krimet e Rënda më 09.05.2014, ditën kur komisioni u konstitua. Këto materiale u referohen pikërisht të njëjtave akuzave që kishte si objekt Komision Hetimor.

Nga  një sërë vendimesh  që Gjykata Kushtetuese ka shpallur, unë po i referohem vendimit nr. 18/2003,  në interpretim të nenit 77 të Kushtetutës, që bën fjalë pikërisht për komisionet hetimore parlamentare: “Komisioni hetimor, duke hetuar një fushë të caktuar brenda kompetencave, që përfshihen në përgjegjësinë kushtetuese të Kuvendit, mund të arrijë të gjejë të dhëna, të cilat përbëjnë shkak për t’u vlerësuar nga ana e tij, por pa hyrë në sferën e organeve hetimore dhe gjyqësore të ngarkuara nga Kushtetuta për vlerësime të këtij lloji”. 

Çështja në fjalë, veç të tjerave, do të kishte pa asnjë diskutim një rrjedhë krejt tjetër, nëse shërbimi më i rëndësishëm i inteligjencës, SHISH-i, do ta kishte trajtuar me përgjegjësi dhe me seriozitet në kohën dhe momentin e duhur  informacionin e dhënë nga Policia Ushtarake më 30.10.2013, dhe që në shkresën e SHISH-it, që iu dërgua ministres së Mbrojtjes edhe i deklasifikuar, me qëllim ose pa qëllim, është thënë sikur ai informacion është dhënë nga Shërbimi Informativ i Ushtrisë. Informacioni i datës 30.10.2013, që  i referohet dëshmisë së dëshmitarit S.GJ, është informacion i marrë nga Policia Ushtarake, e cila është e para dhe e vetmja që e ka këtë informacion dhe ua ka ndarë strukturave të tjera. Më pas është angazhuar për disa javë rresht, menjëherë pas saj, që të monitorojë bazën e Gjadrit. 

Pra, nëse ky shërbim do të kishte bashkëpunuar edhe me Shërbimin e Inteligjencës në Forcat e Armatosura, gjë për të cilën nuk e detyrojmë ne, por ligji organik i Shërbimit, po të kishte bashkëpunuar me Drejtorinë e Përgjithshme të Policisë së Shtetit, dhe nëse nuk do të kishte ndarë  në  “mënyrë të pafajshme” një të dhënë të papërpunuar, të paanalizuar, të pavërtetuar, siç thotë vetë Shërbimi, nuk do të kishte ndodhur e gjitha kjo. 

Kjo lloj sjelljeje i shërbeu si fshehjes së  ngjarjeve  të ndodhura më parë, ashtu dhe mundësisë për cenim të mëtejshëm të rendit dhe të sigurisë publike nëpërmjet zbulimit në publik të të dhënave të klasifikuara. Kuptohet kjo u shërbeu personave që, me veprime aktive të drejtpërdrejta dhe në bashkëpunim, kryen veprën penale të trafikimit të lëndëve narkotike.

Në përfundim të gjithë sa më sipër, Komisioni Hetimor Parlamentar ka propozuar:
 Dërgimin e të gjithë materialit të shqyrtuar dhe të administruar nga ky komision Prokurorisë së Përgjithshme të Republikës së Shqipërisë,  me qëllim vënien përpara përgjegjësisë të të gjithë zyrtarëve shtetërorë  ose jo, të cilët kanë bërë të mundur ngritjen dhe funksionimin e një linje të rregullt të trafikut ajror të narkotikëve nga baza ajrore e Gjadrit në periudhën e ish- qeverisjes së mëparshme.

Faleminderit! 

Ilir Meta – Fjalën e ka deputeti Oerd Bylykbashi, përgatitet deputeti Arben Çuko. 
Oerd Bylykbashi – Zoti  Kryetar, 

Të nderuar kolegë,
Sapo dëgjuam konkluzionin e një farse qeveritare. Dëgjuam një raport vërtet të turpshëm, të një komisioni, që shqiptarët e kanë quajtur “komisioni i mushkonjave anofele”. Sigurisht, askush nuk priste që komisioni marionetë qeveritar, për përgënjeshtrimin e akuzave të opozitës për rritjen e trafikut të drogës, të hetonte qeverinë. 

Ky është komision qeveritar, sepse askush me arsye dhe inteligjencë mesatare, qoftë edhe socialist, nuk beson se ky komision do të hetonte rolin e qeverisë socialiste në rritjen e narkotrafikut, por do të mbronte qeverinë. 
Është komision qeveritar, sepse roli i vetëm i këtij komisioni është të zbatonte urdhrin e Kryeministrit dhe të mbulonte çdo lloj akuze apo pretendimi për përdorim nga narkotrafiku të bazave të ushtrisë  dhe më shumë se kaq,  fenomenin gjithmonë e më shumë në rritje të narkotrafikut në Shqipëri. 
Është farsë se vetë kërkesa e mazhorancës për ngritjen e komisionit e zbulon atë. Dëgjoni: në këtë kërkesë maxhoranca shkruan: “Ky komision do të jetë një garanci për përgënjeshtrimin e akuzave të ngritura nga opozita”. Kjo është ajo që shkruhet në kërkesën e mazhorancës për ngritjen e komisionit.
Kjo është e paprecedentë. Komision hetimor, që ka për qëllim përgënjeshtrimin dhe jo hetimin e një problemi,  bie ndesh me nenin 77 të Kushtetutës, që kërkon hetim parlamentar dhe jo përgënjeshtrim parlamentar. Madje më keq, synimi i hetimit qeveritar është opozita, që e ka denoncuar dhe jo problemi i narkotrafikut. Të paktën atë që e shkruajtën në kërkesë, ta kishin ruajtur për konkluzionet e raportit. Jo, konkluzionin e vendosën në kërkesë dhe pastaj kanë shkruar raportin.
Gjykata Kushtetuese e thotë troç: “Hetimi parlamentar është instrument kontrolli i opozitës mbi qeverinë”. Nuk është mjet kontrolli i qeverisë mbi opozitën. Ky raport sot provon se edhe në këtë pikë, qeveria dhe mazhoranca shkelin vendimin e Gjykatës Kushtetuese, por kjo nuk përbën më risi.
Ky komision i ngordhi në bark kësaj mazhorance pa lindur ende. Ngordhi më 10 maj, kur një dunë rëre i theu rrotën avionit dhe një dunë tjetër i dogji friksionin fuoristradës së narkotrafikut. Atë ditë çdo lloj sharlatanizmi, që do të shkruante më pas mazhoranca, nuk mund të përgënjeshtronte më as avionin, as makinën as qindra kilogramët e drogës, dhe as trafikantët e arrestuar. 
U mblodhën pesë deputetë të mazhorancës dhe shkruan me porosi një raport përgënjeshtrues. Edhe shqiptari më skeptik, sot qesh me këtë raport. Qesh, sepse i kujtohet avioni. Ndërkohë që me këtë komision marionetë sajonit prova, ju nga ana tjetër i mohuat opozitës të drejtën kushtetuese të hetojë fenomenin e rritjes së narkotrafikut. Përsëri shkelje e vendimeve të Gjykatës Kushtetuese. Ai komision do hetonte problemin, po juve nuk donit hetimin por përgënjeshtrimin. Dhe atë komision e rrëzuat se kështu urdhëroi Kryeministri. 
Të ndalemi pak te faktet bazë që sjell ky raport:
1. Dëshmitë e banorëve të Gjadrit për ulje avionësh pas 15 shtatorit janë të turbullta, të pasakta, megjithatë nuk rezultojnë të jenë bërë seanca dëgjimore me ta. Dëgjuat gjë ju? Se në fakt nuk ka një gjë të tillë.
2. Rojet nuk kanë parë avion të ulet.
3. Kanalet që rrethojnë pistën ishin të paprekur. Kanalet kanë kohë që janë bërë por na qenka problem i madhe se në fakt guriçkat, ato që përmendi zëvendësministri i Mbrojtjes, nuk përmenden më.
4. Por sapo ka ardhur Rama në qeveri, një dëshmitar anonim qeveritar dëshmon se trafiku ka ndodhur vetëm në kohën e PD-së.
5. Se kjo dëshmi është e vetmja dëshmi e saktë. 

6. Se në kohën e PD uleshin e ngriheshin avionët, por dëshmitari nuk jep data.
7. Shënime në dokumentacion nuk ka, por komisioni një herë thotë që nuk ka shënime, pastaj thotë janë zhdukur, dhe përpiqet të përcaktojë kohën e uljeve sipas dëshmitarit, me periudhën kur nuk ka shënime. Dhe bëhet përpjekje për të lidhur datat që pretendon një dëshmitar anonim, që askush  nuk e njeh, me datat që pretendon raporti që janë zhdukur në dokumentacion. 
Konluzion 1: Nën qeverisjen e Ramës nuk ka patur krisma. Madje as narkotrafik.
Konkluzion 2: Trafik na qenka bërë vetëm në kohën e Saliut.
Kjo është qesharake. Zotërinj të mazhorancës, po ju shpërthen hashashi rrugëve, ka thyer traun e doganës tokësore, asaj detare dhe ajrore. Po alarmoni policitë fqinje, po edhe më larg, se kamionët po arrijnë Hollandën e Gjermaninë. 
Narkotrafiku mori guximin ta bëjë Shqipërinë pikë logjistike edhe nga ajri. Dhe ministrat përgjegjës thonë ka zero fakte, Kryeministri tallet, ndërsa dëshmitarët dhe gazetarët frikësohen, ndërkohë që avioni u mbeti në dorë si dopiogjashtë. Ndërsa ky komision marionetë i Kryeministrit kërkon që t’i mbyllë gojën opozitës, madje më shumë se kaq,  kush  e dëgjoi me vëmendje raportin, kërcënimet ishin të hapura edhe për Shërbimin Informativ Shtetëror.
Rastet e kapura nga policia (sepse policët profesionistë vazhdojnë e përballen me krimin): janar 96 raste, shkurt 90, Mars 121, prill 141 dhe në maj 2014 janë 149 raste. Në total 597 raste. Duket qartë trendi rritës deri kur u ngeci avioni në rërën e Divjakës.
Janar-shtator 2013 (nëntë muaj), policia italiane sekuestroi vetëm 3.120 kg hashash. Në periudhën janar-prill 2014 (katër muaj) 9.730 kg, pra më shumë se trefishi i sasisë së e kapur për më pak se gjysmën e kohës nën qeverisjen e PD-së.
Janar-shtator 2013, përsëri nëntë muaj, policia greke sekuestroi vetëm 4300 kg hashash. Në periudhën janar-prill 2014, pra prapë katër muaj, më pak se gjysma e kohës, 13 ton hashash. Përsëri trefishi i sasisë që u kap për dyfishin e kohës që u kap nga policia në kohën e qeverisjes së PD-së. Kemi gati 600 raste të kapura në Shqipëri, me rritje të dukshme kur opozita filloi denoncimet. 

Policia do të bëjë punën e vet. Nuk mund të thoni: “Ja, po kapim ne më tepër”. Ka me mijëra policë profesionistë që bëjnë detyrën e tyre, pavarësisht se po drejtohen nga personazhe që janë sjellë nga kjo qeveri. Për ta përmbledhur: janë vetëm 7,5 tonë, në nëntë muaj të vitit 2013, dhe 23 tonë në vetëm katër muaj të vitit 2014. Nëse vazhdoni me këtë ritëm, deri në nëntor do t’i kapni 45 tonë. Një rekord, që është gjashtë fishi i sasisë së kapur në vitin 2013. Nën qeverisjen tonë, policia shqiptare kapte më shumë drogë sesa policia fqinje, por tani është prishur ky raport. Prokurorët Antimafia në Itali po e quajnë prapë Otranton Autostrada e Drogës. Mediat greke flasin për një luftë të pashpallur në kufi me kartelet shqiptare të drogës. 

Shpresoj shumë që të mos i shkojë në mendje ministrit tonë të Brendshëm që atë shprehjen “Bravo, çuna!” të mos e kthejë në italisht, për të t’i dhënë zemër policëve italianë. Kursejuani këto sharlatanizma shqiptarëve, sepse po bëheni qesharakë. 

Fakti është se ne e ulëm në mënyrë të konsiderueshme kultivimin dhe trafikimin për vitin 2009-2012. Vumë moratoriumin e skafeve. E bëmë të vështirë kultivimin, duke ndërprerë furnizimin me ujë dhe duke penguar krahun e punës. Mbledhje kishte, por ne luftuam trafikun. Pa këtë luftë dhe ato rezultate, nuk ia hiqte njeri vizat Shqipërisë për të hyrë në Shengen dhe as nuk e propozonte statusin dy herë rresht. 

Sot ka shpërthyer trafiku nga toka dhe nga deti. Madje, ju propozuat heqjen e moratoriumit legjislaturën që shkoi. Trafikantët morën guxim. Çfarëdo të thotë komisioni hetimor, dëshmitarët i kanë parë ata avionë. 

Qeveria mori masa, duke betonizuar pista e fluturimit. Urojmë që të mos ketë ndonjë emergjencë! Habi më e madhe vjen nga deklaratat e djeshme të ministrit të Brendshëm. Pasi takoi ambasadorët, ai tha se lufta ndaj narkotrafikut nuk është vetëm problem i policisë, por edhe i shoqërisë. Madje, kërkon edhe bashkëpunim ndërkombëtar. 

Zoti ministër, shqiptarët janë kundër narkotrafikut, kështu që mos i bëj palë në dështimin tënd. Shpresoj të mos u kesh thënë ambasadorëve se fajin e kanë shoqëritë europiane, që pinë hashashin shqiptar, ashtu siç tha Kryeministri në Holandë, ku la nam duke thënë se Shqipëria ka prostitucion sepse ka Europa prostitucion.

 Po e mbyll, duke perifrazuar shprehjen e një filmi shqiptar. Zoti Kryeministër, mjaft me këto dokrra, sepse po ju qeshin edhe çakejtë maleve!

(Drejtimin e seancës e merr zoti Dule.)

Vangjel Dule – Faleminderit!

Fjalën e ka zoti Çuko.

Arben Çuko – Të nderuar kolegë, ka disa muaj që kjo furtuna e madhe e përdorimit të bazave ushtarake për narkotrafik mori gjithë ato energji të kolegëve të opozitës, me në krye ish-Kryeministrin. Filloi me bazat ushtarake dhe mbaroi me to. 

Më bëri përshtypje fjala e kolegut parafolës, i cili nuk u mor me këtë objekt të komisionit hetimor, por me drogën në përgjithësi. Ju kujtoj që policia po lufton me një kuçedër të madhe, të cilën e lejuat ju. E ujitët madje edhe me makinat e Komisariatit të Policisë së Gjirokastrës.  Tashti thoni se është mbushur Shqipëria me drogë. Unë mendoj se ky është një plan i mirëpërgatitur dhe i mirekzekutuar, i një pjese të opozitës shqiptare, për të realizuar dy gjëra të thjeshta: uljen e moralit dhe të kohezionit të Policisë së Shtetit dhe të FA-së. Të akuzosh FA-në për përdorim të bazave ushtarake në dobi të trafikut është pjesë e një plani që nuk e do të mirën e FA-së. 

Të kthehemi te objekti. Pas shqyrtimit të dokumentacionit që na u vu në dispozicion, na del që kemi dëshmi konkrete nga një person që ka pasur detyrë vëzhgimin e aeroportit të Gjadrit. Kjo dëshmi bëhet akoma dhe më e besueshme kur këtë aeroport e latë pa ruajtje: vetëm me një vëzhgim. Atë e transferuat dhe i thatë që të mbyllte gojën. Gjatë gjithë asaj periudhe radarët ishin jashtë funksionit. Librat e shërbimit janë zhdukur, me të gjitha shënimet. 

Informacionet kanë dalë nga Policia Ushtarake në tetor të vitit 2013. Ajo ka kërkuar edhe ndihmën e SHISH-it, që të organizonte një operacion të saktë për kapjen dhe evidentimin e këtyre informacioneve. Çfarë u bë? Asgjë. E them me bindje të plotë se sulmi ndaj Policisë së Shtetit dhe FA-së ka qenë i mirëkoordinuar dhe i mirekzekutuar. 

Nuk mund të shpjegohet ndryshe dalja e një ish-ministri në publik, duke dekonspiruar operacionin e policisë të ndodhur 15 vite më parë, vetëm që të sulmonte figurën e drejtorit të Përgjithshëm të Policisë.  Nuk mund të shpjegohet ndryshe që të sulmosh FA-në, kur ajo është përfshirë në rritjen e prestigjit të vendit. 

Bindja ime është kjo: skema e Divjakës është rrjedhojë e skemës që përmenda.

Faleminderit!

Vangjel Dule – Faleminderit!

Fjalën e ka zoti Lutaj, por zotin Lutaj nuk e shoh në sallë. 

Atëherë, zoti Strazimiri, në emër të Grupit Parlamentar të PD-së. 

Gent Strazimiri - Faleminderit!

Të nderuar qytetarë, që na ndiqni nëpërmjet ekranit, mungesa e kolegut Lutaj në sallë, ndjek dhe planin që fjala e opozitës në Kuvend bashkëngjitet me fillimin e ceremonisë së hapjes së kampionatit botëror. Pra, që të mos e dëgjonin. 

E gjithë historia e këtij komisioni hetimor dhe kjo seancë e maskuar me shumë kujdes me minutash dhe orar, ka vetëm një emër: që është pafytyrësia. A ka një armë që të ndihmon ndaj pafytyrësisë? Po. Është e vërteta, logjika, radhitja e fakteve, gjë që komisioni i qeverisë nuk ka dashur që ta bëjë. Në rend kronologjik ngjarjet fillojnë në këtë mënyrë: me datën 17 tetor të vitit 2013 Policia Ushtarake e rilindur na paska marrë një informacion shumë serioz që në periudhën 2011-2013 nga Gjadri na qenka kryer trafik. Ia kanë thënë të gjitha Berishës, por këtë ia kanë kursyer. Me datën 30 tetor, mbasi ka kryer të gjitha veprimtaritë, ia kanë kaluar Policisë së Shtetit. Sigurisht, strukturat e saj që kanë prerogativa të Policisë Gjyqësore, kanë hetuar ngjarjen.

Nga data 30 tetor 2013, siç thotë raporti, ka një heshtje absolute. Është një heshtje vdekjeje. Ndërkohë kthehemi te informacionet publike. Në datën 2 shkurt 2014, në datën 20 shkurt 2014 dhe pastaj në datën 3 mars 2014 mediet raportojnë se avionë misteriozë ultralexherë ulen vend e pa vend në pistat e aerodromeve ushtarake, ulen në plazhe, ulen kudo, në çdo sipërfaqe të sheshtë. Këto janë informacione që vijnë nga media të spektrit të ekstremit të majtë deri te mediat e djathta zyrtare. Në datën 17 prill ju e keni dëgjuar këtë në parlament nga ish-Kryeministri Sali Berisha si një denoncim. Po atë datë këtu plasi një gajasje e madhe. Kryeministri së bashku me Kryetarin e Kuvendit i merrnin fjalën nga goja njëri-tjetrit për të thënë se po dezinfektohen mushkonja. Ia lanë në prehër ministrit të Shëndetësisë, i cili nuk e dinte që do të fillonte një proces dezinfektimi, madje dhe me avionë. Ministrja e Mbrojtjes u çua në parlament dhe tha se kjo është një broçkull. Nuk ka ndodhur, nuk është e vërtetë, nuk ka asnjë informacion, nuk ka asnjë provë, ju nuk keni asnjë provë. Në datën 18 prill zëvendësMimi del dhe na siguron në një televizion kombëtar që është e pamundur të ulen avionë aty ku thotë Sali Berisha dhe opozita, ku thotë media dhe dëshmitarët, sepse aty ka guriçka. Dakord. Teknikisht është e pamundur, nuk ulet dot avioni. Në datën 1 maj në emisionin “Ajsberg”, gazetari Artur Çani interviston dëshmitarë që në Gjadër dhe në Kardhiq kanë parë të ulen avionë, që merrnin ca çanta, të cilat brenda përmbanin ca qese të lidhura me nadërban. Thoshin se vinte erë e keqe. 

Në datën 3 maj përsëri zëvendësMimi, i cili na kishte siguruar që aerodromet kanë guriçka dhe është e pamundur të ulen avionët, na del duke betonuar çdo pistë të ushtrisë. Arsyeja, helbete, meqenëse thotë opozita, po e bëjmë dhe këtë punë për të plotësuar një dëshirë të opozitës. Në datat 5, 6, 7 dhe 8 maj, zëvendësMimi vazhdon betonizimin nga Veriu deri në Jug, në çdo sipërfaqe të sheshtë të shfrytëzuar ose jo nga ushtria, pavarësisht se të gjitha sipërfaqet siç i kishte lënë Saliu ishin të tëra me guriçka, me mbeturina dhe nuk lejonin ngritjen e avionëve dhe as uljen e tyre. 

Në datën 8 maj pastaj erdhi dita e madhe. Qeveria, që nuk duron dot ta akuzosh, veçanërisht për narkotrafik, na dha lajmin e madh që do të bënte një komision të vetin, do ta kryesonte Ermonela dhe do të vërtetonte se akuzat e Sali Berishës dhe të opozitës ishin të pabaza, baltosje ndaj Forcave të Armatosura. Kurrë nuk kemi thënë këtë. Kemi thënë që e bën ti, jo Forcat e Armatosura. Deri më pak se 48 orë nga ky moment në datën 10 maj ra avioni jo në Bedat ku pritej dhe thuhej, por ra në Divjakë. Riformato, deklarata e parë që ka dhënë tha se ishin ulur për bela në Divjakë, se ishte bllokuar Gjadri me betona. Dhe këtë e kanë mediat, të majta dhe të djathta. Thatë fillimisht se ishte një superaksion. Hosana Baraba, policia ishte në vendngjarje për 40, po kapi aq sa mund të kapte. I iku çdo gjë që mund të lëvizte, kapi çdo gjë që nuk lëvizte dot nga vendi. Dhe pastaj, siç tha dhe parafolësi këtu, na doli që superaksioni i policisë na paskësh qenë në fakt jo një punë hetimore, kërkimore, profesionale e policisë, që paska mbërthyer një bandë, por në fakt policia na paska kapur një gjë që e paskësh inskenuar Berisha dhe ia paska lënë në prehër. Janë dy gjëra që nuk qëndrojnë. 

Në  datën 27 maj të vitit 2014 policia kujtohet të thërrasë Thenis Kuqin për deponim, gazetar i cili që në shkurt kishte thënë se njerëzit thonë se në Kardhiq, tamam-tamam në  “Asim Zenel” facilitetet e ushtrisë, dhjetë veta që kanë hapur një ndërmarrje ku dhe 3 ushtarakë ndihmojnë për të rrumbullakosur rrogën në transport, së bashku me një person i cili punon në Ministrinë e Brendshme, me sa duket polic, bëjnë këtë punë. Pas kësaj kërcënohet dhe askush nuk pyet për këtë. Kujtohen në datën 27 maj ta thërrasin dhe ky sigurisht që refuzon të takohet me ta. Sigurisht që refuzon të shkojë të përgjigjet. Pse? Sepse në datën 28 maj zotëria që kishte marrë të gjitha kërcënimet kishte vendosur të paraqitet në organ shtetëror serioz, te Komisioni i Medias, për t’i komunikuar opinionit publik gjithçka dinte si një qytetar i ndershëm, si një gazetar i ndershëm dhe për të thënë të gjitha arsyet e persekutimit të tij dhe të familjes së tij nga narkotrafikantët. Kjo në datën 28 maj. 

Në datën 29 maj zgjohet policia, e cila kishte rënë në gjumë në datën 30 tetor të vitit 2013, gjithmonë sipas raportit. Policia zgjohet dhe na prodhoka, sipas raportit, shkresën me nr. 721, që me sa duket shpëtoka Ermonelën. Na vërtetoka se dëshmitari S.GJ  nuk gënjen. Ai ka parë me sy në 2010-n, 2011-n dhe 2012-n që ulen dhe ngrihen avionët. Ka folur me filan e fistek epror, i cili i ka thënë: “Mos na fut në telashe, por lëre këtë muhabet”. Për këta eprorët nuk ka absolutisht asnjë arsye se pse-të  ku nuk duhet t’i kishte thirrur komisioni hetimor. Në fund, konkluzioni ku arrin Ermonela pas plot 20 ditësh hetime për një çështje kaq të rëndë me 3 mbledhje dhe 5 vendime, na qenka se Divjaka nuk ka ndodhur, nuk ka rënë avion në Divjakë, që nuk është arrestuar vetë i gjashti Riformato, që nuk ka kapur policia me superaksion gjysmë ton drogë, por e gjitha kjo na qenka një inskenim i Sali Berishës. 

Në datën 31 maj komisioni që filloi punën me datën 9 maj arriti në konkluzionin: qytetarë  flini të qetë. Të gjitha këto që keni parë dhe dëgjuar nuk kanë ndodhur ose më saktë kanë ndodhur, por jo tani kur i patë ju live. Kanë ndodhur në kohën kur Kryeministër ishte Sali Berisha. Në 3 mbledhje dhe 20 ditë jetë komisioni hetimor i  drejtuar nga një ish-prokurore, e cila nuk mund të thotë që nuk ka eksperiencë për këtë punë, ka harruar të pyesë fjala vjen, gazetarët që kanë mbledhur dëshmitë dhe dëshmitarët okularë që kanë dalë në media, ka harruar të pyesë Policinë Ushtarake dhe Policinë e Shtetit  se çfarë bënë nga 17 tetori i 2013-s deri më 29 maj të vitit 2014-s, kur u thanë të zgjohen nga gjumi dhe të prodhojnë një shkresë tjetër. Ka harruar të pyesë zëvendës Mimin se pse e betononte çdo sipërfaqe të ushtrisë në 2014 për një ngjarje që kishte ndodhur në vitin 2010, për të parandaluar një ngjarje që kishte ndodhur në vitin 2011? Ka harruar të pyeste nëse guriçkat, që nuk lejonin uljen e avionëve në vitin 2014, pse e lejonin urdhrin e uljes së avionit në vitin 2012, siç thotë dëshmitari S. Gj. dhe e vulos Policia Ushtarake së bashku me Policinë e Shtetit? 

Ka harruar të pyeste ministren se pse e mohoi kategorikisht dhe pastaj urdhëroi betonimin e çdo sipërfaqeje të sheshtë, falsifitete të ushtrisë në këtë vend? Ka harruar të pyesë shefin e Shtabit të Përgjithshëm, gjeneral komisarin, Jeronim Bazen, se nuk  është gjeneral major, nëse ka pasur avionë renegatë në periudhat për të cialt flet dëshmitari S. Gj. Ka harruar ta pyesë nëse e ka pyetur  NATO-n gjë gjatë kësaj periudhe për të cilën flasim, kur ka qenë Berisha, ka pasur  avionë renegatë, siç e pyeti për muajin mars të vitit 2014  dhe NATO i tha se nuk ka pasur.

NATO, të jeni të bindur të nderuar qytetarë, nuk  është Albkontrolli, nuk është  as aviacioni civil, nuk është as Ministria e Mbrojtjes së tyre. Çdo rekord që ka, e ka dhe është atje.  Mjafton ta pyesësh.  Këta nuk e kanë parë me interes që ta pyesin. 

Problemi është: A është e gjitha kjo që unë ju thashë logjikisht një pakujdesi? Nuk  besoj se është pakujdesi, sepse zonja mund të mos ketë aftësi të tjera, por si prokurore ka ngrënë bukë disa kohë. Unë mendoj se ndoshta është një plakje e oficerëve të sigurimit, që nisën ta bënin këtë montaturë, por, me sa duket, 8 vjet në shtëpi ua kanë zbutur pak imagjinatën dhe nuk kanë prodhuar në momentin dhe në kohën e duhur, siç ka qenë zakoni, kohët e mallshme që gjoja të ishte dhe ta shijonte edhe populli në sinema “Majestic” me qyngjet përjashta dhe të bërtisnin “kriminelët në litar”. 

Nëse sot do të kishte  një propozim konkret dhe një propozim serioz, do të ishte një gjë: të zgjatet afati i komisionit hetimor. Nuk paska hetuar asgjë. Mirëpo kjo nuk po ndodh. Këtu po votohet që gjëja  nuk ka ndodhur, ajo që ju keni parë me  sy. E vetmja gjë që do t’i  vija kokën sot, se është edhe ditë ogurzezë, këta  festojnë vërtet një përvjetor, ditën e emrit, u tha këtu:  është  e vërtetë, e nisën si terroristë enveristë, po e përfundojnë si narkoenveristë.

Nuk duhet  t’i lejojmë! Ku vend duhet të ndahet urgjent në burra  që e duan shtetin dhe janë të ndershëm, pavarësisht bindjeve politike dhe në burra që me shtetin mendojnë  se  mund të bëjnë pazare dhe mendojnë mund të përziejnë narkotrafikun me ligjin, prokurorin me narkotrafikantin dhe gjyqtarin me aerotrafikantin.

Faleminderit!

Vangjel Dule – Faleminderit, zoti Strazimiri!

Zoti Taulant Balla, urdhëroni!

Taulant Balla – Zoti drejtues i seancës,

Kolege dhe kolegë deputetë,

Gjetjet e komisionit hetimor, të cilat u prezantuan sot në raportin përfundimtar, hedhin dritë mbi  të disa të vërteta krejtësisht të hidhura  të qeverisë së kaluar. Për periudhën tetor 2012 deri në mars 2013, ekzistojnë, tashmë, dëshmi të plota të faktit se në aeroportin e Gjadrit uleshin dhe ngriheshin avionë  të palicencuar dhe të paautorizuar, me të cilët, sipas raportit, dyshohet se  transportohej lëndë narkotike.

Oficerët, të cilët kanë qenë duke patrulluar zonën dhe  që kanë parë me sytë e tyre avionët, që furnizoheshin me karburant, teksa në ta ngarkoheshin pako të mbështjella me naderband jo vetëm që nuk janë dëgjuar nga eprorët e tyre të 2012-ës, por  janë urdhëruar të mos raportojnë dhe të mos pengojnë avionët teksa uleshin dhe  ngriheshin lehtësisht në Gjadër.

Madje çmenduria ka  arritur deri aty sa njëri  prej ushtarakëve që guxoi  të raportonte uljen e avionëve, u kërcënua dhe më pas u  largua nga aeroporti i Gjadrit dhe i dhanë një detyrë të re larg ngjarjeve,  për të cilat kishte qenë dëshmitar okular. Gjithçka  ka ndodhur në muajin tetor 2012 deri në muajin  mars 2013, kur  kryeministër ishte Sali Berisha dhe ministër i Mbrojtjes ishte Arben Imami.

Meqenëse këta dy zotërinj prej javësh lëshuan akuza në drejtim të  Forcave të Armatosura, meqenëse sot ishte mundësia për të diskutuar me axhendën parlamentare për këtë çështje, ku e keni zotin  Sali të flasë për këtë çështje?  Përse nuk vjen ish-kryeministri të flasë nëse ka pasur  informacion për këta avionë që fluturonin dhe uleshin pa leje në kohën e qeverisjes së tij, duke abuzuar me strukturat e ushtrisë e duke përdorur emrin e institucioneve të inteligjencës?

Më lejoni, zonja e zotërinj deputetë, të lexoj dëshminë e oficerit, i cili  pa me sy dhe ishte  i gatshëm të dëshmonte që në kohën e qeverisë së Saliut për çështjen në fjalë. Lexoj: “Kam qenë  me shërbim në aerodromin Gjadër –Lezhë nga  viti 2011 deri në mars të vitit  2013. Gjatë  kohës që kam qenë me shërbim, në muajin tetor 2012, kam pasur informim nga persona, që kanë  pasur bagëti, se këtu  në Gjadër ulet një avion charter në fund të aerodromit, që ngarkonte disa arka të dyshimta. Në një  prej ditëve që unë isha me shërbim, ulet avioni rreth orës 7:30, për të cilën kam komunikuar në  telefon me komandantin e truprojës bazë të Gjadrit dhe i kam  thënë se vjen një avion charter. Komandanti i truprojës E. M., së bashku me rojën S. GJ., kanë shkuar  në aerodrom me motoçikletë dhe kanë gjetur  avionin dhe 5 persona të tjerë dhe kanë konstatuar furnizimin me karburant dhe  pako të mbështjella me  naderband. Janë pyetur personat në fjalë se çfarë po bënin në një bazë ushtarake dhe përgjigja ka qenë se po bënin stërvitje në luftën kundër narkotikëve dhe se ishin të SHISH-it. Kur komandanti i truprojës u ka thënë se po vjen përgjegjësi,  njëri prej tyre u ka thënë se janë të SHIK-ut dhe më pas janë larguar.


Dëshmitari S.Gj. në informacionin e tij pohon se ka komunikuar me kapitenin me iniciale A.Sh., duke i thënë: “Ishte ulur një avion, i cili ka ngarkuar diçka të dyshimtë”. Ky i fundit ka komunikuar me oficerin e drejtimit me iniciale B.D., i cili ka tentuar ta mbulojë këtë fakt, duke i urdhëruar që të mos raportohej se është ulur avioni, por vetëm që ka fluturuar dhe se s’ka çfarë ju duhet me këtë punë. Kjo ka ndodhur në muajin tetor të vitit 2012. 

Pyetja që shtron ky raport përfundimtar i komisionit është shumë e thjeshtë: pse ish-kryeministri Sali Berisha dhe ish-ministri i Mbrojtjes nuk morën asnjë masë në vitin 2012, për të mos e lejuar këtë trafik të lëndëve narkotike? Pse Sali Berisha nuk mori asnjë masë për të mos lejuar uljen dhe ngritjen e avionëve privatë, të paautorizuar nga baza e Gjadrit? Pse oficeri i ushtrisë, që ishte dëshmitari i ngjarjes së uljes së avionëve në tetor të 2012-s deri në mas të 2013-s, pas raportimit tek eprorët e tij, u urdhërua të mos fliste më për këtë çështje? Pse për këtë oficer, pasi dëshmoi për uljen e avionëve, u urdhërua të largohej nga baza e Gjadrit, ku shërbente prej kohësh? 

Zonja dhe zotërinj deputetë, ka ardhur koha që personi që ngriti gishtin, Sali Berisha, të flasë dhe të japë përgjigje për këtë çështje, pasi për periudhën tetor 2012-mars 2013, në qeverinë që drejtonte opozita e sotme, përgjegjësinë, këtë e dimë të gjithë, e mbante vetëm një njeri, ish-kryeministri i vendit, zoti Sali Berisha.  

Zonja dhe zotërinj deputetë, raporti përfundimtar i këtij komisioni nxori në pah një të vërtetë shumë të hidhur. E vërteta konsiston në faktin se avionë të vegjël kanë fluturuar dhe kanë marrë leje uljeje në Shqipëri gjatë viteve 2009, 2010, 2011, 2012 dhe 2013. Po të shikoni shifrat, e kuptoni sesi ka evoluar ky trafik gjatë qeverisjes suaj. Prandaj ishit edhe të mirinformuar dhe ndoshta të shqetësuar për pazaret e prishura dhe trafik të ndaluar menjëherë pas shtatorit të vitit 2013. 

Sipas të dhënave të Autoritetit të Aviacionit Civil me shkresën nr. 883/1, datë 23.05.2014, që është depozituar pranë komisionit hetimor, numri i lejeve të dhëna për operatorët e huaj, që kishin  proceduar me ulje dhe ngritje nga një aeroport i certifikuar dhe në orarin e kërkuar, që përdornin avionë të tipit “VFR”, ka qenë i tillë: në vitin 2009, ka qenë edhe numri më i madh i lejeve të dhëna, janë dhënë 846 leje; në vitin 2010 numri i lejeve të dhëna është 798; në vitin 2011 numri i lejeve të dhëna është 706; në vitin 2012 numri i leje të dhëna është 744  dhe në vitin 2013 numri i lejeve të dhëna ka rënë në 600. 

Sipas Autoritetit të Aviacionit Civil nga 18.11.2013 deri më 30.04.2014 numri i fluturimeve, me kërkesë private për qëllime sportive dhe mjedisore, duke përfshirë edhe ato me parashute, ishte vetëm 36. Pra, gjatë çdo viti të qeverisjes suaj numri i fluturimeve private ishte në shifrat 700-800. Kjo ishte mesatarja. Gjatë qeverisjes së re numri i këtyre leje ishte 10 herë më pak. Pra, ishin vetëm 36 fluturime. Kjo tregon se intensiteti i trafikimit që ekzistonte në vitet 2009, 2010 2011 dhe 2012, kur kishte edhe dëshmitar okular, sigurisht që u zhduk me ardhjen e qeverisjes së re. 

Zonja dhe zotërinj deputetë, 

Kjo çështje, e cila para disa javësh përbënte flamurin e betejës së opozitës së sotme, u fashit sot, ashtu si edhe çdo çështje tjetër. Sigurisht, ky komision hetimor prodhoi një raport, i cili në historinë e komisioneve hetimore është ndër të paktët. Rekomandimi i këtij komisioni hetimor, i maxhorancës dhe i Kuvendit me vendim sot është që ky raport t’i shkojë menjëherë prokurorisë. Prokuroria duhet ta hetojë këtë trafik dhe të gjithë personat, të cilët, edhe pse ishin në dijeni, nuk u aktivizuan për ta hetuar këtë ngjarje. Mosreagimi është shpërdorim detyre dhe shpërdorimi i detyrës duhet të hetohet, ashtu siç hetohet çdolloj krimi tjetër.

 I bëj thirrje sot Prokurorisë së Përgjithshme të administrojë menjëherë raportin përfundimtar të këtij komisioni hetimor dhe të çojë para ligjit e drejtësisë të gjithë personat, të cilët me dijeninë e tyre kanë lejuar trafik lëndësh narkotike në infrastrukturë ushtarake gjatë viteve 2009-2013.

Faleminderit!

Vangjel Dule – Faleminderit, zoti Balla!

I përfundojmë diskutimet në lidhje me këtë çështje të rendit të ditës. Përpara se të kalojmë te çështja e radhës, e ndërpresim seancën për 10 minuta në pritje të përfundimit të konsultimit të Këshillit të Rregullores.

(Pas pushimit.)

Ilir Meta – Të nderuar deputetë, rifillojmë seancën. Ftojmë mediat të jenë të pranishme. 

Do të fillojmë me verifikimin e prezencës. 

Hapim votimin me elektronikë për verifikimin e kuorumit. 

Mbyllet votimi. 

Të pranishëm janë 108 deputetë. 

Fillojmë me votimin e projektligjit “Për disa ndryshime për pagat, shpërblimet dhe strukturat e institucioneve të pavarura kushtetuese dhe institucioneve të tjera të pavarura të krijuara me ligj”, të ndryshuar. 

Hapet votimi në parim me elektronikë. 

Mbyllet votimi. 

75 vota pro. 34 vota kundër. Një abstenim.

Miratohet në parim.

Kalojmë në votimin nen për nen me karton.

Neni 1, sipas variantit të propozuar, meqenëse komisioni nuk ka bërë vërejtje. Pro? Kundër? Abstenim?

Miratohet. 

Neni 2. Pro? Kundër? Abstenim? 

Miratohet. 

Neni 3. Pro? Kundër? Abstenim?

Miratohet.  

Hapet votimi në tërësi me elektronikë. 

Mbyllet votimi. 

Miratohet projektligji edhe në tërësi me shumicë, me 74 vota pro.

Kalojmë te projektligji tjetër “Për karrierën ushtarake në Forcat e Armatosura të Republikës së Shqipërisë”.

Hapet votimi në parim me elektronikë.

Mbyllet votimi. 

Me 73 vota pro, 34 vota kundër dhe 1 abstenim, miratohet në parim projektligji. 

Kalojmë në votimin nen për nen të projektligjit me karton.

Komisioni përgjegjës dhe përfaqësuesit e ministrisë të jenë të vëmendshëm aty ku do të duhet të bëhet ndonjë saktësim.

Neni 1, sipas variantit të propozuar. Pro? Kundër? Abstenim?

Miratohet. 

Neni 2 me vërejtjet e Komisionit të Ligjeve dhe Komisionit të Sigurisë sipas raporteve të paraqitura. Pro? Kundër? Abstenim?

Miratohet. 

Neni 3. Pro? Kundër? Abstenim?

Miratohet. 

Neni 4. Pro? Kundër? Abstenim?

Miratohet. 

Neni 5. Pro? Kundër? Abstenim?

Miratohet. 

Neni 6 me vërejtjet e Komisionit të Sigurisë sipas raportit të paraqitur. Pro? Kundër? Abstenim?

Miratohet. 

Neni 7 me vërejtjet e Komisionit të Sigurisë sipas raportit të paraqitur. Pro? Kundër? Abstenim?

Miratohet. 

Neni 8. Pro? Kundër? Abstenim?

Miratohet. 

Neni 9. Pro? Kundër? Abstenim?

Miratohet. 

Neni 10. Pro? Kundër? Abstenim?

Miratohet. 

Neni 11. Pro? Kundër? Abstenim?

Miratohet. 

Neni 12 me vërejtjet e Komisionit të Sigurisë sipas raportit të paraqitur.  

Mimi Kodheli – Për nenin 13, nëse mundem? 

Ilir Meta – Jemi te neni 12.

Atëherë, neni 12 me vërejtjet e Komisionit të Sigurisë. Pro? Kundër? Abstenim?

Miratohet. 

Neni 13, me vërejtjet e Komisionit të Sigurisë sipas raportit të paraqitur. 

Po, zonja Kodheli, mund ta bëni sqarimin.

Mimi Kodheli – Ka një propozim të Ministrisë së Mbrojtjes me sqarimin për vëzhgesën e komisionit që në rastin e mospërparimit në gradë të oficerëve për gradën “Kapiten” dhe nënoficerëve me gradën “Tetar”, ata do të përfitojnë nga pensioni i parakohshëm për vjetërsi shërbimi sipas ligjit nr. 10142 të vitit 2009. Ne kemi një propozim tjetër në këtë rast, i cili ndryshon, në fakt, me propozimin që është bërë në Komisionin e Sigurisë. A mund ta citoj propozimin?

Ilir Meta – Po, citojeni.

Mimi Kodheli – “Në rastin e mospërparimit  në gradë, ushtarët me gradën “Ushtar 4”, nënoficerët me gradën “Nëntetar” dhe oficerët me gradën “Nëntoger”, togerë që plotësojnë katërmbëdhjetë vjet shërbim në Forcat e Armatosura, pavarësisht parashikimeve të pikës 1 të nenit 14 të këtij ligji, dalin në rezervë. Në rast mospërparimi në gradë, oficerët me gradën “Kapiten” dhe nënoficerët me gradën “Tetar”, që plotësojnë pesëmbëdhjetë vjet shërbim aktiv në Forcat e Armatosura, pavarësisht parashikimeve të pikës 1 të nenit 14 të këtij ligji, dalin në rezervë”. 

Ilir Meta – Përfaqësuesi i komisionit, zoti Lutaj? 

Jemi dakord me këtë saktësim? 

Atëherë, hedhim në votim nenin 13, me saktësimin e bërë nga ministrja dhe mirëkuptimin e komisionit përkatës. Pro? Kundër? Abstenim?

Miratohet. 

Neni 14, me vërejtjet e Komisionit të Sigurisë sipas raportit të paraqitur. Pro? Kundër? Abstenim?

Po, zonja Ministre.

Mimi Kodheli – Faleminderit, zoti Kryetar!

Propozimi ynë për nenin 14 është që në germën “dh” tetari nga 41 vjet të bëhet 45 vjeç; në germën “gj”, togeri nga 34 vjeç të bëhet 35 vjeç dhe në germën “h”, kapiteni nga 41 vjeç të bëhet 45 vjeç. 

Ilir Meta – Zoti Lutaj? Komisioni? 

(Ndërhyrje pa mikrofon.)

Zoti Çuko? 

(Deputeti Çuko shprehet dakord.)

E hedhim në votim nenin 14 me këtë saktësim. Pro? Kundër? Abstenim? 

Miratohet.

Neni 15 me vërejtjet e Komisionit të Sigurisë, sipas raportit të paraqitur. Pro? Kundër? Abstenim?

Miratohet.

Neni 16. Pro? Kundër? Abstenim?

Miratohet.

Neni 17, me vërejtjet e Komisionit të Sigurisë. Pro? Kundër? Abstenim?

Miratohet.

Neni 18. Po, zoti Çuko.

(Deputeti Çuko shprehet pa mikrofon.)

Atëherë, jemi dakord me këtë ndërhyrje? 

Po, zoti Balla.

Taulant Balla – Zoti Kryetar, 

Pika 2 të votohet sipas propozimit të Komisionit të Sigurisë dhe të Ministrisë së Mbrojtjes, kurse pikat 3 dhe 4 të votohen sipas propozimit të Ministrisë së Mbrojtjes. 

Ilir Meta – Jemi dakord, zoti Çuko, me këtë saktësim? 

(Deputeti Çuko shprehet pa mikrofon.)

Biem dakord me saktësimin e bërë nga zoti Çuko? Pro? Kundër? Abstenim?

Miratohet.

Neni 19. Pro? Kundër? Abstenim?

Miratohet.

Neni 20 me vërejtjet e Komisionit të Sigurisë, sipas raportit të paraqitur. Pro? Kundër? Abstenim?

Miratohet.

Neni 21. Pro? Kundër? Abstenim?

Miratohet.

Neni 22 me vërejtjet e Komisionit të Sigurisë. Pro? Kundër? Abstenim?

Miratohet.

Neni 23. Pro? Kundër? Abstenim?

Miratohet.

Neni 24. Pro? Kundër? Abstenim?

Miratohet.

Neni 25 me vërejtjet e Komisionit të Sigurisë. Pro? Kundër? Abstenim?

(Ndërhyrje pa mikrofon.)

Po, ju lutem, shpjegojeni votën.

Fatmir Mediu – Zoti Meta, e thashë edhe gjatë fjalës sime që vendosja e pikave 2 dhe 3 të nenit 25 e nxjerrjes në rezervë e shefit të Shtabit të Përgjithshëm, me propozim të Kryeministrit dhe me dekretin e Presidentit, duke vazhduar më tej edhe të ushtarakëve madhorë me propozim të ministrit dhe vendim të Kryeministrit, mendoj se është tërësisht e pavend, për të mos thënë antikushtetuese. Nga praktika ligjore nuk ka pse të jetë në këtë ligj “Për karrierën”, sepse është në ligjin “Për pushtetet dhe autoritetet e komandimit në Forcat e Armatosura”. Pra, ka mospërputhje me legjislacionin aktual dhe për sa kohë legjislacioni aktual në fuqi “Për pushtetet dhe autoritetet e komandimit në Forcat e Armatosura” i jep të drejtën Presidentit të Republikës të emërojë shefin e Shtabit të Përgjithshëm me propozim të Kryeministrit dhe komandantët e Forcave me propozim të ministrit, është tërësisht e papranueshme të vendoset sot në këtë ligj. 

Nga logjika kushtetuese, ai që propozon, të paktën të ketë të drejtën e shkarkimit ose të nxjerrjes në rezervë.

Ilir Meta – Ishte shpjegim vote, por neni 25 u votua.

Vazhdojmë me nenin 26, me vërejtjet e Komisionit të Sigurisë.  Pro? Kundër? Abstenim?

Miratohet.

Neni 27. Pro? Kundër? Abstenim?

Miratohet.

Neni 28. Pro? Kundër? Abstenim?

Miratohet.

Neni 29. Pro? Kundër? Abstenim?

Miratohet.

Neni 30. Pro? Kundër? Abstenim?

Miratohet.

Neni 31. Pro? Kundër? Abstenim?

Miratohet.

Neni 32. Pro? Kundër? Abstenim?

Miratohet.

Neni 33. Pro? Kundër? Abstenim?

Miratohet.

Neni 34. Pro? Kundër? Abstenim?

Miratohet.

Ilir Meta – Neni 35, me vërejtjet e komisionit.

Pro? Kundër? Abstenim. 

Miratohet.

Më falni, kishit gjë për nenin 35?

Mimi Kodheli -  Te neni 35, unë mendoj se nuk është e vlefshme që të  jetë si shtesë, në fakt nuk ka qenë në propozim, është shtuar nga Komisioni i  Sigurisë.

Ilir Meta – Po, zoti Xhafaj.

Fatmir Xhafaj – Amendamente, që nuk janë paraqitur me shkrim, nuk mund të paraqiten në seancë as nga deputetët, as nga Këshilli i Ministrave. Kjo është parimore për shkak se nuk e lejon rregullorja. Ne nuk mund ta ndryshojmë rregulloren këtu në seancë.

Ilir Meta – Dakord. Neni 35, me vërejtjet e Komisionit të Sigurisë sipas raportit të paraqitur.  Dua të bëj një sqarim. Ju, zonja Ministre, nuk jeni dakord me vërejtjen e bërë  nga komisioni?

Mimi Kodheli  -  Është shtuar si nen dhe ne nuk jemi dakord, sepse nuk e bën të funksionueshëm ligjin në tërësi. 

Ilir Meta - Është shtuar vërejtja, apo është shtuar neni? 

Mimi Kodheli  - Është shtuar si nen dhe ne nuk jemi dakord, sepse nuk e bën të funksionueshëm ligjin në tërësi. 

Ilir Meta – Atëherë, 5 minuta pushim, ju lutem. Më mirë të bëjmë 5 minuta pushim se të bëjmë gabime. 

(Pas pushimit.)

Ilir Meta - Rifillojmë seancën.

Neni 35, sipas variantit tw propozuar. Pro? Kundër? Abstenim?

Miratohet.

Neni 36. Pro? Kundër? Abstenim?

Miratohet.

Neni 37 me vërejtjet e Komisionit të Ligjeve dhe Komisionit të Sigurisë. Pro? Kundër? Abstenim?

Miratohet.

Neni 38. Pro? Kundër? Abstenim?

Miratohet.

Neni 39. Pro? Kundër? Abstenim?

Miratohet.

Neni 40. Pro? Kundër? Abstenim?

Miratohet.

Hapet votimi në tërësi me elektronikë.

Mbyllet votimi.

Miratohet në tërësi ky projektligj me  75 vota pro, 30 kundër, 1 abstenim.

Kalojmë te projektrezoluta për vlerësimin e veprimtarisë së Autoritetit të Mbikëqyrjes Financiare për vitin 2013. 

Votimi është i hapur me elektonikë.

Hapet votimi.

Mbyllet votimi.

Me 75 vota pro, një kundër, një abstenim, miratohet rezoluta për institucionin e Autoritetit të Mbikëqyrjes Financiare për raportin e veprimtarisë së tij për vitin 2013. 

Vazhdojmë me çështjen tjetër: projektvendim “Për miratimin e raportit përfundimtar të Komisionit Hetimor për hetimin e akuzave mbi implikimin e Forcave të Armatosura dhe bazave ushtarake në veprimtari të kundërligjshme, transportin e lëndëve narkotike”. 

Kemi vetëm një votim.

Hapim votimin me elektronikë.

Mbyllet votimi me elektronikë.

76 vota pro, 30 kundër, miratohet edhe ky vendim.

Projektvendimi “Për ngritjen e komisionit hetimor të Kuvendit për verifikimin e ligjshmërisë së emërimeve në detyrë në administratën shtetërore, entet publike apo shoqëritë tregtare shtetërore”.

Kjo është një çështje që ngeli për votim nga seanca e kaluar, ku u bë një debat i gjatë. Grupi Parlamentar i Partisë Demokratike ka sjellë një riformulim të vendimit, i cili besoj se është i ditur për të pranishmit, por insiston që të mos zgjerohet periudha gjatë së cilës do të hetojë ky komision i Kuvendit për verifikuar ligjshmërinë e emërimeve. Ndërkohë që grupi i maxhorancës kërkon që të zgjerohet koha, pra pranon hetimin, duke filluar nga viti 2009. 

Lidhur me këtë çështje, unë bëra një konsultë pak më parë me Këshillin e Rregullores, duke dëgjuar  edhe një herë mendimet e ndryshme lidhur me interpretimin e Rregullores dhe për mënyrën e votimit të kësaj çështjeje, kështu që jam i detyruar të  hedhë në votim kërkesën e bërë nga zoti Ruçi, në emër të grupit të maxhorancës. 

(Ndërhyrje nga salla.)

Nuk jam kundër Rregullores, sepse praktika parlamentare për këtë çështje më duket se është shumë e qartë. 

Megjithatë, fjalën e ka zoti Paloka.

Edi Paloka – Zoti Kryetar,

Unë mendoj se kjo çështje u diskutua gjatë dhe besoj se është e qartë për të gjithë, madje mua po më vjen turp që po e diskutoj prapë, sepse jo vetëm në Rregullore çdo gjë është e qartë, por edhe me logjikën e një fëmije është e qartë. Ne kemi kërkuar komision hetimor. E ka kërkuar opozita. Duam të hetojmë për diçka. Kemi një objekt, që duam ta hetojmë. Ju na thoni: “Kërkesën e keni bërë ju, por se për çfarë do të hetoni, e dimë ne.”. Pra, ne kërkojmë komision hetimor, por për çfarë duhet të hetojmë, duhet të na e thotë maxhoranca. Unë mendoj se është e qartë dhe kjo lojë është sa qesharake, aq edhe absurde. Megjithatë, në qoftë se ju doni të vazhdoni me këtë stil, vazhdoni. Nuk e di se ku e keni gjetur në Rregullore, ku e keni gjetur përvojën parlamentare këtë që thatë. Keni ndryshuar objekte komisionesh hetimore edhe më parë, me marrëveshje, i kemi ndryshuar dhe i kemi votuar, por nuk ka ndodhur ndonjëherë që për objektin e hetimit që duam të hetojmë ne apo ajo palë që ka kërkuar komisionin hetimor, të vendosë pala tjetër. Nuk e di nëse mund të ketë gjë më absurde se kjo. Vendimi i Gjykatës Kushtetuese ku u kap herën tjetër kryetari apo maxhoranca, thotë qartazi se nëse ka në objektin e kërkuar shkelje të parimeve kushtetuese, atëherë bisedohet dhe arrihet marrëveshja për të rregulluar këto shkelje. Ne, pavarësisht se edhe në objektin e parë nuk pasur asnjë shkelje kushtetuese, prapë i kemi bërë disa ndryshime për të mos lënë asnjë bisht te kërkesa jonë. E vetmja gjë që nuk kemi ndryshuar, është periudha e hetimit. Ne kërkojmë të hetojmë nga 2013-ta. Nëse kjo maxhorancë do të hetojë nga viti 2009, të ngrejë një komision të sajin dhe të hetojë nga të dojë. Në qoftë se do të hetojë emërimet që ka bërë LSI-ja në vitin 2009, t’i hetojë, nuk kemi asnjë kundërshtim, do të marrim pjesë edhe ne. Por ne duam të hetojmë emërimet që janë bërë nga kjo qeveri. Ato çfarë janë bërë atëherë, letrat janë nëpër zyra, të bëjnë si të duan. Megjithatë, edhe komision hetimor po të duan ta bëjnë edhe ne do të marrim pjesë, por objektin tonë të hetimit nuk mund ta ndryshojnë. Nuk ka pikën e logjikës, nuk e di si mund ta mendoni. Në qoftë se doni të votoni, votoni kërkesën tonë, pastaj vazhdoni të bëni, siç bëtë deri tani, siç e keni bërë edhe herë të tjera. Tregoni që në këtë parlament vetëm Rregullorja nuk njihet, vetëm ligji nuk njihet dhe hera e parë që doni të bëni një ligj, bëni atë çorap që bëtë edhe përpara pak minutash.

 Ilir Meta – Zoti Xhafaj, keni fjalën.

Fatmir Xhafaj – Faleminderit!

Siç e bëtë të njohur, Këshilli i Rregullores pati një mbledhje posaçërisht për këtë çështje, lidhur me mënyrën se si do të procedohet në këtë vendimmarrje nga Kuvendi. Ai iu referua si vendimit të Gjykatës Kushtetuese, ashtu edhe Rregullores së Kuvendit, por edhe praktikave të mëparshme në këtë Kuvend.  

E quaj hap pozitiv që 35 deputetët, që kanë kërkuar kërkesën për komision hetimor, kanë reflektuar ndaj propozimit alternativ të maxhorancës për ta sjellë objektin e kësaj kërkese në pajtim me normat kushtetuese. Përmes kryetarit të grupit parlamentar, maxhoranca ka kërkuar zgjerimin e kohës për shqyrtimin e këtij objekti, për të cilin kemi rënë dakord. 

Pse themi që ky objekt duhet të shqyrtohet në një periudhë më të gjatë? Bashkinë e Tiranës nuk e kemi ne. Duam të hetojmë. Keni thënë administratën shtetërore, entet publike e deri te shoqëritë tregtare. Ne u jemi përmbajtur precedentëve. Shikoni vendimin e Kuvendit nr. 126, të viti 2007. Shikoni se si keni votuar.

(Ndërhyrje nga salla.)

Gjykata Kushtetuese nuk flet për procedurat parlamentare. 

Me 18 shtator 2006, ish-Kryetarja e Kuvendit ka thënë: “Kush është dakord për periudhën sipas amendamentit të paraqitur...”. Duke e zgjeruar periudhën, duke e çuar nga viti 1992 deri në vitin 2006. Është ngritur deputeti Petro Koçi. Ka propozuar një amendament, por e ka rrëzuar seanca. Kjo seancë e ka pasur këtë precedent: një rast e ka propozuar pro, ndërsa në rastin tjetër e ka votuar kundër. 

Në vitin 2006 u zgjerua objekti.

Në vitin 2007 kërkuam komision hetimor nga viti 2005. Erdhi kërkesa, votoi maxhoranca dhe vendosi ta çojë në vitin 2001: katër vjet më pas.

Vazhdojmë më tutje. Në vitin 2007, maxhoranca ka një propozim që thotë: “Grupi Parlamentar i PD-së është dakord për ngritjen e komisionit hetimor me objekt për periudhën 2006-2007”. Ndërkohë, propozon: “Objekti i hetimit shtrihet nga viti 2001 e në vijim”. 

Këta janë precedentët. Kjo është Kushtetuta. Kjo është Rregullorja. Kjo është edhe praktika parlamentare. 

Ilir Meta – Zonja Topalli.

Jozefina Topalli – Së pari, zoti Xhafaj thotë diçka dhe fsheh pjesën tjetër. Si janë votuar? Me konsensus të të gjitha palëve. Pasi është sjellë kërkesa në zyrën e parlamentit. 

Së dyti. Pse Gjykata Kushtetuese ka hyrë për të dytën a të tretën herë për të shqyrtuar kërkesat që vijnë nga një numër i caktuar i deputetëve? Sigurisht, për të vendosur një standard përfundimtar, për të rregulluar të gjitha që mund të kenë pasur standarde të ndryshme gjatë zhvillimit. Është një sistem që zhvillohet. Sot nuk jemi përpara marrjes së vendimit të Gjykatës Kushtetuese. Ajo ka vendosur qartë dhe në mënyrë përfundimtare. Askush nuk mund të interpretojë Gjykatën Kushtetuese. Nuk ka gjë më qesharake, zoti Kryetar i parlamentit, se sa të mblidhni Këshillin e Rregullores për të interpretuar vendimin e Gjykatës Kushtetuese. 

Po e sillni këtë parlament, dhe për këtë jeni ju përgjegjës, në barsoletë. Barsoleta është ajo që ndodhi përpara me amendamentin që sjell zonja ministre, barsoletë gjithë ky diskutim që po bëni. Nuk doni ta votoni? Shumë mirë: do të merrni koston.

Detyra juaj është që ta hidhni në votim. 

Votoni të gjithë kundër. 

Spekuloni kur thoni se afati nuk është pjesë e objektit të diskutimit. 

Keni për detyrë të hidhni në votim kërkesën e opozitës. Atëherë thojeni në mënyrë të qartë se nuk na njihni. Se nuk na jepni hapësirë, se nuk pranoni as Kushtetutën për hapësirën që i jep opozitës.

Ilir Meta – Qëllimi juaj është i qartë. Ju nuk doni të hetoni për emërimet. Askush nuk ju cenon në objekt. Është kërkuar për të zgjeruar periudhën e hetimit. Ka ndodhur edhe në të kaluarën. Janë disa raste.

Askush nuk jua mohon të drejtën për të kontrolluar për periudhën që keni kërkuar. Po nuk mund t’ia mohojmë të drejtën maxhorancës për ta zgjatur periudhën e hetimit, sepse kjo i shërben luftës kundër këtij fenomeni. 

Atëherë, ju lutem, do ta hedhim në votim. 
Hedhim në votim propozimin e bërë nga zoti Ruçi për shtrirjen e hetimit që nga viti 2009.
Hapet votimi me elektronikë.

Mbyllet votimi.

75 vota pro.

Miratohet.

“Objektin nga periudha  e vitit 2009 dhe deri tani”. 

Partitë të sjellin emrat dhe të fillojmë punën.

Po, zoti Ruçi.

Gramoz Ruçi – Ky votim ishte për propozimin tonë për të shtuar periudhën e hetimit. Tani duhet të hedhim në votë  kërkesën që ka bërë opozita me këtë ndryshim që miratuam tani.

(Ndërprerje pa mikrofon.)

Zotëri, propozimin, amendimin që ka bërë maxhoranca. 

Tani do të hedhim në votim projektvendimin me këtë ndryshim që miratoi parlamenti, maxhoranca.

Ilir Meta - U miratua amendamenti i zotit Ruçi. Tani votojmë projektvendimin e opozitës me amendamentin që u miratua sipas propozimit të maxhorancës.

Hapet votimi.

Mbyllet votimi.

75 vota pro plus zotin Ruçi që nuk i punon karta. Pra, 76 vota pro. Asnjë kundër. Asnjë abstenim.

Miratohet projektvendimi.

Kemi projektkalendarin, i cili u miratua me konsensus.

Kush është dakord? Kundër? Abstenim?

Miratohet.

Kemi edhe një çështje të fundit. Projektvendimi “Për një ndryshim në vendimin e Kuvendit për procedurën paraprake të përzgjedhjes së komisionerit për Mbikëqyrjen e Shërbimit Civil”.

Sekretari për Procedurat dhe Votimin

Armando Subashi


Fjalia e parë të ndryshohet si më poshtë. 

Pika 1, germa “a”: “Nga shërbimet e Kuvendit të bëhet shpallja dhe bërja publike e vakancave  e organit të krijuar me ligj nga Kuvendi për një afat prej 30 ditësh nga publikimi.”

Kush është dakord?

Miratohet.

Faleminderit!

Mbyllet seanca.

(Seanca u mbyll në orën 19:30.)

Kryetari i Kuvendit

Ilir Meta

